
הכנסת התשע-עשרה
נוסח לא מתוקן

מושב ראשון
<פרוטוקול מס' 66>
מישיבת ועדת הכלכלה
יום רביעי, י' באב התשע"ג (17 ביולי 2013), שעה 17:30
<סדר היום:>
1. פרק ה', סעיף 38(3) ו-(4) - תקשורת - חבילת בסיס צרה בשידורי כבלים ולווין - מתוך הצעת חוק לשינוי סדרי עדיפויות לאומיים (תיקוני חקיקה להשגת יעדי התקציב לשנים 2013 ו-2014), התשע"ג-2013 (מ/768) – בקשה לדיון מחדש מאת חה"כ אבישי ברוורמן ודיון מחדש בשם חבילת השידורים שאליה מתייחס הסעיף
2. פרק ה', סעיף 37 - תקשורת - שידורי טלויזיה מערך עידן פלוס - מתוך הצעת חוק לשינוי סדרי עדיפויות לאומיים (תיקוני חקיקה להשגת יעדי התקציב לשנים 2013 ו-2014), התשע"ג-2013 (מ/768)

3. הצעה לתיקון חוק התקשורת (המשך שידורי חדשות מקומיות בטלוויזיה)(תיקוני חקיקה)(הוראת שעה)(תיקון מס'...)
4. הצעה לתיקון חוק התקשורת (בזק ושידורים), התמש"ב- 1982,  לשינוי האופן בו מוסדרים הפקת החדשות, וחדשות מקומיות, בכבלים ובלווין, להגברת התחרות בתחום השידורים
נכחו:

<חברי הוועדה:> 
אבישי ברוורמן – היו"ר
איציק שמולי – מ"מ היו"ר
רונן הופמן – מ"מ היו"ר
דוד צור – מ"מ היו"ר
רוברט אילטוב

גילה גמליאל

חנא סוייד

מיכל רוזין

איילת שקד
אורלי לוי אבקסיס

מיכל בירן

יריב לוין

נחמן שי
<מוזמנים:> 
שר התקשורת גלעד ארדן
	הרן לבאות
	–
	סמנכ"ל בכיר לכלכלה ותקציב, משרד התקשורת 

	דנה נויפלד
	–
	היועצת המשפטית, משרד התקשורת

	יעל מבורך
	–
	אגף תקציבים, משרד האוצר

	אסי קליין
	–
	לשכה משפטית, משרד האוצר

	עופר מרגלית
	–
	אגף תקציבים, משרד האוצר

	אייל בן ישעיה
	–
	עורך דין, משרד האוצר

	דפנה גלוק
	–
	ייעוץ וחקיקה, משרד המשפטים

	חגית ברוק
	–
	לשכה משפטית, משרד התקשורת

	שני רפופורט
	–
	עורכת דין, רשות ההגבלים העסקיים

	נתי שוברט
	–
	מ"מ יושב-ראש המועצה לשידורי כבלים ולוויין

	דוד קובסיניאנו
	–
	המועצה לשידורי כבלים ולוויין

	אבי אזוז 
	–
	כלכלן, המועצה לשידורי כבלים ולוויין

	תומר קרני
	–
	לשכה משפטית, רשות השידור

	אביגדור דנן
	–
	יועמ"ש הטלוויזיה החינוכית

	אילן אבישר
	–
	יושב-ראש הרשות השנייה לטלוויזיה ורדיו

	שי באב"ד
	–
	מנכ"ל הרשות השנייה לטלוויזיה ולרדיו

	אופיר ביתן
	–
	עוזר מנכ"ל הרשות השנייה לטלוויזיה ולרדיו

	ניסים טל
	–
	מהנדס ראשי, הרשות השנייה לטלוויזיה ולרדיו

	הילה שמיר
	–
	יועצת משפטית, הרשות השנייה לטלוויזיה ולרדיו

	גילה ורד
	–
	עוזרת יועמ"ש, הרשות השנייה לטלוויזיה ולרדיו

	ניר שויקי
	–
	ראש תחום כספים, הרשות השנייה לטלוויזיה ולרדיו

	מיכל גרוס
	–
	יושבת-ראש ועד עובדי הרשות השנייה לטלוויזיה ולרדיו

	דבורה קמחי
	–
	יועצת משפטית וסמנכ"ל רגולציה, ישראל 10

	יעל שילוני
	–
	לוביסטית, ישראל 10

	רון אילון
	–
	מנכ"ל חברת יס

	מיכל רפאלי כדורי
	–
	סמנכ"לית רגולציה, חברת יס

	עופר ויסוקר
	–
	יועמ"ש חברת יס

	נועה גבע
	–
	עורכת דין, חברת יס

	דפנה כהן-איווניר
	–
	לוביסטית, חברת יס

	לילך טל
	–
	סמנכ"לית תקשורת ורגולציה, חברת הוט

	נועה גונן
	–
	לוביסטית, חברת הוט

	יוני בלבן
	–
	רכז מטה, עובדי חברת הוט

	משה נמדר
	–
	ועד עובדי חברת הוט

	מיכל פליישר
	–
	מנהלת מערך רגולציה, הוט טלקום

	ניר יוגב
	–
	מנהל קשרי ספקים, סלקום

	טל שביט
	–
	לוביסטית, סלקום

	יהב דרורי
	–
	ראש אגף רגולציה, פרטנר תקשורת

	שאול מגנזי
	–
	משנה למנכ"ל חברת רשת

	אילאיל לבנת
	–
	יועת משפטית, חברת רשת

	אורלי בן-שמאי
	–
	יועצת לובינג, חברת רשת

	טלי גורן
	–
	סמנכ"לית רגולציה ותקשרות, שידורי קשת

	יערה לבנה
	–
	עורכת דין, מחלקה משפטית, שידורי קשת

	תמר אברמוביץ
	–
	לוביסטית, שידורי קשת

	חיים הר-זהב
	–
	יושב-ראש ועד עובדי החדשות המקומיות

	אסף אמיר
	–
	יושב-ראש איגוד המפיקים

	אמיר רוזנברג
	–
	יועץ משפטי, איגוד המפיקים

	רם לנדס
	–
	מפיק

	עפרה אייבר
	–
	אחראית קידום היצירה הישראלית, איגוד המפיקים

	יגאל אכטנברג
	–
	לוביסט, איגוד המפיקים

	אורי רוזנווקס
	–
	יושב-ראש פורום היוצרים הדוקומנטריים

	ירמיהו קדושי
	–
	יוצר ומפיק, הפקות המזרח

	נילי בן גיגי-וולף
	–
	מנכ"לית, האגודה לזכות הציבור לדעת

	רחל כהן
	–
	לוביסטית, הטלוויזיה הקהילתית

	תיקי וידס
	–
	מנהלת תכניות, ערוץ הידברות

	חני לוז
	–
	מנהלת מרכז תדמי"ת


<ייעוץ משפטי: >
אתי בנדלר
איתי עצמון
<מנהלת הוועדה:>
לאה ורון
<מרכזת בכירה בוועדה:>
עידית חנוכה
<רישום פרלמנטרי:>
רמי בן שמעון
1. פרק ה', סעיף 38(3) ו-(4) - תקשורת - חבילת בסיס צרה בשידורי כבלים ולווין - מתוך הצעת חוק לשינוי סדרי עדיפויות לאומיים (תיקוני חקיקה להשגת יעדי התקציב לשנים 2013 ו-2014), התשע"ג-2013 (מ/768) – בקשה לדיון מחדש מאת חה"כ אבישי ברוורמן ודיון מחדש בשם חבילת השידורים שאליה מתייחס הסעיף

2. פרק ה', סעיף 37 - תקשורת - שידורי טלויזיה מערך עידן פלוס - מתוך הצעת חוק לשינוי סדרי עדיפויות לאומיים (תיקוני חקיקה להשגת יעדי התקציב לשנים 2013 ו-2014), התשע"ג-2013 (מ/768)

3. הצעה לתיקון חוק התקשורת (המשך שידורי חדשות מקומיות בטלוויזיה)(תיקוני חקיקה)(הוראת שעה)(תיקון מס'...)
4. הצעה לתיקון חוק התקשורת (בזק ושידורים), התמש"ב- 1982,  לשינוי האופן בו מוסדרים הפקת החדשות, וחדשות מקומיות, בכבלים ובלווין, להגברת התחרות בתחום השידורים
<היו"ר אבישי ברוורמן:>
רבותי, אני רוצה לפתוח את הדיון, אני רוצה לפתוח את הדיון. קודם כל, טוב לראות אתכם. אני מקווה שאנחנו נתקדם היום, יש מספר נושאים שצריך לקדם. יש מספר חילוקי דעות, אני מקווה שאנחנו נמצא את דרך המלך והפשרה.

אדוני השר, אני מתחיל את הנושא הראשון. כמו שאתם יודעים, הייתה לנו דרמה מסוימת, גם בעבר. באמת חשבנו שהחדשות – הן בטח לא מושלמות – אבל מאוד חשוב שיהיה קול וביטוי לפריפריה כי עדיין לא כל הקול צריך לצאת מתל אביב ומירושלים, ובמקביל 100 עובדים מסורים וגם איכותיים שנמצאים שם, ימשיכו את עבודתם.

בסופו של דבר הגעתי להסכמה עם שר התקשורת, למרות שאנשי האוצר ויוני בראשם לא כל כך התלהבו אבל לפעמים אפשר גם לכפות את כוחה של הכנסת. לא הזכרתי את שמה של יעל. לכן אנחנו נשלים את ההתחייבויות לחדשות המקומיות, יוני, ל-18.5 מיליון שקלים.
<שר התקשורת גלעד ארדן:>
אדוני, אני חייב להעיר לפרוטוקול: ההסכמה על הכסף היא לא איתי. לי אין כסף והחוק הזה איננו שלי.

<היו"ר אבישי ברוורמן:>
רק אמרתי שבשיחה אתך.

<שר התקשורת גלעד ארדן:>
נאמר שהגעת איתי להסכמה.

<שר התקשורת גלעד ארדן:>
עוד יבוא היום ונבקש גם את הכסף שלך.

<איציק שמולי:>
אדוני היושב-ראש, גם הייתה איזושהי סוגיה, הייתה פה בקשה – אני שואל גם את היועצת המשפטית – לנושא חדש.

<היו"ר אבישי ברוורמן:>
אתה מעלה נושא חדש? אני לא רוצה להאריך בדברים – אתה העלית שזה נושא חדש. אני מבין שיש אנשים שרואים בזה נושא חדש. לי ברור - -
<שר התקשורת גלעד ארדן:>
מה נושא חדש?

<היו"ר אבישי ברוורמן:>
החדשות המקומיות.

- - לי ברור דבר אחד: אם אני לא אקח על עצמי – מכיוון ששר התקשורת לא, שר האוצר לא – היום להעביר את זה, אז 100 אנשים ילכו הביתה מהחדשות המקומיות. לכן אני מקבל את הנקודה הזאת לגבי נושא חדש וזה צריך ללכת לוועדת הכנסת, כן?

<איציק שמולי:>
זה לטובת העניין, שלא יהיה איזה הליך משפטי שבסוף ימנע את העניין הזה.

<היו"ר אבישי ברוורמן:>
בבקשה תסביר.

<איציק שמולי:>
בדיון הקודם עלתה בקשה של נושא חדש. השאלה עכשיו, גם מבחינת המהות וגם מבחינה משפטית, מה התוקף של זה? מכיוון שאני מבין שהגיעו להסדר חדש, אבל אני חושב שגם - - -

<היו"ר אבישי ברוורמן:>
אתה מעלה את הדרישה לנושא חדש.

<איציק שמולי:>
אני חושב שגם לטובת העניין, לטובת החדשות המקומיות, כדי שלא יתקעו את זה בהליך משפטי, כדאי לעבור דרך ועדת הכנסת.

<אתי בנדלר:>
אני אסביר את הבעיה, אדוני. בישיבה הקודמת הובאה הצעה משולבת בפני ועדת הכלכלה, לפיה במסגרת התיקונים הכלולים היום בפרק התקשורת בחוק ההסדרים, שדנים בעצם רק בשלושה עניינים – אם אפשר לומר כך – וזה: הרחבת התחרות בפס הרחב, בטלפוניה הנייחת, חבילה צרה בטלוויזיה הרב-ערוצית והרחבת השידורים במערך עידן פלוס.
במסגרת זו ביקש שר התקשורת שני תיקונים נוספים. האחר נגע להקמת שתי חברות חדשות לשידורי חדשות על-ידי הוט ויס והשנייה נגעה לחדשות המקומיות, והיא הארכת תוקף חוק אחר שדן בחדשות המקומיות עד ה-31 בדצמבר 2013, וזאת עד לכניסת התיקון שנוגע להקמת אותן חברות חדשות שיחויבו לשדר גם חדשות מקומיות.
לגבי ההצעה הזאת, ההצעה העיקרית, נטענה טענת נושא חדש, כידוע. אדוני כתב מכתב לוועדת הכנסת כדי שתדון בטענה הזאת כפי שנדרש בתקנון, ולאחר מכן הייתה הסכמה – כך הבנתי – ללכת להליך חקיקה נפרד, דהיינו להניח הצעת חוק.

<היו"ר אבישי ברוורמן:>
אני התחייבתי לסיים אותו ב-31 באוגוסט - - -

<שר התקשורת גלעד ארדן:>
זאת הסכמה פה אחד – הפה של אבישי אמר ואני הסכמתי בלית ברירה. זאת הייתה ההסכמה.

<אתי בנדלר:>
זו הסכמה אדוני. מבחינה משפטית זו הסכמה: הייתה הצעה והיה קיבול.

<שר התקשורת גלעד ארדן:>
מה הברירה שלי? אבישי משך את הבקשה לנושא חדש.

<אתי בנדלר:>
נשאר העניין של הארכת תוקף החוק שמדבר על חדשות מקומיות עד ה-31 בדצמבר, דבר שלמיטב הבנתי מחייב גם הוא להיעשות בהצעת חוק נפרדת. כבר היום, בשעות הבוקר המוקדמות, פניתי ליועצת המשפטית של משרד התקשורת, גברת דנה נויפלד, לוודא שאכן המשרד מניח בהליך זריז ומהיר את הצעת החוק הזאת כדי שתאפשר לכנסת לקבל אותה בשלוש קריאות עוד לפני היציאה לפגרה.
הסתבר שהמשרד, כפי שאמר שר התקשורת כרגע, סבור שזה עניין של משרד האוצר, משרד האוצר סבור שזה עניין של משרד התקשורת, ולכן אף ממשרד ממשלתי לא מניח הצעת חוק. הפתרון הוא לנסות להשחיל את זה שוב במסגרת חוק ההסדרים.

<היו"ר אבישי ברוורמן:>
אומר את זה בצורה יותר בוטה: לא שר האוצר ולא שר התקשורת מוכנים עכשיו לקדם את זה בצורה הזאת, ולכן - - -

<שר התקשורת גלעד ארדן:>
לא, לא. אני מאוד מצטער, אדוני. הבעיה כאן היא בעיה של כסף בלבד ושל כתיבת חוק. ראיתי אתמול ושמחתי מאוד שראשת מפלגת העבודה יחד עם חבר הכנסת רוזנטל יחד עם אדוני, מול סגן שר האוצר הגעתם לסיכום.
הסיכום הזה, אני מברך עליו ואני מאוד שמח שהצלתם את החדשות המקומיות, באמת. עכשיו מה שנותר זה שמי שי לו את הכסף ומי הוא מחוקק יכתבו שניים-שלושה סעיפי חוק. היה לנו היום עומס אדיר במשרד עם כל מה שצריך לגמור פה על ה-DTT, אדוני יודע, ופשוט לא יכולנו להתפנות לעניין הזה. אנחנו תומכים בסיכום ובהחלט מברכים עליו.

<היו"ר אבישי ברוורמן:>
אני אגיד לכם את המצב שאני נמצא בו: שר האוצר לא יקדם את החוק, השר ארדן עסוק מכל הסיבות האמתיות ולא יקדם את החוק ולכן מה שהחלטתי לעשות, בגלל שאני לא מוכן ש-100 עובדים ילכו הביתה וייסגרו החדשות המקומיות בגלל שאף אחד לא מוכן לקדם את החוק - - -
<שר התקשורת גלעד ארדן:>
מה הבעיה שמישהו מהח"כים יציע את שני הסעיפים שנכתבו כבר במשרדי?

<אתי בנדלר:>
נכון, אפשר לעשות את זה, אדוני, במסגרת הצעת חוק פרטית שתקבל פטור מכל הקריאות על-ידי ועדת הכנסת.

<היו"ר אבישי ברוורמן:>
אבל זה אמרת לי - - -

<אתי בנדלר:>
לא, הצעת חוק פרטית אדוני. לא במסגרת הצעת חוק ההסדרים.

<שר התקשורת גלעד ארדן:>
למה? מה הבעיה שאחד הח"כים ידרוש את זה כאן בחוק ההסדרים, ילכו לנושא חדש - - - 

<היו"ר אבישי ברוורמן:>
אני צריך עורך דין שיעזור לי בנוסף. אני מוכן לשים הצעת חוק פרטית שלי, להעביר אותה מחר. תסבירי לי עכשיו: מה זה אומר שאני מציג הצעת חוק פרטית לאשר את ההשלמה ל-18.5 מיליון? מה זה אומר כרגע? מתי יצביעו על זה?

<אתי בנדלר:>
אדוני צריך להניח הקודם כל הצעת חוק פרטית, כפי שמניחים הצעת חוק פרטית, ולקדם אותה. אדוני היושב-ראש, הממשלה כשהיא רוצה, היא יודעת להעביר אפילו תיקון לחוק יסוד בשלוש קריאות ביום אחד.

הצעת חוק פרטית אפשר גם להעביר בתוך שבוע, אם היא תקבל פטור מכל הקריאות. אז זה עניין של רצון טוב ועניין של הליך ראוי – זה הכול. אני מניחה שהכנסת כולה מעוניינת להאריך את תוקף החוק שמדבר על חדשות מקומיות ותתאחד בהליך הזה של התהליך המהיר.
<היו"ר אבישי ברוורמן:>
תודה. אני לא עורך דין אבל אני עושה דבר מאוד פשוט: דיברתי עם יושב-ראש ועדת הכנסת, חבר הכנסת לוין - - -

<לאה ורון:>
יו"ר הקואליציה שממלא את מקומו של היושב-ראש ועדת הכנסת.

<היו"ר אבישי ברוורמן:>
ממלא מקומו של צחי הנגבי, שילך להצביע עכשיו ואני מקווה שהקואליציה תקבל את עמדתי שזה לא נושא חדש, יחזור לכאן ואני אצביע כדי שהדבר הזה יגמר כאן ויבוא לציון גואל.
אני צריך להצביע על זה?

<אתי בנדלר:>
אני צריכה קודם כל, אדוני, להכין מכתבך בשמך ליושב-ראש ועדת הכנסת ולהודיע לו על ההליך, להודיע לו שנטענה טענת נושא חדש על-ידי חבר כנסת שמולי ולהביא את המכתב הזה ליושב-ראש ועדת הכנסת ואז יכנסו את ועדת הכנסת.

<היו"ר אבישי ברוורמן:>
אני מבקש כרגע שתכתבי מכתב קצר, אני אבקש מיריב לוין לכנס בתוך כך בשעה הקרובה את ועדת הכנסת ואז, אחרי שידחו שזה נושא חדש, להביא את לנוסח כאן ואני אצביע על זה כאן כדי שהדברים יהיו. זאת ההצעה שלי.
<אתי בנדלר:>
דפנה, את רצית לדבר? מה את אומרת?

<דפנה גלוק:>
מבחינת עמדת הממשלה, אם זה מגיע מחברי הכנסת זה ודאי לא עבורי לומר, אבל מבחינת עמדת הממשלה אנחנו הסכמנו, כמובן, לקיצור כל המועדים הנדרשים כדי להעביר את החקיקה הממשלתית, כי אנחנו גם חושבים גם כן שלא יהיה נכון להכניס את זה במסגרת הנוכחית.

<אתי בנדלר:>
בבקשה, גם עמדת משרד המשפטים - - -
<היו"ר אבישי ברוורמן:>
דעת ודעת – ובסוף שום דבר לא יקרה, אני כבר מכיר. אני לוקח את זה על עצמי. אחרי זה, אם יצטרכו עוד חקיקה פרטית, שיעשו פעם שנייה.
אני צריך להצביע על זה? לא.
<אתי בנדלר:>
לא. אין על מה להצביע.

<היו"ר אבישי ברוורמן:>
תודה רבה. תשלחי את המכתב.

רבותי, אנחנו מתקדמים לנושא של התוכן. יש פה רק נקודה אחת לנושא של עידן פלוס - - -
<שר התקשורת גלעד ארדן:>
אם אני יכול לייעץ לאופוזיציה: הממשלה כבודה במקומה מונה, ואני חבר ממשלה, אבל אין שום דבר שמונע מיו"ר ועדה או מחבר כנסת לדרוש להוסיף סעיף חוק שהוא מציע אותו על גבי חוק או פרק, כל חוק, בטח כשזה עוסק בהסדרת שידורים, וחבר כנסת רוצה לדרוש שהממשלה תסדיר שידורים של חדשות מקומיות, זאת זכותה של הכנסת.
אם ח"כ אחר חושב שזה נושא חדש, גם זו זכותו. ואם ועדת הכנסת קובעת שזה לא נושא חדש והממשלה לא התנגדה ולא גייסה את הקואליציה נגד זה, אז אולי זה הליך פחות נורמטיבי או פחות תקין, אבל הוא חוקי והכול בסדר. למה זה  - - -

<היו"ר אבישי ברוורמן:>
השר הוא גם עורך דין, ולכן אני שמח - - -

<שר התקשורת גלעד ארדן:>
לא, לא עורך דין. סתם יש לי פה ניסיון.

<היו"ר אבישי ברוורמן:>
אני רוצה לעשות את זה הכי פשוט. אתה אומר לי עכשיו שאני - - -
<שר התקשורת גלעד ארדן:>
לא, מה שאמרתם זה בסדר – אתה תביא את התיקון וחבר הכנסת שמולי יטען נושא חדש כדי שאם מישהו יעתור בעתיד לבג"ץ על אי תקינות ההליך - - -

<היו"ר אבישי ברוורמן:>
צריך את ועדת הכנסת או לא?

<שר התקשורת גלעד ארדן:>
כן.

<היו"ר אבישי ברוורמן:>
גמרנו. אני עושה את זה. רק הסברת מה שאני אעשה.

<שר התקשורת גלעד ארדן:>
כן.

<היו"ר אבישי ברוורמן:>
חשבתי שיש משהו חדש.

<שר התקשורת גלעד ארדן:>
לא, כי זה תאר כאילו נעשה פה משהו שמעולם לא קרה.

<היו"ר אבישי ברוורמן:>
חוקי, חוקי, חוקי. תודה רבה. אנחנו פותחים את הדיון - - -

<לאה ורון:>
רגע. גברת בן גיגי ביקשה רשות דיבר בנושא ההצעה שמועלית עכשיו.

<היו"ר אבישי ברוורמן:>
נילי בן גיגי, איפה את? בבקשה להתקרב לשולחן.

<לאה ורון:>
תאפשרו לה בבקשה לשבת.

<היו"ר אבישי ברוורמן:>
תודה. זכות הציבור לדעת.

<נילי בן גיגי-וולף:>
הערה קטנה בעניין החדשות המקומיות: יש הוראה ברורה של היועץ המשפטי לממשלה לא להמשיך להזרים כסף ללא מכרז. במידה ותוארך הוראת השעה ללא מכרז – אנחנו נגיש עתירה לבג"ץ.
<קריאה:>
אתם נשמות, אתם.

<היו"ר אבישי ברוורמן:>
שמעתי, תודה. זכות הציבור לדעת, מה אני אעשה? רבותי, עם מיוחד זה העם היהודי. וגם הערבים מיוחדים במינם. מה אני יכול לעשות? תודה רבה.

אני פותח את הדיון. אני רוצה לומר לכם שבנושא שהתקדם כאן יהיה דבר אחד שנצטרך למצוא לו פתרון – ואני בטוח שנמצא לו פתרון: הדאגה ליצירה הישראלית. הנושא הזה יעלה, יש פה גם הרבה אנשים שידברו. זה דבר חשוב שיעלה.
אדוני השר, אתה פותח או דנה? עורכת הדין נויפלד, היום אנחנו נעשה את זה בזריזות: את תדברי לאט ובזריזות.
<דנה נויפלד:>
לאט, בזריזות, בשקט ובקול רם.

אנחנו רוצים להקריא כמה תיקונים שנשארו מהפעם הקודמת, כמה קצוות שנשארו פתוחים.

<מיכל רוזין:>
רק תגידו לנו איפה אנחנו כדי שנתאפס.

<דנה נויפלד:>
זה הנוסח, מה שחברת הכנסת רוזין מחזיקה. אבל, לצערי, בטעות שלחנו לא את הנוסח האחרון ויש שם טעויות הגהה, אז חגית תקריא את זה לאט ובקול צלול, את הנוסח כמו שהוא אמור להיות. בסדר, אתי, אפשר?
<היו"ר אבישי ברוורמן:>
עורכת הדין נויפלד, עורכת הדין ברוק – קדימה.

<חגית ברוק:>
"(2)
בסעיף 2 –

(א)
במקום סעיפים קטנים (א) ו-(ב) יבוא:
"(א) השר ושר האוצר ימנו את הגורם המפעיל" – כאן יש שינוי מהנוסח שפורסם היום בצהריים, אז נא לשים לב – "השר רשאי להעניק לגורם המפעיל היתר הפעלה ולקבוע בו תנאים, בין היתר, בעניינים אלה: 



(1)
אופן הפעלת תחנות השידור הספרתיות;"

גם כאן יש טעות קטנה בנוסח, אז שימו לב, אנחנו מפצלים את כל מה שכתוב בפסקה (1) לשתי פסקאות.




"(2)
אופן מתן שירות הפצת השידורים וטיבו;
(3)
איסור בדבר התניית מתן שירות הניתן בידי הגורם המפעיל לפי חוק זה ברכישה או בקבלה של שירות אחר הניתן בידי הגורם המפעיל או בידי אחר או באי-קבלת שירות כאמור;
(4)
ערבויות שעל הגורם המפעיל להמציא לשם קבלת היתר הפעלה ולהבטחת מילוי תנאי ההיתר, והדרכים למימושן.".
<היו"ר אבישי ברוורמן:>
חברה, אני ב-20:30 סוגר. אם לא נגיע ב-20:30 להצבעה – לא תהיה הצבעה. לכן, גברת נויפלד, אני מוכן גם 20:00. הלאה, אבל רק שנדאג ליצירה הישראלית, איפה אסף אמיר? רק שנדאג ליצירה הישראלית.

<חגית ברוק:>
גם בסעיף א1 יש שינוי קטן של נוסח בלבד לעומת מה שפורסם.

"(א1)
לא ימונה כגורם המפעיל גוף שמתקיים בו ערב תחילתו של חוק זה האמור בסעיף 13(ד)(1), פסקאות (א) עד (ח); השר רשאי, באישור ועדת הכלכלה של הכנסת לקבוע תנאים".
<אתי בנדלר:>
את מתכוונת לערב תחילתו של חוק ההסדרים?

<איתי עצמון:>
1 באוגוסט?

<דנה נויפלד:>
כן. מה הבעיה?

<היו"ר אבישי ברוורמן:>
יש בעיה? מה הבעיה?

<דנה נויפלד:>
זאת הבעיה?

<חגית ברוק:>
העברנו את הביטוי "ערב תחילתו של חוק זה" לאמצע של המשפט, כי אחרת זה בלבל.

<דנה נויפלד:>
אנחנו נסביר, בסדר?

<חגית ברוק:>
אני אקריא עוד פעם.

"(א1)
לא ימונה כגורם המפעיל גוף שמתקיים בו ערב תחילתו של חוק זה האמור בסעיף 13(ד)(1), פסקאות (א) עד (ח)".

<שר התקשורת גלעד ארדן:>
נראה לי שיותר חכם להסביר קודם מה אומר הסעיף, מה מהותו – ואז להקריא. אז זה יסתדר לאנשים מתוך ההסבר.

<דנה נויפלד:>
בסדר, אין בעיה. נעשה את הפוך – גם בסדר. לתיקון שהבאנו היום יש שתי מטרות - - -
<היו"ר אבישי ברוורמן:>
רק תקראי, כדי שיגידו שקראנו.

<דנה נויפלד:>
השר הציע הפוך – אני אסביר ואז - - -
<היו"ר אבישי ברוורמן:>
אני עדיין היושב-ראש עדיין – השר יקבל את עמדתי, כמו שקיבל בהגדרה אחרת. תגמרי לקרוא ואז תסבירי כדי שנגמור את הקראה  ולא יגידו שלא קראנו.

<חגית ברוק:>
"השר רשאי, באישור ועדת הכלכלה של הכנסת לקבוע תנאים לקבוע תנאים והגבלות נוספים לעניין מינוי של הגורם המפעיל ולעניין פעילותו, בין היתר, בעניינים אלה:".

כאן כבר הקראנו, אז אני חושבת שאין צורך לקרוא שוב, למעט פסקה (3) שנמחקה והעברנו אותה לתוך סעיף קטן (א).

<אתי בנדלר:>
עכשיו תסבירי מה השינוי בקונספט לעומת מה שהיה בדיון הקודם בוועדה.
<דנה נויפלד:>
הוספנו כאן שני דברים: ראשית, לגורם המפעיל יינתן היתר הפעלה שייקבעו בו כל מיני תנאים, בין היתר, מנויים כמו שחגית הקריאה, גם בעניין אופן ההפעלה של התחנות, גם בעניין מתן השירות וגם בעניין איסור בדבר התניית שירות בשירות.

הכוונה היא שלאחר שייבחר אותו גורם מפעיל, יהיה בצד זאת גם אישור הפעלה או היתר הפעלה שייקבעו בו תנאים רגולטוריים לאופן מתן השירות. לדוגמה: אם צריך, אופן פריסת האנטנות על מנת לוודא שיש שירות לכל, לעניין איכות וטיב השירות שאמור לספק אותו גורם פרטי. ההיתר הזה נועד להסדיר את כל התנאים לפיהם יפעל אותו גורם מפעיל.
<נחמן שי:>
מי מפקח על ההפעלה, משרד התקשורת?

<דנה נויפלד:>
משרד התקשורת.

את התיקון השני אנחנו מציעים בעקבות דיון שהתקיים וההערות של היועצת המשפטית לוועדה. קודם כל, קיבלנו את הערתה של היועצת המשפטית והוספנו את אישור ועדת הכלכלה ביחס - - -
<אתי בנדלר:>
אני הערתי את תשומת לב הוועדה שקיבלה את העמדה הזו.

<דנה נויפלד:>
אנחנו הוספנו לבקשתך את אישור הוועדה. אני חושבת שנכון יותר להוסיף את אישור הוועדה רק לתקנות לפי סעיף קטן (1), כי רק פסקה (1) מדברת על הגבלות של בעלויות צולבות.

<אתי בנדלר:>
ומה עם העיסוק האחר של הגורם בחו"ל?
<דנה נויפלד:>
השני הוא כוונה של ניגוד עניינים – זאת לא הכוונה - - -

<אתי בנדלר:>
אני חושבת שזה בדיוק הנושא שצריך להיות באישור הוועדה.

<דנה נויפלד:>
אז האישור יישאר כמו שהוועדה ביקשה, כמו שהיועצת המשפטית הציעה.

<אתי בנדלר:>
אני גם סבורה שצריך להוסיף את מה שמנוי בסעיף קטן (א)(3), העניין של איסור בדבר התניית מתן שירות הניתן בידי הגורם המפעיל לפי חוק זה ברכישה או בקבלה של שירות אחר הניתן בידי הגורם המפעיל או בידי אחר או באי קבלת שירות כאמור.
אני לא יודעת למה צריך לקבוע את זה בכלל בהיתר. מדוע זה לא נקבע מלכתחילה כאיסור בחוק עצמו: איסור התניית שירות בשירות? ואם כבר רוצים שזה לא יקבע בחוק – זה צריך להיות באותן תקנות באישור ועדת כלכלה ולא בהיתר.
<דנה נויפלד:>
יש מקרים שבהם מותר להתנות שירות בשירות. גם היום, לפי סעיף 6 לחוק התקשורת, יש אפשרות לחרוג ולהחריג. זאת אומרת יש כלל של אי התניית שירות בשירות ואולם ניתן לחרוג מזה ולכן הכנסנו את זה לכאן.

<אתי בנדלר:>
לכן אני חושבת שהכלל צריך להיות אותו דבר: איסור התניית מתן שירות בשירות אחר צריך להיות בחוק, ואפשר להתיר את זה בחקיקת משנה.
<דנה נויפלד:>
בשידורים יש החרגה ספציפית לעניין של חבילות, הרי ככה מוכרים חבילות - - -

<היו"ר אבישי ברוורמן:>
אתם מגיעים לפתרון?

<שר התקשורת גלעד ארדן:>
אולי תסבירו גם לי מה המקרה, כדי שנבין מעבר לאיזה חוק ולסעיף מה רוצים להשיג.

<דנה נויפלד:>
הרעיון, באופן עקרוני, שלא יתנו רכישה של ערוץ אחד בשני. זאת הכוונה בהתניה. או לדוגמה, ערוץ שהוא במנוי ביחד עם ערוץ אחר שהוא בדמי מנוי. הכוונה היא לנתק כדי שלא תהיה התניית שירות בשירות. אבל יש פעמים - - -

<שר התקשורת גלעד ארדן:>
שהגורם המפעיל לא יתנה את זה.

<דנה נויפלד:>
נכון, שהגורם המפעיל לא יעשה את זה. אבל יכול להיות שיש מקרה שמוצדק לעשות את זה.
<היו"ר אבישי ברוורמן:>
תני לנו דוגמה שגורם מפעיל נוכחי שיקנה ערוץ – תני לי דוגמה מהמקרה הזה למרות - - -
<דנה נויפלד:>
אין לי דוגמה.

<שר התקשורת גלעד ארדן:>
זאת אומרת, אנחנו רוצים לאפשר לחברה שרוצה למכור חבילת ערוצים, לא לקנות רק אחד מהם אלא שניים או שלושה ביחד.
<דנה נויפלד:>
צריך לבדוק באילו תנאים אפשר לעשות את זה.

<שר התקשורת גלעד ארדן:>
אני שואל אם זאת הכוונה?

<אתי בנדלר:>
לא, להתנות את השירות שלו כמפעיל תחנות השידור בשירותים אחרים – זו הכוונה.
<שר התקשורת גלעד ארדן:>
למה שאני ארצה לדרוש דבר כזה?

<היו"ר אבישי ברוורמן:>
אחת הבעיות שנתקלתי בה בניסיון שלי, שחלק מהדיונים בוועדות הופכים להיות דיונים בין יועצות ויועצים משפטיים ואף אחד לא מבין, ובסוף יש חוק. השאלה היחידה היא - - -

<דנה נויפלד:>
איך תהיה לנו פרנסה אם כולם יבינו?

<היו"ר אבישי ברוורמן:>
קחי את חמשת השחקנים שנמצאים כאן, תני לי דוגמה על חמשת האנשים שעל הפרק, כולל אנונה – זה השישי – ותני לי דוגמה של מקרה שאני אבין מה קורה כאן.

<יעל מבורך:>
אם אני מבינה, החשש שעולה פה מהסעיף הוא שיהיה גורם מפעיל פרטי שיהיה לו אינטרס, נגיד שאתה יכול לראות עכשיו ערוצים בטלוויזיה הדיגיטלית רק אם קנית ממני חבילה ב-100 שקלים. הוא לא ייתן לך לקנות ערוץ בודד, הוא יעשה קשירה עסקית שתנצל את הכוח שלו כגורם מפעיל ברכישה של השידורים. החוק נותן סמכות לשר לאסור דברים מהסוג הזה.

<שר התקשורת גלעד ארדן:>
להתיר חריג.

<יעל מבורך:>
לא, נתן הוראות למנוע דבר כזה.

השאלה שעומדת לפתחכם היא: האם לדרוש פיקוח פרלמנטרי או שאולי בסמכות הממשלה, קרי השר. זאת הדילמה שמונחת לפתחכם.

<היו"ר אבישי ברוורמן:>
אתי, תקשיבי, יעל הסבירה את זה עכשיו יפה מאוד. השאלה כאן היא לגבי פעולות שיש בהן אלמנט של שימוש בכוח מונופוליסטי מסוים, האם הכנסת תעשה את האיסור הזה או רק הרגולטור? יעל, תסבירי עוד פעם.

<דנה נויפלד:>
הכנסת עושה את זה. הכנסת קובעת דבר שצריך לתת עליו את הדעת, היא אומרת - - -

<שר התקשורת גלעד ארדן:>
לא, היא רוצה שגם בפועל - - -

<אתי בנדלר:>
השאלה היא מה ברירת המחדל, אדוני השר? האם ברירת המחדל היא שאם לא תהיה התייחסות לכך בהיתר להפעלה, הגורם המפעיל יוכל להתנות מתן שירותים, או שברירת המחדל תהיה כפי שנמצא היום בחוק התקשורת, שלא תהיה התניית שירות בשירות, אלא אם כן זה יותר. אם זה יותר – השאלה באיזו דרך זה יותר?

<שר התקשורת גלעד ארדן:>
אני אגיד לך את עמדתי, אני לא יודע אם כך זה מנוסח – אם היועצת המשפטית של משרדי תקשיב  אז אולי זה יעזור – הקונספט הכללי הוא שאנחנו רוצים לקדם תחרות לכבלים וללוויין. העובדה היא שכל עוד הכנסת או אני או משרד התקשורת לא החליטו אחרת, הכבלים והלוויין הם גם הפלטפורמה ויש להם עליה גם ערוצים שלהם.

כשאתה רוצה עכשיו להביא מתחרים חדשים לשוק כדי שיתחרו בהם, השאיפה היא שכללי המשחק שתחיל על השחקנים החדשים יהיו קרובים ככל שניתן לשחקנים הקיימים. אם אצלם הכלל הוא: אסור, אלא אם כן השר התיר – גם פה הייתי רוצה שזה יהיה אסור, אלא אם השר התיר.

אני לא יודע מה קיים, לכן אני שואל את היועצת המשפטית: האם זאת ההשוואה שניסו לעשות? פה אני גם פונה אליך ומבקש או מציע שאם זה לא קיים לגבי הוט ויס, שהסמכות של השר לבלום אותם או לא לבלום אותם לא מצריכה עכשיו להמתין בתור לוועדת הכלכלה – לא הייתי רוצה שדווקא אצל השחקנים החדשים זה יקרה.

<אתי בנדלר:>
אז מה התשובה דנה?

<דנה נויפלד:>
ברירת המחדל היא - - -

<אתי בנדלר:>
אני מוכנה שאותו עקרון יהיה.

<היו"ר אבישי ברוורמן:>
אותו עקרון, עקרון השוויון, הסימטריה וכולי.

<דוד קובנסיאנו:>
יכול להיות שאני טועה אבל אני מבין את הסעיף אחרת. בסופו של דבר השירות שנותן הגורם המפעיל זה שירות של הפצת שידורים. לדוגמה, אם למפעיל יש מפעל לבטון, אז הוא לא יתנה מכירת שקי מלט תמורת האפשרות לעלות על הפצת השידורים.
מה עולה על גבי המערך הזה? רישיונות לשידורים, להם יש בחוק התקשורת את סעיף 4ז שמדבר על התניית שירת בשירות. לכן הדבר היחיד שעבורו הסעיף הזה בא הוא שאותו גורם מפעיל, במנותק מהרישיון שלו לשידורים, כי ההיתר שלו זה רק היתר להפיץ את השידורים, לא יתנה אם יש לו מפעל אחר, אבל זה לא קשור לשידורים – היתר ההפעלה הוא רק להפיץ את השידורים.

<דנה נויפלד:>
זה גם וגם.

<דוד קובסיניאנו:>
יש את הסעיף שמדבר על רישיון לשידורים לפי חוק התקשורת.
<היו"ר אבישי ברוורמן:>
רבותי, אנחנו צריכים תשובה כי אנחנו רוצים להתכנס. השאלה ששאל השר ארדן מקובלת עלי. אנחנו רוצים סימטריה לקיימים ולנכנסים.

<דנה נויפלד:>
בנוסח של חוק התקשורת היום ברירת המחדל היא שאסור להתנות שירות בשירות. לכן גם כתבנו את זה, כי כתוב איסור בדבר התניית מתן שירות בשירות. אנחנו התכוונו להתניית שידורים וגם, כמו שדודו אמר, אפשר להתנות את זה בדברים אחרים, בשירותים אחרים שנותן אותו גורם מפיץ.

<שר התקשורת גלעד ארדן:>
טריפל סלולר שלו: אם הוא חברת סלולר, של יתנה את רכישת הערוצים ברכישת סלולר.

<דנה נויפלד:>
ברירת המחדל היא אותה ברירת מחדל: להתחיל מאיסור ואז לאשר - - -
<אתי בנדלר:>
אז לשנות את הנוסח כך שברירת המחדל תהיה בדומה - - -

<דנה נויפלד:>
אבל אני מבקשת שאם זה כמו בסעיף 4ז, שיהיה אותו חופש רגולטורי. זאת אומרת, שיש בידו של השר לחרוג מהכלל ולא להכניס שום דבר אחר חוץ מזה.
<אתי בנדלר:>
בסדר. החריגה תהיה שהשר רשאי לתת היתר. 

<הילה שמיר:>
יש פה מונח חדש שנכנס לתיקון הזה והוא "היתר הפעלה". רציתי להבין אם זה שינוי קונספציה מהשינוי הקודם שהוצע, שמאפשר הפרדה של הבעלות מהשימוש במערך או שהיתר הפעל הוא היתר שאמור להיות היתר לבעלים.

<דנה נויפלד:>
לא הגענו לסעיף שאומר מה הדבר שאותו אפשר להעביר. כשנגיע לזה, את תראי שנסביר מה אפשר להעביר. מי שיפעיל את המערך – בין אם זה בעלות ובן אם לאו – צריך לקבל היתר הפעלה. יכול להיות שהתנאים יהיו שונים, תלוי מה יועבר.
<הילה שמיר:>
זאת אומרת שיכול להיות מצב שבו יש מישהו שהוא הבעלים של המערך וגורם אחר שהוא המפעיל?

<דנה נויפלד:>
יכול להיות. תיאורטית – כן.

<לילך טל:>
דובר כאן כרגע על עקרון השוויון וסימטריה מול המפעילים החדשים. אנחנו מבקשים, אם ככה, מאחר ולנו בהוט יש בחקיקה הראשית, בניגוד למה שיש ביס, אנחנו מבקשים שדרישת הישראליות תושווה גם כן למפעיל שהוא בפלטפורמה החדשה וגם להוט, שהיא בחקיקה ראשית, לתת סמכויות לשר.
השר לקח לעצמו סמכויות, אנחנו מכבדים את זה, גם לפלטפורמה הזאת, גם ביס בתקנות – אנחנו מבקשים להשוות את אותה דרישת ישראליות לאחזקות.

<היו"ר אבישי ברוורמן:>
הרן, אתה יכול להתייחס לנושא?

<הרן לבאות:>
אני יכול לטעון נושא חדש?

<חנא סוייד:>
זה במודה, זה טרנד.

<היו"ר אבישי ברוורמן:>
לילך העלתה נושא. האם הוא רלוונטי או לא רלוונטי? התשובה – דנה, הרן, מה אתם אומרים בנושא?

<דנה נויפלד:>
היא מדברת על משהו אחר, היא לא מדברת על זה. היא מדברת על סעיף תיקון לחוק התקשורת.
<רוברט אילטוב:>
כבוד היושב-ראש, אני רוצה - - -

<היו"ר אבישי ברוורמן:>
מזמן לא ראיתי אותך, רוברטו.

<רוברט אילטוב:>
כי אני בארבע ועדות – צריך לשכפל אותי.

<היו"ר אבישי ברוורמן:>
אני אומר לך שזה עוד אחד הפגמים של הכנסת – כשגלעד ואני נהיה בעמדות יותר בכירות ננסה לשנות את זה.

<חנא סוייד:>
הוא יודע מתי להגיע.

<דנה נויפלד:>
לא הבנתי מה השאלה של אדוני אבל אני אנסה להסביר למה לילך ביקשה, אם אתם רוצים.

<היו"ר אבישי ברוורמן:>
השאלה אם זה רלוונטי עכשיו או לא? מה לעשות עם זה?

<לילך טל:>
זה רלוונטי, כי אנחנו מדברים על סמכויות של השר לקבוע בתקנות את הכללים ואת התנאים, ולכן אנחנו מבקשים להעביר לשר את הסמכויות. זה תיקון קטן, לא תיקון של מדיניות. זה תיקון שמשאיר בסוף לשר את הסמכות. וכמו שתהיה לו סמכות בפלטפורמה החדשה – כך שתהיה לו גם - - -
<רון אילון:>
מעודד עליה.

<שר התקשורת גלעד ארדן:>
במקרה הזה אין קשר למה שאמרת – הוא כבר עשה עליה. אם אדוני רוצה, אני אסביר מה הבקשה שלהם, אני לא בטוח שזה היה מובן: קודם כל, זה לא נאמר עכשיו בעיתוי הנכון, אבל בסדר. אומרת חברת הוט – היא פנתה כבר למשרד ואני אמרתי שאשאיר את זה להחלטת הוועדה – התיקון הכולל מטרתו לייצר תחרות לנו ולחברת יס.
כלומר, להכניס מתחרים חדשים, בין אם זה הפחתת הכנסות שלהם בחבילה הצרה, בין אם זה על-ידי ה-DTT, בין אם זה על-ידי השוק הסיטונאי שאמור, בעזרת השם, להפחית בהכנסות שלהם מתשתית האינטרנט. ולכן זה יחייב אותם להשקיע השקעות חדשות כדי להישאר עם כושר תחרות.
כדי להשקיע השקעות חדשות, הם צריכים לגייס כסף. היום, מבנה הבעלות שהחוק קובע לגבי יס מצריך מינימום של בעלים ישראליים שהוא נמוך יותר מהמינימום שמחויב בחברת הוט - - -

<לילך טל:>
לא, הוא זהה. רק שאצלנו זה בחקיקה ראשית וביס זה בתקנות.

<שר התקשורת גלעד ארדן:>
אני יכול לקבל היום החלטה כשר תקשורת לגבי יס להפחית את אחוז הבעלות הישראלית ובכך לאפשר ליס לגייס משקיעים זרים כדי להשקיע בתשתית של יס. לגבי הוט אני לא יכול לקבל את ההחלטה הזו אלא זה צריך לבוא לכנסת.

אומרים בהוט: תשווה את זה כך שהסמכות תהיה בידיך, ואם תקבל את ההחלטה לגבי יס – אז תהיה החלטה של רגולטור ולא של כנסת. אני משאיר את זה לשיקול דעתה של הוועדה.

<לילך טל:>
אנו אומרים את זה כאן כי גם לפלטפורמה החדשה שנבנית במערך ניתנת אותה סמכות לשר.

<היו"ר אבישי ברוורמן:>
דנה, מה את אומרת בנושא? דעתך חשובה לי.

<דנה נויפלד:>
הסעיף שלילך מבקשת לתקן הוא לא חלק מהתיקון והוא לא קשור במישרין לתיקון המובא. זה תיקון בנושא שמפריע להוט, אבל הוא קשור - - -
<רוברט אילטוב:>
אבל אם אין התנגדות של השר  - מה הבעיה?

<דנה נויפלד:>
אני לא אמרתי שיש בעיה.

<אתי בנדלר:>
זה קשור לתיקון הנוכחי? איך זה מתקשר לתיקון החוק הנוכחי?

<רוברט אילטוב:>
זאת פעם ראשונה שהוועדה דנה בסוגיות כאלו?

<אתי בנדלר:>
בכל פעם מחדש אני חושבת ומעירה שלא ראוי לחרוג מגדר הנושא. אני לא יודעת אם יהיה מי מחברי הכנסת שיטען כאן נושא חדש או מי מנציגי הממשלה, אבל זה ממש לא קשור לנושא הזה, ממש לא קשור בכל דרך שהיא.
<רוברט אילטוב:>
כל הוויכוח גם בנושא ערוץ 10 היה סביב נושא חדש אבל אנחנו בסופו של דבר דנו. אם יש עכשיו דיון – מן הראוי שגם על זה אפשר היה לדון.

<היו"ר אבישי ברוורמן:>
אתי, השאלה היחידה בפני היא: האם את רוצה שאנחנו נוסיף כאן במסגרת שוויון, כי על זה מדובר, את התיקון הזה?

<אתי בנדלר:>
ייתכן שיש לו מקום, אדוני.
<היו"ר אבישי ברוורמן:>
עצתך מקובלת עלי. מה שתגידי.

<אתי בנדלר:>
אני יכולה לומר שאני לא מסוגלת לבחון בצורה כזאת את המשמעות של כל התיקונים ששולפים מהשרוול ושאינם קשורים לנושא הזה.

<היו"ר אבישי ברוורמן:>
במושב הבא נוכל לעשות את זה?

<אתי בנדלר:>
אם תהיה הצעת חוק. ייתכן שזה תיקון ראוי – לי אין עמדה בעניין.
<היו"ר אבישי ברוורמן:>
אני לא אפעל במקום כאן – עשיתי דברים והלכתי נגד דעתה של הגברת בנדלר, אמרתי בהתחלה, לגבי התעסוקה של 100 עובדים בחדשות המקומיות –בנושאים האלה שאין בהם איזו דחיפות מידית, אני לא אפעל מול שיקול דעתה של המשנה ליועץ המשפטי של הכנסת.

<אתי בנדלר:>
תודה אדוני. אני חוזרת ואומרת: ייתכן שהתיקון ראוי, אבל אני באמת לא מסוגלת לבחון עכשיו מה המשמעות שלו כדי להביא את זה בפני חברי הכנסת.
<היו"ר אבישי ברוורמן:>
אז אנחנו נדון בזה במועד מאוחר יותר. תודה רבה.

<רוברט אילטוב:>
אני רוצה להגיש הסתייגות.

<אתי בנדלר:>
הסתייגות שמה?

<רוברט אילטוב:>
אני רוצה להעלות תיקון.

<שר התקשורת גלעד ארדן:>
אי אפשר להגיש הסתייגות בלי שהצביעו ונדחתה ההצעה.

<אתי בנדלר:>
קודם שתהיה הצעה ואז אם היא לא תתקבל - - -

<רוברט אילטוב:>
אני אגיש הצעה בכתב.

<אתי בנדלר:>
מתי?

<לאה ורון:>
אדוני יודע שהדיונים על הצעת חוק התקשורת מסתיימים היום?

<רוברט אילטוב:>
עוד רבע שעה זה יוגש לכם.

<מיכל פליישר:>
היות והדברים באמת מתקשרים לעולם התשתיות וההשקעות, כפי שרמז השר, אני רוצה להעיר – אנחנו נדרשים, כפי שעלה בדיונים בתחילת הדיון בחוק ההסדרים - - -
<היו"ר אבישי ברוורמן:>
אל תהיי עייפה – עוד הלילה ארוך.

<מיכל פליישר:>
חבר הכנסת אילטוב, אנחנו זקוקים לך. 
<רוברט אילטוב:>
שלום לכולם, לכל מי שלא אמרתי לו שלום.

<מיכל פליישר:>
אני רוצה להעיר לגבי שני נושאים, עורכת הדין בנדלר, אחד הוא לגבי - -
<היו"ר אבישי ברוורמן:>
עורכת הדין בנדלר איננה כרגע.

<מיכל פליישר:>
- - אחד הוא לגבי חשיבות הדברים והשני הוא לגבי העובדה שאנחנו חושבים שהדברים קשורים בטבורו של החוק הנוכחי.

<לאה ורון:>
תחזרי בבקשה על הבקשות שלך.

<(היו"ר איציק שמולי, 18:08)>
<מיכל פליישר:>
בנושא שהועלה, בקשתה של הוט היא בסך הכול להשוות מבחינה תחיקתית ולא מהותית את מעמדה למעמדם של בעלי רישיונות אחרים. בכל חוק התקשורת כולו, בעל הרישיון היחיד לדרישת הישראליות, אם אני לא טועה – דנה, תקני אותי – נדמה לי שאחוז הישראליות שלו, 26%, קבוע בחוק התקשורת. כשמחפשים את אחוז הישראליות בחברת יס, מוצאים את זה בתקנות.
כל מה שאנחנו מבקשים זה להעביר את הפרוצדורה מחקיקה לתקנות. למה נזכרנו בזה עכשיו? לא בכדי, משתי סיבות, אחת מהותית והשנייה משפטית. הסיבה המהותית היא שהנושא של הבעלויות, יודעים את זה גם בעלי רישיונות אחרים, מכביד על גיוס כספים ועל הדינמיות של החברה בעולם של השקעות ותשתית וקידום ורוחב פס ומהירויות ודברים נוספים ששוחחו עליהם כאן.
הנושא השני – כשבאנו לבחון את הפלטפורמה של עידן פלוס, גם אנחנו מצאנו, כשקראנו את הדברים עוד בטרם השר דיבר כאן, שהולכים לכיוון של פלטפורמה רב-ערוצית מתחרה, ולכן הרשינו לעצמנו לקרוא את כל הצעות שמונחות גם בפרספקטיבה של שוויון.
היות ולגבי מי שיהיה בעלים או יפעיל את המערך נקבע שהשר יקבע בתקנות את הכללים והמגבלות – אנחנו מבקשים לנצל את ההזדמנות ולהסדיר את הנושא גם בענייננו.

<היו"ר איציק שמולי:>
אני מאמין שגם ליס יש מה לומר.

<חנא סוייד:>
אני חושב שיש שני עניינים כאן: אחד מהותי ואחד פרוצדורלי. המהותי הוא שכל הכניסה וכל הנושא הזה הוא יצירת שוויון בין המפעילים ובין השחקנים השונים. כאן מדובר על מה שנקרא צדק רוחבי או אופקי בין שני הגופים העיקריים שקיימים היום – הוט ויס – כאשר דובר מבחינה מהותית ל יצירת הצדק האנכי, שזה להכניס עוד שחקנים אחרים. אני חושב שמהבחינה הזו זה צודק בהחלט.

העניין הפרוצדורלי הוא העניין של נושא חדש או לא נושא חדש. זה כבר סיפור אחר כי אני לא רואה כאן מניעה מבחינת התוכן והמהות לקבל את העניין. אבל הפרוצדורה יכולה לקטול את זה ולהרוג את זה.
<(היו"ר אבישי ברוורמן, 18:11)>
<היו"ר אבישי ברוורמן:>
אנחנו באותו נושא?

<רוברט אילטוב:>
כן, אנחנו באותו נושא.

<היו"ר אבישי ברוורמן:>
באותו נושא. ההסתייגות של מר אילטוב לגבי - - -

<רוברט אילטוב:>
זה לא נושא חדש - - - 

<מיכל פליישר:>
ניסיתי לשכנע שזה לא נושא חדש וגם שזה נושא חשוב ומהותי.

<היו"ר אבישי ברוורמן:>
עורכת הדין בנדלר, עברנו כמה אירועים מאוד סוערים, גם אני פה הולך בשביל העובדים בצורה קצת שונה. השאלה היחידה שלי עכשיו, למרות הלחץ שיש לך על המוח העצום שלך, האם הרעיון הזה - - -
<אתי בנדלר:>
לחץ תוך-מוחי.

<היו"ר אבישי ברוורמן:>
הלוואי והיו רבות כמותה וכמו לאה בישראל ובכנסת ישראל.

האם ההצעה של לילך טל – בואי ננשום עמוק רגע, נעשה מדיטציה ונחשוב יחד – האם הרעיון של השוויון שנמצא כאן, כי כל הנושא שהעלתה עורכת הדין נויפלד בא לתת שוויון לנכנסים כלפי הקיימים, מכיוון - - -

<אתי בנדלר:>
דנה, מדובר כאן בשוויון? אני לא מכירה את הנושא - - -

<שר התקשורת גלעד ארדן:>
לא שואלים אם זה רלוונטי להצעת החוק, שואלים אם - - -

<דנה נויפלד:>
אני אסביר עניינית, אין לי בעיה.

<היו"ר אבישי ברוורמן:>
דנה, אני לא בקי כמותכם, אבל כל הרעיון פה הוא עקרון השוויון שאומר, אמר השר, אלו שנכנסים יקבלו אותו יחס כמו הקיימים. עכשיו גברת טל העלתה את הנושא שבהזדמנות זו צריך ליצור שוויון בין שני השחקנים הוותיקים.
האם זה נכון לעשות את זה כאן? לא נכון? האם זה נושא חדש? אני רוצה להתקדם.

<דנה נויפלד:>
עניין של נושא חדש זה לא ענייני – זה עניין של חברי הכנסת. אני אענה לגופם של דברים: צודקת לילך במובן זה שיש פה חריג למקום שבו קובעים את שיעור הישראליות. שאלת שיעור הישראליות של המחזיק בבעל רישיון היא שאלה שנדונה לאורך כל חייהם של כל בעלי הרישיונות לפי חוק התקשורת.
צודקת כשהיא אומרת שעליהם מוטל נטל מוגבר, שהקביעה לגבי שיעור הישראליות המזערי שצריך להיות בבעל רישיון לשידורי כבלים נקבע בחקיקה, להבדיל מכל בעלי הרישיונות האחרים, שנקבעים או בתקנות או ברישיון.

היא צודקת במובן שהזה שההגבלות לעניין יס קבועות בתקנות ולא בחוק. בעניין הזה היא צודקת – יש חוסר סימטריה בין הקביעות השונות. בהיבט הזה היא צודקת.

<רון אילון:>
אנחנו בעד סימטריה בכול – בואו נעשה גם טריפל סימטריה - - - אחזקות ברישיון זה הסימטריה?

<היו"ר אבישי ברוורמן:>
לא שמעתי את רון אילון ואת מיכל רפאלי. אתי, אני רוצה בסוף שלא תכעסי עלי כל כך.
<אתי בנדלר:>
אני לא כועסת על כלום.

<שר התקשורת גלעד ארדן:>
תנו לעורכת הדין נויפלד להשלים את ההסבר.

<היו"ר אבישי ברוורמן:>
תעני לי על השאלה ואז תסכמי ואני אחליט. אני Tabula rasa פה – אני לא רוצה שהכנסת תעשה יותר מדי או פחות מדי, אני רוצה שהיא תעשה את תפקידה כדי שהדברים יהיו יעילים. אם הנושא הזה של תקנות קיים לכולם ורק לאחד לא – אז אני אוריד את החקיקה ואוותר על הכבוד ויהיו תקנות של סימטריה ונגמור את הסיפור הזה.
<דנה נויפלד:>
אני רוצה לתקן: לעניין בעל רישיון לשידורי כבלים יש קביעה בחקיקה. יש קביעה, לדעתי, גם לעניין ערוץ החדשות המפיק חדשות עצמאית – גם הוא כתוב בחקיקה. בחוק הרשות השנייה גם יש קביעה בחקיקה לעניין בעלי הזיכיון – זה הדיוק המלא. זה נכון שלעניין יס יש קביעה בתקנות.

<היו"ר אבישי ברוורמן:>
רון אילון מקבל כל מה שהוא רוצה.

<לאה ורון:>
אז הוא החריג.

<דנה נויפלד:>
לא, הוא לא החריג, בגלל שכל יתר בעלי הרישיונות לפי חוק התקשורת: הסלולר, המב"לים, ה-ISP - - -
<אתי בנדלר:>
 אנחנו מדברים עכשיו על שידורים, אנחנו לא מדברים עכשיו על - - -

<דנה נויפלד:>
אבל זה לא מדויק אתי. הבעיה של קבוצת הוט נובעת מזה שהיא קבוצה – אז יש עליה דרישות שונות שמופיעות ממקורות שונים והיא צריכה לרוץ מחוק - - -

<היו"ר אבישי ברוורמן:>
בגלל הסיפור - - -
<דנה נויפלד:>
בגלל המבנה של הקבוצה, זה שונה מהמצב - - -

<היו"ר אבישי ברוורמן:>
הבנתי.
<דנה נויפלד:>
ישלה קביעה של שוק שונה לעניין הקבוצה, לעניין השידורים ולעניין הטלקום ולעניין המב"ל ולעניין הסלולר, וכולם זו אותה קבוצה - - -

<היו"ר אבישי ברוורמן:>
לכן, דנה, מה ההמלצה שלך אחרי כל השיחה הזאת? שאני לא אקדם את הנושא הזה?

<דנה נויפלד:>
אני לא ממליצה בעניין הזה - - -

<היו"ר אבישי ברוורמן:>
אז את רומזת לי.

<דנה נויפלד:>
לא רמזתי שום דבר, אדוני. הסברתי לך מה המצב הקיים. אפשר לדון בכל מקרה בשאלה האם ראוי לתקן את החוק ולהעביר את ההחלטה בעניין הזה בשביל לשקול את כל השיקולים כדי שהשר יוכל לשקול את כל השיקולים כמו שהוא שוקל בכל יתר הרישיונות.
זאת עמדה לגיטימית ועמדה אפשרית ואף יותר מלגיטימית וותר מאפשרית. השאלה שאתי הצביעה עליה היא לא לגופם של דברים, אתה שואל אותי לגופם של דברים. אתי הצביעה על השאלה: מתי לעשות את התיקון? זה הכול. זאת שאלה אחרת.
<היו"ר אבישי ברוורמן:>
אתי, למרות הלחץ, אני חושב שהקריטריון הזה הוא הגיוני, אז אולי בכל זאת אני אאמץ אותו?

<אתי בנדלר:>
האמת, זה רעיון מצוין, כי יש לי עוד כמה הצעות לתיקונים בחוק התקשורת – אם לאדוני יש סבלנות, אני רוצה להציע לו.
<היו"ר אבישי ברוורמן:>
יש לי סבלנות עד 20:30.

<אתי בנדלר:>
אני גם משוכנעת שלשר התקשורת יש עוד כמה הצעות לתיקונים בחוק התקשורת. יש פלטפורמה מצוינת – בוא נלך עליה במכלול התיקונים הנדרשים. למה לא?

<היו"ר אבישי ברוורמן:>
רגע. יש לנו שתי אלטרנטיבות - - -
<מיכל פליישר:>
אני רוצה להתייחס לנושא המשפטי.

<היו"ר אבישי ברוורמן:>
עזבי, עזבי.

<מיכל פליישר:>
עורכת הדין בנדלר לא הייתה. אנחנו חושבים קשורים - - -

<היו"ר אבישי ברוורמן:>
סליחה, לא נתתי לך רשות דיבור.

<מיכל פליישר:>
אז אני אמתין.

<היו"ר אבישי ברוורמן:>
יש לי שתי אפשרויות: אפשרות אחת, לקחת את הכוונה הזאת ולקבל את התקנות. אומרת עורכת הדין בנדלר שיש לה עוד כל מיני רעיונות במסגרת הסימטריות והשוויון. אז למה שאנחנו לא נעשה את זה, היא אומרת, בעוד חודשיים? נשב יחד אחרי הקיץ החם, נשב באוקטובר ונגמור את כולם יחד. מה את ממליצה לי? לפיך אני אעשה.

<אתי בנדלר:>
אדוני מטיל נטל כבד מדי על כתפיי. אני מציעה להתקדם בהוראות שיש בחוק הזה. הוועדה רוצה לאשר אותם, יש עוד די הרבה הוראות שצריך לסיים – אם נתחיל כל פעם עם נושאים חדשים - - -

<היו"ר אבישי ברוורמן:>
יפה. נראה איך שנתקדם ולקראת הסוף נחזור לנושא הזה.
<אתי בנדלר:>
ככל שנספיק.

<היו"ר אבישי ברוורמן:>
תודה רבה.

<רוברט אילטוב:>
אני יכול להגיש - - -

<היו"ר אבישי ברוורמן:>
אתה יכול לעשות מה שאתה רוצה.

<אתי בנדלר:>
חבר הכנסת אילטוב, ברגע שאתה תגיש, הוועדה תשוב ותדון בעניין הזה, תצביע על זה ואם היא לא תקבל את זה – זה יהיה הסתייגות אם היא לא תקבל. זאת אומרת שזה לא ייכלל כהסתייגות בלי שהוועדה דנה בהצעה קונקרטית.
<דנה נויפלד:>
אני רוצה להבהיר משהו, אתי ואיתי, שנאמר קודם ואנחנו צריכים להבהיר את זה בנוסח, כי כשיצביעו, יצביעו גם על זה. חודדה פה הנקודה על עניין איסור התניית שירות בשירות. יש שני סוגי התניות אסורות: אחת, התניה כלפי גורמים מופצים על גבי התשתית. זאת אומרת שאסור לכרוך שירות אחד שהמפעיל נותן ביחד עם שירות אחר שהוא נותן לגורמים המופצים וגם לציבור.

יש פה שני היבטים של אי התניית שירות בשירות: לציבור מצד אחד ולגורמים המופצים מן הצד השני. נבהיר את זה בנוסח? מקובל עליך? תודה לדודו על החידוד.
<היו"ר אבישי ברוורמן:>
כן, בסדר גמור.

<דנה נויפלד:>
ההבהרה מתקבלת. אז ההצבעה ביחד עם ההבהרה.

החלק השני שהוספנו הוא לעניין - - -

<היו"ר אבישי ברוורמן:>
חברת הכנסת רוזין מאבדת את ההקשבה.

<מיכל רוזין:>
לא, לא. אמרתי שאיבדנו את הקהל. אתם מדברים ביניכם והקהל מדבר לעצמו.
<היו"ר אבישי ברוורמן:>
מי זה הקהל?

<דנה נויפלד:>
רוב הזמן זה ככה.

<היו"ר אבישי ברוורמן:>
חברה, יש פה רחש-בחש. אסף אמיר, אנחנו עוד מעד נגיע לתוכן ולישראליות.

<חנא סוייד:>
אולי תעשה את זה ברוורס.

<היו"ר אבישי ברוורמן:>
דנה, אם את לא תתקדמי, לא תהיה הצבעה היום.

<דנה נויפלד:>
אין בעיה. אני מתנה שירות בשירות: אני אסביר וגם נצביע.

<היו"ר אבישי ברוורמן:>
רבותי, אני שומע שמתחיל להיות פה רעש. אולי אנשים לא רוצים שאני אגמור להצביע? אולי יש סיבה לכך? דנה, תזוזי, ומי שמדבר לא ברשות דיבור – במקום שאני אוציא אותו, שייצא לבד. יש מרחב מאוד יפה בכנסת ואפשר לשוחח.
<דנה נויפלד:>
הפסקה שנייה שהוספנו, שנוגעת לבעלויות צולבות, נמצאת כבר עכשיו בחקיקה. היא מבהירה שלא יכול שימונה כגורם מפעיל מי שהוא כבר היום בעל רישיון לשידורי כבלים. היום – זה ערב היום הקובע. הכוונה היא: מי שמתקיימים בו היום. היום הוא גורם בעל רישיון לשידורי כבלים ושידורי לוויין ומי שהוא גורם שמופץ על גבי המערך – אותם גורמים אינם יכולים להיות הגורם המפעיל.
<אתי בנדלר:>
אני מציעה הערות לסעיף קטן (א) המוצע כאן, אולי יש גם לגורמים. יש לאיתי הערות. כדי שהוועדה תוכל להצביע על סעיף קטן (א).
<דנה נויפלד:>
מה עם פסקה (1)?

<אתי בנדלר:>
תעיר את הערותיך לסעיף קטן (א) המוצע.

<איתי עצמון:>
אני מבין שיש כאן איזשהו שינוי המודל לעומת המודל שהוצע קודם לכן בהצעת החוק: למעשה, יהיה מינוי ולאחר מכן מתן - - -
<דנה נויפלד:>
הגורם שעולה יקבל היתר הפעלה.

<איתי עצמון:>
למעשה, מבקשים ליצור כאן משטר חדש של רישוי?

<דנה נויפלד:>
כן. רישוי זה רישוי.

<נחמן שי:>
ומי נותן אותו? השר?

<דנה נויפלד:>
נכון.

<נחמן שי:>
מצוין.

<דנה נויפלד:>
למה לא? זה ברזלים.

<נחמן שי:>
- - - במיטבה – השר מחלק זיכיונות - - -

<דנה נויפלד:>
אבל זה לא מה שהוא מחלק. אנטנות, אדוני חבר הכנסת שי, הוא נותן אנטנות.
<נחמן שי:>
- - - אתם תתחרטו על זה, אבל זה רק ייקח כמה שנים ויתחלפו כמה אנשים והכול יחזור למקומו. זה יהיה הליך ציבורי ולא הליך ממשלתי.
<איתי עצמון:>
ביחס להסדר המוצע, להבנתי יש בו כמה חוסרים - - -

<שר התקשורת גלעד ארדן:>
 אם חבר הכנסת שי מעדיף הוא לתת את הרישיונות – אני מוכן שייכתב גם השם שלו והוא ייתן. אין בעיה.
<נחמן שי:>
לא, לא. נתתי מספיק רישיונות.

<שר התקשורת גלעד ארדן:>
אפשר לשנות את המודל וגם חברי כנסת יתנו את רישיון המפעיל.

<נחמן שי:>
השר, צריך להיות הליך ציבורי.

<דנה נויפלד:>
למה, אדוני? אנחנו מדברים על היתר להפעיל את מערך השידור.

<שר התקשורת גלעד ארדן:>
איזה הליך ציבורי? אתה רוצה לשלוט במכרז? מה אתה רוצה? לא הבנתי. למה אתה מתנפל על היועצת המשפטית.
<נחמן שי:>
לא מתנפל עליה.

<מיכל רוזין:>
היא לא נראית מבוהלת.

<שר התקשורת גלעד ארדן:>
אני לא מבין על מה הכעס. זה בדיוק הליך כמו כל הליך מכרזי של הממשלה, אין שום הבדל. שר לא נותן על פי שיקול דעתו – הוא צריך לקיים הליך מכרזי.
<נחמן שי:>
במתן זיכיונות שידור יש - - -

<שר התקשורת גלעד ארדן:>
אבל זה לא זיכיונות שידור.

<נחמן שי:>
בסוף זה יהיה זיכיונות שידור.
<שר התקשורת גלעד ארדן:>
לא בסוף ולא בהתחלה.

<דנה נויפלד:>
אני אסביר, חבר הכנסת שי, כי פספסת את הדיונים הקודמים. אנחנו מדברים על מערך ההפצה, כלומר על המערך של מתקני השידור. הכוונה בגורם המפעיל היא לזה. ביחס לשידורים שעוברים על גבי התשתית – זה תשתית, צינורות.
לגבי מה שעובר על גבי הצינורות, לגבי מי שמשדר – יש הסדרה אחרת והרישיונות ניתנים כמו שניתנים רישיונות לשידור על-ידי המועצה לשידורי כבלים ושידורי לוויין ולא השר.
<איתי עצמון:>
אני אמשיך עם ההערות. הערה ראשונה לגבי תוקף היתר ההפעלה האם יש בכוונתכם לקבוע תוקף למתן היתר או שההיתר יינתן לתקופה בלתי קצובה?

<דנה נויפלד:>
זה תלוי בזכות שתועבר והיא תהיה רלוונטית ככל שייבחר המודל, כמו ששאלה היועצת המשפטית של הרשות השנייה, בחוק לא קבענו את המודל של מה מועבר, האם מועברת ההפעלה או הבעלות. כאשר ייבחר המודל הזה, גם ביחס אליו ייקבע אם יש צורך בתוקף או לא. ככל שיהיה צורך – אנחנו נקבע את זה, כמובן בהיתר.

<איתי עצמון:>
אמרתם שאתם לא רוצים לקבוע את זה - - -

<דנה נויפלד:>
יכול להיות שמה שיועבר זה הזכות להיות הגורם המפעיל בלי הבעלות ויכול שתועבר הבעלות עצמה. 
<חנא סוייד:>
איך מעבירים את הבעלות? לפי כל מה שסופר עד עכשיו אני לא מבין איך מעבירים? בעלות על מה?

<דנה נויפלד:>
ככל שהבעלות עוברת, כמו כל נכס, זה יהיה בהליך בחירה שוויוני כמו שהבעלות עוברת בכל נכס של המדינה.

<חנא סוייד:>
זה נושא חדש.

<דנה נויפלד:>
זה לא נושא חדש. זה נדון כבר לפני שתי ישיבות.

<איציק שמולי:>
אני חושב שמה שאמר קודם השר זה הגיוני. אם מדברים פה על מתן בעלות על התשתית , זה כבר לא בהליך הרגיל של המכרזים הממשלתיים.

<דנה נויפלד:>
אז איך מעניקים בעלות בנכס ממשלתי שלא על-ידי מכרז?

<איציק שמולי:>
אני לא טען כמובן נגד המכרז. אני אומר שאני לא חושב שהאינסטנציה שאמורה לאשר דבר כזה זה שר.
<דנה נויפלד:>
אז מי?

<איציק שמולי:>
אולי ועדה או לפחות באישור ועדה.

<דנה נויפלד:>
בוא נעשה סדר. יש פה שתי החלטות שונות - - -

<שר התקשורת גלעד ארדן:>
אני לא מבין למה אתם קוראים לזה העברת בעלות וכל מיני מילים משפטיות מסובכות - - -
<חנא סוייד:>
נכון, זה היבט חדש שעכשיו - - -

<שר התקשורת גלעד ארדן:>
לא, זה לא היבט חדש בכלל. חבר הכנסת סוייד, היבט חדש זה נושא שלא היה כלול בחוק שאושר בממשלה. זה כלול בחוק שאושר בממשלה וזה מה שעבר בכנסת.
<היו"ר אבישי ברוורמן:>
מבחינה יורידית.

<שר התקשורת גלעד ארדן:>
אין פה שום דבר חדש. אמרנו ואני אסביר את זה עוד פעם: אנחנו רוצים שאותו מערך שהמדינה הקימה בכספי הציבור והשקיעה בו כ-100 מיליון שקלים, מערך ההפצה של עידן פלוס, שבגלל מגבלות ששמנו בעבר על עצמנו כדי שאפשר יהיה להגדיל את כמות הערוצים שיש לעליו, הוא לא התרומם מעבר לששת הערוצים והוא לא מהווה עדיין אלטרנטיבה כל שהיא לכבלים וללוויין.
היום אנחנו אומרים לכנסת שאנחנו רוצים שהמערך הזה יהווה אלטרנטיבה לכבלים וללוויין. כדי שהוא יהווה אלטרנטיבה, קודם כל צריכים להיות עליו יותר ערוצים – זה מבחינת התוכן. מבחינת התשתית, כיוון שזה נכס של המדינה, הרשות השנייה היא זאת שהקימה את זה. רצינו להקים את זה מהר-מהר, זה היה בלי מכרז, דומני, כי זה גוף של המדינה. היא הקימה את זה ועוסקת בניהול של זה ובהפצה.
יש תלונות על איכות השידורים – אני לא יודע אם הן נכונות או לא נכונות, זה לא רלוונטי. המטרה היום של משרד התקשורת היא לחזק את מערך עידן פלוס, גם את האיכות של התשתית שלו והקליטה של השידורים ומתן שירות בעת תקלה וגם את כמות הערוצים. כמות הערוצים זה בסעיפים אחרים, איך ממכרזים אותם ואיך בוחרים ודרישה לתוכן ישראלי – עוד לא הגענו לזה. כרגע אנחנו מדברים על התשתית עצמה: איך לתת את הכלים למשרד התקשורת כדי לגרום לכך שהגורם המפעיל את המערך הזה יהיה הגורם היעיל ביותר שיביא לתוצאה איכותית ביותר לתשתית.

האם זה נכון להשאיר את זה בידי הרשות השנייה? האם נכון להוציא את זה למכרז? מי יכול להתמודד במכרז כזה? האם גם סלקום ואורנג' אם הם יהיו בעלי חלק מערוצי התוכן וגם יפעילו את התשתית כמו כהוט ויס הן גם העלות התשתית וגם יש להן חלק מערוצי התוכן, אז כמובן יש להן עניין רב מאוד שהאיכות והישורת יהיו ברמה הגבוהה ביותר. אלו השאלות שאנחנו מנסים לקבוע בהן עמדה כרגע.

<(היו"ר איציק שמולי, 18:30)>
<היו"ר איציק שמולי:>
ברשותך, אדוני השר, אני רק אבהיר מה שניסינו להגיד. עד עכשיו, הנחת העבודה, לפחות כפי שאני הבנתי, הייתה שכשאומרים הגורם המפעיל מתכוונים לגורם שמפעיל באמת את התשתית, אבל התשתית עצמה נשאת בבעלות המדינה.

עכשיו כל מה שאנחנו אומרים הוא שעולה פה אפשרות נוספת: שהתשתית לא בבעלות המדינה וכל מה שנטען קודם – מה לא?

<דנה נויפלד:>
אני אומרת לא כי זה הוצג במפורש מתחילתו של הדיון שזאת הכוונה.
<היו"ר איציק שמולי:>
אני לוקח את האחריות עלי שלא הבנתי. אני אומר זה עניין שהוא מרחיק לכת.

<שר התקשורת גלעד ארדן:>
אז תסבירי ואולי גם אני אבין.

<מיכל רוזין:>
היא הפריעה לך. אולי תסיים להסביר, חבר הכנסת שמולי.

<היו"ר איציק שמולי:>
עד עכשיו, הנחת המוצא שאני הבנתי – ולא הבנתי נכון, לפי דבריה של דנה – הייתה שיוצאים כמובן להליך מכרזי כמו שצריך לגורם המפעיל, שיינתן לו בסופו של דבר היתר להפעיל את התשתית, להיות אחראי על האנטנות - - -
<נחמן שי:>
התשתית של המדינה.

<היו"ר איציק שמולי:>
בין השאר, אחת האפשרויות שהוקראה כאן היא שלא יהיה גורם מפעיל והתשתית תישאר בבעלות המדינה, אלא שהתשתית עצמה תעבור לידי הגורם הפרטי. אני חושב שמקרה כזה הוא מרחיק - - -

<נחמן שי:>
לא, זה לא יכול להיות.

<היו"ר איציק שמולי:>
למה זה לא יכול להיות?

<נחמן שי:>
- - - לתת מתנה למישהו - - -

<דנה נויפלד:>
לא נותנים מתנה לאף אחד. נזכיר מאיפה התחלנו: התחלנו מזה שהמערך, כמו שהוא היום, הוא מערך שאפשר לעבות אותו ולהפעיל אותו ביתר יעילות, שיש קושי עם המצב כמו שהוא כיום, הרשות השנייה עושה עבודה מצוינת אבל אפשר לעשות את זה עוד יותר טוב.
הדרך לעשות את זה עוד יותר טוב היא גם על-ידי העברה לגורם פרטי כדי שהציבור כולו ייהנה ממנו. הכוונה היא לשפר את מה שקיים שהוא טוב, לשפר אותו עוד יותר. זאת הייתה הכוונה מלכתחילה וזה הוצג במצגת מהיום הראשון זאת הכוונה ולכן אין פה נושא שלא הוצג.

אם צריך, נסביר את זה שוב: המודל עוד לא נבחר, המודל ייבחן. כבר דובר בזה בפעם הקודמת, בתיקון החוק הקודם שהממשלה הביאה, שיש כוונה להעביר את זה לגורם אחר שיכול להיות שלא יהיה הרשות השנייה, על מנת לשפר את איכות השידורים אות איכות ההפצה.

כל מה שהוספנו עכשיו זה את היכולת להעביר את זה לגורם פרטי כדי שאפשר יהיה לנצל את המשאב הזה ביתר יעילות. זאת הייתה הכוונה.
<היו"ר איציק שמולי:>
איך יבוא לידי ביטוי העניין הזה שהמדינה כבר השקיעה בתשתית 100 מיליון שקל?

<שר התקשורת גלעד ארדן:>
למה אתם לא אומרים "למכור את זה"? למה אתם אומרים "להעביר" את זה? לא מצליח להבין גם אני. השפה מעוררת שאלות. למה "להעביר"?

<דנה נויפלד:>
 למכור, אדוני, למכור. להוציא מכרז ולמכור.

<שר התקשורת גלעד ארדן:>
- - - לגורם שמשלם הכי הרבה, הגורם שקונה את זה.

<נחמן שי:>
אז זאת הפרטה? מפריטים?

<שר התקשורת גלעד ארדן:>
כן.

<נחמן שי:>
מוכרים מערכת ממשלתית.

<שי באב"ד:>
להמשיך את דבריה של דנה. אני חושב שהרעיון הוא נכון. לא הייתי אומר שגורם פרטי בהכרח יעשה את זה יותר טוב, אבל צריך לתת את האלטרנטיבה שבה אם יש גורם שעושה את זה גם מצד הפצה שתהיה עם פחות תקלות וגם, בעיקר – אני חושב שזאת הנקודה המרכזית – בעלות יותר נמוכה, אז שווה לבחון את זה, בין אם זה יעשה על-ידי גורם שהוא המדינה, תאגיד סטטוטורי או גורם פרטי מפעיל.
כרגע קטונתי מלהגיד אם אנחנו עושים את זה הכי טוב או גורם פרטי יעשה את זה יותר טוב. צריך לאפשר את האלטרנטיבה הזאת, בוודאי.

<דנה נויפלד:>
נכון, זאת הכוונה.

<שי באב"ד:>
אני רוצה לתת את הדעת על מה שעלה פה היום: עד הדיון היום דיברנו על זה שההעברה נעשית כולה, גם הבעלות וגם ההפעלה. זאת אומרת אם אנחנו מופרטים – הכול עובר. כרגע אנחנו מפרידים את הבעלות ואת ההפעלה.
אני רוצה לשאול, קודם כל, מה הרציונל של זה? ושנית, אני  חושב שיש פה משהו שיכול לסבך כי אנחנו לוקחים את המערך: יש גורם שמעלה את הערוצים, יש גורם שיכול להיות הבעלים ויש גורם שיכול לקבל את היתר ההפעלה. האם אנחנו לא מכניסים פה יותר מדי גורמים כדי להיות, כמו שאמר השר קודם, המטרה היא לעשות את עידן פלוס כמה שיותר יעיל עם כמה שיותר ערוצים בעלות כמה שיותר נמוכה ובאיכות הכי טובה עובר צופה. למה עושים את ההפרדה הזאת.
צריך גם לתת את הדעת, מה קורה במצב בו יש בעלים ולמישהו אחר יש את היתר ההפעלה לגבי כל החובות והתשלומים שיכולים לחול על אותם בעלים. נניח שזה נשאר בבעלות המדינה ומישהו אחר מפעיל. מה עושים במצב הזה?

<יעל מבורך:>
כל הסוגיות שאתה מעלה עכשיו נמצאות בהצעת החוק שאנחנו דנים בה כבר שבוע בוועדת הכלכלה והיא מונחת פרק זמן יחסית ארוך על שולחן הוועדה.

<אתי בנדלר:>
ועדת הכנסת מחכה לנו.

<היו"ר איציק שמולי:>
תסיימי את המשפט ואז אני אעצור את הישיבה.

<שר התקשורת גלעד ארדן:>
תסבירי באמת את המודל אחת ולתמיד כדי שנוכל להתווכח בהפסקה.

<יעל מבורך:>
יש שתי אופציות: או שהבעלות תישאר בידי המדינה ורק ההפעלה תעבור לגורם פרטי. בשביל זה צריך את ההיתר, לעשות לו כל מיני הגבלות, צריך לפקח עליו שהוא לא עושה - - -

<הילה שמיר:>
המודל הזה לא היה עד עכשיו - - -

<יעל מבורך:>
ההיתר היה - - -

<דנה נויפלד:>
כל העניין זה ההיתר – זאת התוספת.

<היו"ר איציק שמולי:>
תנו ליעל לסיים. את ברשות דיבור.

<יעל מבורך:>
אפשרות שנייה היא למכור, כמו שאומר השר, את הבעלות לגורם פרטי ולקבל בחזרה את כספי הציבור שמימנו את המערך הזה לקופת המדינה לשימושים כלליים כדי להביא למודל יותר יעיל. במידה ותהיה סבורה הממשלה שגורם פרטי יעשה את זה בצורה טובה יותר, יהיה לו אינטרס להשקיע בתשתית ולשפר אותה, דמי ההפצה יהיו נמוכים יותר וכל הגופים המופצים ייהנו מזה. אלו שיקולים שהממשלה תצטרך לשקול.

זה המודל שאנחנו רואים ברוב מדינות העולם – ההפעלה היא פרטית. לכן אנחנו מבקשים את האופציה הזאת.
<היו"ר איציק שמולי:>
אנחנו יוצאים להפסקה של 10 דקות בגלל הדיון בוועדת הכנסת שצריכים להיות בו גם היועצת המשפטית וגם היושב-ראש - - 

<דנה נויפלד:>
וגם אתה.

<היו"ר איציק שמולי:>
וגם אני. בעוד 10 דקות או רבע שעה נחזור לכאן. תודה.
<(הישיבה נפסקה בשעה 18:37 ונתחדשה בשעה 19:20.)>
<(היו"ר רונן הופמן)>
<היו"ר רונן הופמן:>
אנחנו ממשיכים, ברשותכם או שלא ברשותכם. אנחנו חוזרים להסבר.
<עידית חנוכה:>
לשבת בבקשה.

<חנא סוייד:>
באיזה נושא אנחנו מתכנסים?

<היו"ר רונן הופמן:>
אנחנו חוזרים בדיוק לנקודה בה הפסקנו: להסבר של גברת יעל מבורך בנושא התקשורת.
<יעל מבורך:>
הפסקנו בהסבר לגבי התיקון שמציע שתי אפשרויות - - -

<היו"ר רונן הופמן:>
רבותי היוצרים, אנחנו ממשיכים.

<יעל מבורך:>
המצב של החוק לפני התיקון שמונח לפניכם אומר שמי שיפעיל את המערך והבעלות זה הרשות השנייה והחוק קבע שצריך להעביר את ההפעלה לגורם אחר וגם את הבעלות. החוק מנה למי אפשר לעשות את זה: הוא התיר כל חברה ממשלתית או תאגיד סטטוטורי. זה המצב החוקי הקיים היום.
התיקון שמונח בפניכם אומר שניתן יהיה להעביר את ההפעלה או הבעלות גם לגורם פרטי, עם כל מנגנוני הפיקוח עליו, עם כל ההגבלות עליו כך שלא יעשה שימוש לרעה במשאב, שיהיה ניטרלי ועוד כל מיני הגבלות.
<היו"ר רונן הופמן:>
איפה מצוינים מנגנוני הפיקוח הללו?

<יעל מבורך:>
עברנו עליהם בוועדה מספר פעמים. דיברנו על זה.

<אתי בנדלר:>
לעורך דין איתי עצמון היו עוד כמה הערות לגבי היתר ההפעלה.

<איתי עצמון:>
האם ראוי לקבוע הוראות לעניין העברת היתר ההפעלה, הגבלות על העברת היתר ההפעלה והגבלות על העברת שליטה בתאגיד שיהיה בעל היתר הפעלה, האם ראוי לעגן את זה כהוראות בחוק?
<דנה נויפלד:>
אפשר גם לקבוע את זה בחוק. זאת הסמכה לכוון לאיזה סוגים של נושאים נוספים ההיתר יכול להתייחס. כתבנו בין היתר, אז כך - - -

<איתי עצמון:>
יש כל מיני דרכים: ניתן לקבוע את זה כהסמכה בסעיף ההסמכה לשר לקבוע את זה בתקנות, אפשר בסעיף - - -

<דנה נויפלד:>
לא בתקנות.

<איתי עצמון:>
אני חושב שראוי לעשות את זה בחקיקה ראשית כסעיף נפרד, הגבלות על העברת היתר ההפעלה - - -

<שר התקשורת גלעד ארדן:>
ההפעלה או הבעלות?

<דנה נויפלד:>
אתה מדבר רק על ההיתר, רק על המסמך המלווה.
<שר התקשורת גלעד ארדן:>
אולי תסבירו מה ההבדל, מה זה המסמך המלווה?

<דנה נויפלד:>
מי שיהיה גורם מפעיל יקבל היתר. היתר זה כמו סוג של רישיון, סוג של רישוי, שייקבע באילו תנאים הוא יכול לפעול. קבענו סעיף הסמכה רחב שאומר שהשר רשאי לקבוע היתר ולקבוע בו תנאים. איתי מעלה נושאים נוספים שהוא רוצה כבר לקבוע בחקיקה ראשית שהשר יהיה רשאי לקבוע לעניינם הוראות.
<איתי עצמון:>
או לקבוע את זה ממש כסעיף מהותי בחוק או לקבוע את זה בסעיף המסמיך – זה להכרעת הוועדה.

<מיכל רפאלי כדורי:>
למה גורם שמשדר במדינת ישראל צריך לקרוא לו בעל היתר ולא בעל רישיון? צריך להיות בעל רישיון.
<דוד קובסיניאנו:>
מפעיל - - -

<דנה נויפלד:>
קודם כל, לא גורם משדר - - -
<שר התקשורת גלעד ארדן:>
הוא ענה לה.

<אתי בנדלר:>
אז את מציעה שתהיה הסמכה מפורש להתייחס בהיתר הפעלה גם לנושאים שאיתי - - -

<דנה נויפלד:>
אני לא מציעה, אבל איתי הציע ואני לא רואה שום מניעה לא להכניס את זה.

<אתי בנדלר:>
זה מקובל פשוט בחקיקה.

<איתי עצמון:>
אפשר לקבוע גם כסעיף מהותי שהיתר ההפעלה לא ניתן להעברה, לשעבוד או לעיקול אלא אם כן השר נתן לכך אישור.

<דנה נויפלד:>
יש לנו סעיפים כאלה בחקיקה, בחוק התקשורת, זה מקובל.
<איתי עצמון:>
וסעיף נוסף, שהעברת השליטה בתאגיד שהוא בעל היתר ההפעלה, טעונה אישור מראש ובכתב מאת השר, ואז סעיפים קצרים שהעברת השליטה בתאגיד שיקבל את היתר ההפעלה טעונה אישור מראש ובכתב מהשר.

<דנה נויפלד:>
בסדר גמור. מקובל בחקיקה.

<שר התקשורת גלעד ארדן:>
אם אני נותן היתר הפעלה ואותו גורם רוצה להעביר את זה למישהו אחר בדרך כל שהיא כמו לשעבד, הוא צריך אישור מראש ובכתב של משרד התקשורת.
<איתי עצמון:>
של השר.

<היו"ר רונן הופמן:>
גבירותי ורבותי, יש הערות נוספות לגבי הסעיף הזה? אנחנו ממשיכים בקריאה, אם אפשר.
<שר התקשורת גלעד ארדן:>
דנה, תמשיכו בקריאה.

<אתי בנדלר:>
תשאיר את זה בהיתר. אדוני, אני חושבת שכדאי להצביע על פסקה (1) ובפסקה (2) על סעיף קטן (א).

<היו"ר רונן הופמן:>
היושב-ראש ביקש שנערוך את ההצבעה אחר כך. אז בואו נמשיך, בבקשה.

<דנה נויפלד:>
מקריאים את התיקון הבא.

<חגית ברוק:>
התיקון הבא בפסקה (3) שמתייחסת לתיקונים בסעיף 3 לחוק: "(ב) בסעיף קטן (ב), במקום "יהיו" יבוא "יכול שיהיו".".

<איתי עצמון:>
תוכלי להסביר את המשמעות של התיקון?

<דנה נויפלד:>
התיקון הזה מבהיר את מה שיעל הסבירה קודם, שתחנות המערך – כמו שאמר השר – אני אומרת את זה במילים מפורשות: אפשר למכור אותן ואפשר להעביר את הזכות להפעיל. זאת אומרת, אנחנו לא קובעים כרגע מה המודל של ההפעלה העתידית. יכול להיות שמכרו את המערך עצמו ויכול להיות שיעבירו רק את האפשרות להפעיל אותו לידי גורם פרטי – זכות ההפעלה לעומת המכירה.
<היו"ר רונן הופמן:>
זכת ההפעלה, כלומר את המכירה?

<דנה נויפלד:>
יכול להיות או רק הפעלה או - - -

<יעל מבורך:>
זה יכול שזה יהיה בבעלותו. אם לא יהיה תיקון – יהיה נוסח מחייב רק לבעלות.

<חגית ברוק:>
עמוד 5 למטה, סעיף (ד) שמתקן את סעיף קטן (ד) - - -

<אתי בנדלר:>
על איזה סעיף את מדברת?

<דנה נויפלד:>
כבר הקראנו את זה. זה עוד לא הוצבע אבל הקראנו את זה ודיברנו על זה בפעם הקודמת.

<איתי עצמון:>
אבל לא התקבלה החלטה - - -

<היו"ר רונן הופמן:>
רבותי, עמוד 5 סעיף (2), כן?

<אתי בנדלר:>
רגע. לפני כן יש הצעה לגבי סעיף 13 של חברת הכנסת רוזין להוסיף עוד שני נושאים.

<דנה נויפלד:>
אילו נושאים?

<איתי עצמון:>
מוזיקה והיסטוריה. היא ביקשה להוסיף גם תרבות אבל זה כבר התקבל.

<אתי בנדלר:>
מה עמדת הממשלה בעניין הזה?

<שר התקשורת גלעד ארדן:>
אין בעיה, מקובל. בסך הכול זאת הסמכה שנתונה לשיקול הדעת.

<דנה נויפלד:>
מי שמחליט זה הזוכה.

<מיכל רוזין:>
נכון, הוא יכול להחליט שהוא עושה ערוץ מוזיקה.

<דוד קובסיניאנו:>
אם זה כדאי לו, אז שייקח.

<שר התקשורת גלעד ארדן:>
בתנאי שהוא מציג את ההיסטוריה מהזווית הנכונה, לא מסלף את ההיסטוריה.
<מיכל רוזין:>
אמורים להצביע?

<היו"ר רונן הופמן:>
אנחנו לא מצביעים עכשיו.

<אתי בנדלר:>
אנחנו לא מצביעים על שום דבר, אחר כך נסקור את השינויים בכל אחד מהסעיפים לפני ההצבעה.

<מיכל רוזין:>
 - - -

<שר התקשורת גלעד ארדן:>
זאת לא הסתייגות.

<אתי בנדלר:>
זאת לא הסתייגות, זאת הצעה. אם היא לא תתקבל – תוכלי לבקש להגיש הסתייגות.

<היו"ר רונן הופמן:>
אם לא תהיי כאן - - -

<דנה נויפלד:>
אני מניחה שזה לא אותו ערוץ, כן? חברת הכנסת רוזין, זה לא אותו ערוץ, אלו שני ערוצים, נושאים נפרדים.

<שר התקשורת גלעד ארדן:>
ההיסטוריה של המוזיקה.

<דנה נויפלד:>
או חדשות של ההיסטוריה.

<חגית ברוק:>
עמוד 5 למטה, פסקה (ד) שמתקנת את סעיף קטן (ד). אני ממשיכה בפסקה (2) שבעצם גם היא הוקראה אבל יש פה את התיקון לבקשתה של היועצת המשפטית: הוספת שיקול דעת למועצה, קריטריונים של שיקול הדעת למועצה.

"(2) אחרי פסקה (2) יבוא:
"(3) על אף האמור בפסקה (1)(א), רשאי מי שמחזיק באמצעי שליטה במשדר ערוץ נושאי להשתתף במכרז לערוץ נושאי נוסף, ובלבד שלא יופצו במסגרת תחנות שידור ספרתיות יותר מארבעה ערוצים נושאיים שאותו גורם מחזיק בהם, אלא באישור המועצה לאחר שהביאה בחשבון שיקולים של הרחבת מגוון שידורי הטלוויזיה המופצים באמצעות תחנות השידור הספרתיות, ושל קידום התחרות בתחום שידורי הטלוויזיה.";".

<אתי בנדלר:>
אני רוצה להבהיר שהעליתי את הסוגיה, אני לא הצעתי שיהיו דווקא ארבעה, ומעבר לזה המועצה תכריע. את זה אתם מציעים, והוועדה תצטרך להחליט אם היא מקבלת את ההצעה הזאת.
<היו"ר רונן הופמן:>
או האם למועצה יש שיקול דעת - - -

<אתי בנדלר:>
עד ארבעה מותר לגורם אחד להחזיק. ארבעה מתוך 12 הערוצים הנושאיים.

<אסי קליין:>
עד ארבעה כבר נידון בישיבה הקודמת ואז היועצת המשפטית בקשה להוסיף קריטריונים מתי אפשר יהיה יותר מארבעה והוספנו.
<דנה נויפלד:>
זה באישור מועצה.

<שר התקשורת גלעד ארדן:>
אני רוצה לשאול שאלה את היועצות המשפטיות: הלך כבר חבר הכנסת נחמן שי – אבל אני מבין את ההיבטים הציבוריים והדימויים שנוצרו היום לענייני הפרטות למיניהן, למרות שכאשר מישהו יודע לעשות את זה טוב יותר ומשפר את השירות ומוזיל את המחיר לציבור, אז אין סיבה שלא לעשות את זה.
אני שואל אם לא כדאי בכל זאת לקבוע בחקיקה ראשית שאם הממשלה מוכרת את הבעלות במערך, אז חלק מהקביעה בחוק תהיה שאותם ערוצים שחייבנו אותם להיות מופצים בחינם לציבור, קרי: ערוץ 1, 2, 10 – גם אם זה יהיה מפעיל פרטי הוא יצטרך להמשיך ולאפשר צפייה בחינם בערוצים האלו.

<אתי בנדלר:>
לדעתי אין ספק בעניין – זאת הוראה חוקית שלא משתנה - - -

<שר התקשורת גלעד ארדן:>
זה קיים היום – ההוראה לא משתנה. אבל זה עלול ליצור בעיה שאם זה מפעיל פרטי, הוא ידרוש מערוץ 2 ו-10 מחיר שאני צריך להיות בשליטה עליו.

<אתי בנדלר:>
על מחיר דמי ההפצה יש לך שליטה – אתה קובע את זה.

<שר התקשורת גלעד ארדן:>
זאת אומרת, גם אם אנחנו מוכרים את הבעלות, הערוצים הללו נותרים מופצים חינם ואני קובע כמה ישלמו ערוצים 2,10 ו-1 לבעלים הפרטי החדש.

<אתי בנדלר:>
רק לעניין הזה אני רוצה להזכיר - - -

<שר התקשורת גלעד ארדן:>
אני מגן עליכם, 2 ו-10, אם לא הבנתם.
<אתי בנדלר:>
זו הגנה חלקית, אדוני. ההגנה היא חלקית משום שאתה קובע את המחיר בהתבסס על עלות ההפצה בתוספת רווח. את הרווח אתה קובע - - -
<שר התקשורת גלעד ארדן:>
גם את העלות אני קובע, כבר התווכחנו על זה.
<אתי בנדלר:>
- - אבל זה כולל כמובן גם את מה שהם שילמו.
<שר התקשורת גלעד ארדן:>
אם הם ישלמו למפעיל שלהם שכר של 200 אלף שקל – אני לא אכיר בזה כעלות.

<אתי בנדלר:>
אבל אם הם ירצו להרחיב את המערך, זה יהיה יוטל, בסופו של דבר, שוב על המופצים.

<שר התקשורת גלעד ארדן:>
הרן לימד אותי, וגם שי, שאם מרחיבים את המערך, זה אמור להוזיל לכל אחד את דמי ההפצה ולא להעלות. צריך להיות היגיון כלכלי מאחורי הדברים.

<הרן לבאות:>
צריך לתת כלי כלכלי למי שבסופו של דבר מקבל היתר הפעלה, להתייעל ואינטרס להתייעל, לכן צריך ליצור - - -
<שר התקשורת גלעד ארדן:>
אבל איפה קבועה הסמכות שלי בחוק – לא שלי, של שר התקשורת – לקבוע מה עלות ההפצה שתשולם לבעלים של המערך שמפיץ את אותם ערוצי חינם?

<דבורה קמחי:>
החשש של השר הוא מאוד משמעותי - - -

<אתי בנדלר:>
סעיף 9: גוף ששידוריו מופצים - - -

<שר התקשורת גלעד ארדן:>
טוב, אז תני לי להתמודד אתו ולפתור אותו.

<דבורה קמחי:>
אם ימכרו אותו ב-100 מיליון שקלים, ברור בסופו של יום על מי יוטל התשלום הזה. אין יש מאין.

<שר התקשורת גלעד ארדן:>
בשונה מכם – לא אתם ספציפית – שמציגים את הביד שלהם כחלק מההפסדים התפעוליים, לא נראה לי שפה זאת הכוונה. מדובר על עלות הפצה ולא על עלות הרכישה. אני טועה או צודק, הרן?

<הרן לבאות:>
אתה צודק.

<דבורה קמחי:>
אנחנו יודעים שאין יש מאין. מאין הוא יחזיר את השקעתו? אם הוא ישלם 100 מיליון למדינה?

<שר התקשורת גלעד ארדן:>
המטרה במכירה היא לייעל ולהוזיל את עלות ההפצה ולשפר את השירות והאיכות. אם אי אפשר להשיג את זה, הרי שאין סיבה לעשות את ההחלטה הזו. אין לנו עניין שהדברים יהיו גרועים יותר אלא שהם יהיו טובים יותר.
מה העניין של בעל המערך להיות בעל המערך? אני לא יודע. אני עוד לא הייתי איש עסקים מצליח, כנראה. אני לא יכול להגיד לכם מהיום מה האינטרס שלו. מה האינטרס של הבעלים של ערוץ 10 להיות הבעלים של ערוץ 10?

<דבורה קמחי:>
אינטרסים ערכיים.

<שר התקשורת גלעד ארדן:>
ערכיים-ציוניים, בוודאי ובוודאי.

<היו"ר רונן הופמן:>
חברים, יש עוד הערות?

<דוד קובסיניאנו:>
יש לי שאלת תם.

<היו"ר רונן הופמן:>
שאלת תם? זה עוד לא היה לנו.

<דוד קובסיניאנו:>
יכול להיות שאני טועה, אבל - - -

<שר התקשורת גלעד ארדן:>
במקרה – טוב, לא חשוב. יש פה מעט תמים מסביב לשולחן, אבל במקרה הזה, זה דווקא נכון. תם זה ישר, למי שלא יודע.

<דוד קובסיניאנו:>
סעיף 12 מדבר על כך שהגורם המפעיל לא יגבה תשלום כלהו מהציבור בעד קליטת שידורים המופצים באמצעות מערך העידן פלוס. אבל כל הערוצים שמבוססים דמי  מנוי יגבו מהציבור תשלום - - -
<דנה נויפלד:>
הוא צודק. צריך לתקן את זה. צודקים, זה בסדר. עלתה פה טענה של חוסר התאמה בין סעיפים בעקבות התיקון. אנחנו מסתכלים על זה עכשיו ותכף נציע תיקון לעניין הזה.

<היו"ר רונן הופמן:>
טוב, מיד יוצע תיקון לעניין הזה. הערה נכונה.

<אסף אמיר:>
בזמן הזה, אני רוצה לחזור אחורנית, אם אפשר.

<היו"ר רונן הופמן:>
אני לא מצליח לשמוע. תתקרב למיקרופון.

<אסף אמיר:>
אני מבקש לחזור בבקשה לסעיף של סוגי הערוצים ולדעת האם באמת אנחנו חושבים שבמידה וחלק מהם יהיו ערוצים ישראליים – נגיע לזה בהמשך – האם יש סמכות למועצה לערבב או לשלב בין הנושאים האלה? כלומר, האם תרבות ודוקומנטריה, למשל, יכולות להיות ביחד?

יש לי חשש שאם יהיה ערוץ שהוא רק דוקומנטרי, הוא לא יהיה קיים וגם רק תרבות לא ממש ישראלי – הוא בטח לא יחזיק את עצמו. לכן אני שואל אם יש למועצה סמכות להגיד: תעשו סרטים וסדרות - - -

<היו"ר רונן הופמן:>
שאלה טובה. מי יכול לענות על זה?

<הרן לבאות:>
היחס הוא 75% מול 25%.

<היו"ר רונן הופמן:>
לא מעבר ל-25% בכל מקרה? גם אם לא תהיה פה היתכנות?

<אסף אמיר:>
אני אומר את זה, במקרה הזה, כאיש תוכן. אני לא בטוח שזה ריאלי להחזיק ערוץ דוקומנטרי ב-75% - - -

<מיכל רפאלי כדורי:>
רצו ערוצים נושאיים.

<אסף אמיר:>
כן, אבל אם זה תרבות ודוקומנטרי – זה עוד אפשרי. אם זה סרטים וסדרות – זה עוד אפשרי - - -

<היו"ר רונן הופמן:>
אי אפשר יהיה להכפיל את האחזקות, נכון? זאת אומרת זה לא - - -

<אתי בנדלר:>
ערוץ אחד שם מיועד לשני נושאים, במילים אחרות. כרגע, לפי המוצע, אין אפשרות.

<היו"ר רונן הופמן:>
זה בכל מקרה נשאר - - -

<אסף אמיר:>
- - - התרבות והדוקומנטרי ביחד זה 75% ​– זאת הכוונה שלי.

<היו"ר רונן הופמן:>
הוא אומר, אם התרבות והדוקומנטרי ביחד 75% - - -

<אסף אמיר:>
לא, דו-נושאי - - -

<הרן לבאות:>
אבל אין דו-נושאי בחוק.

<אסף אמיר:>
אני יודע שאין בחוק, אבל אנחנו מדברים בסוף על טלוויזיה. אנחנו יודעים שערוצים ישראליים, בתחומים האלה, להחזיק אותם רק על דוקומנטרי – לא נראה לנו. אני אומר, ואלי מציע - - -

<היו"ר רונן הופמן:>
זה יכול לקרות לכל ערוץ בכל נושא.

<מיכל רוזין:>
כן, גם להחזיק דרך קבע, רק ספורט יצדיק את עצמו – לא חדשות, לא טבע - - -

<אסף אמיר:>
יש יותר סיכוי שאם הייתם מערבבים סרטים וסדרות - - -

<היו"ר רונן הופמן:>
בכל אופן, זה לא סעיף גמיש, אם אני מבין נכון.

<שר התקשורת גלעד ארדן:>
קראתי בעיתון שיש מתמודד בשם אביב גלעדי – ככה לא יהיו בעלי הון.

<היו"ר רונן הופמן:>
בואו נעבור לסעיף הבא.

<אסף אמיר:>
אני רק אומר לאוצר דווקא, שהדבר הזה שאני מדבר עליו הוא חסם בפני עליית ערוצים ישראליים לפלטפורמה. יותר קשה להחזיק ערוץ דוקומנטרי לבד או תרבות לבד במצב שאנחנו נמצאים בו. אולי שווה לחשוב על איזשהו שילוב באישור ועדה או מועצה או שר.

<שר התקשורת גלעד ארדן:>
אם הכללים פה של דוקומנטרי הם כמו כללים במקומות אחרים – אז יהיה מאוד גמיש.

<אסף אמיר:>
נכון, אתה צודק.

<היו"ר רונן הופמן:>
שמענו והערתך נרשמה.

<אתי בנדלר:>
זה רעיון לא רע. כבוד השר, למה אי אפשר לשקול שערוץ נושאי יהיה ערוץ טלוויזיה ש-75% לפחות משעות השידור שלו מוקדשים לנושא אחד או, נניח לצורך העניין, 90% לשני נושאים במצטבר בערוץ אחד?
<דנה נויפלד:>
מה זה אומר? לא הבנתי מה זה אומר.
<שר התקשורת גלעד ארדן:>
גם אני לא הבנתי.

<היו"ר רונן הופמן:>
בואו נקשיב רגע.

<אתי בנדלר:>
מה שאמר מר אסף אמיר זה: האם ניתן יהיה לקיים ערוץ נושאי שיש בו שני נושאים, לא נושא אחד?

<שר התקשורת גלעד ארדן:>
דו-חוגי.

<אתי בנדלר:>
דו-חוגי, כן. כי אחרת יש נושאים שלא תהיה להם היתכנות כלכלית מניסיונו. אמרו לו שאפשר לעשות את זה רק ביתרת ה-25%, כי ערוץ נושאי מוגדר כערוץ ש75% לפחות משעות השידור שלו, מוקדשים לנושא אחד.

אמרתי שאולי אפשר לשכלל את ההגדרה הזאת ולקבוע שאם לא 100% אז לפחות 90% משעות השידור שלו מוקדשים לשניים מהנושאים המפורטים.

<שר התקשורת גלעד ארדן:>
ומה עם ה-10% הנותרים?

<אתי בנדלר:>
חופשי.

<היו"ר רונן הופמן:>
טוב, התייחסויות לשכלול הרעיון.

<אתי בנדלר:>
הרי ב-25% אתה נותן לו לעשות מה שהוא רוצה - - -

<דנה נויפלד:>
אני רוצה להסביר למה זה לא ככה.

<שי באב"ד:>
אני חושב שאנחנו קצת מתפזרים בזה. אני חושב שיש הבדל בין ערוצי הברודקסט לערוצים הנושאיים והערוצים הייעודיים שאנחנו רוצים להעלות על הפלטפורמה הזאת. באותה נימה אפשר גם להגיד ש-90% יהיו 4 נושאים: נשים גם סרטים, גם סדרות, גם דוקו וגם תרבות. לכן אין לזה גבול.

<אתי בנדלר:>
אז תעשה 100%.

<שי באב"ד:>
אני חושב, לכן, צריך לעשות הבדל בין ערוצים נושאיים לערוצים ייעודיים שעולים על הפלטפורמה הזאת לבין ערוצי ברודקסט שמשדרים מגוון רחב של נושאים. לכן 75% זה פלטפורמה. עוד הוסיף קודם השר ואמר, הרבה פעמים גם בהגדרות עצמן של מה נכנס אחר כך בדוקו ומה נכנס אחר כך בתעודה, פה יש הרבה פרשנות גם למועצה שתהיה וגם לרשות לשידורים מסחריים העתידית, לבחון אם זה באמת תחת אותו נושא ומרחיב אותו.
אני מניח שזה ייתן מענה מאשר לבוא עכשיו ולהתחיל לערבב שלושה או ארבעה נושאים שונים בתוך ה-90%.

<מיכל רוזין:>
לא, אמרנו שניים.

<אתי בנדלר:>
זה לא שניים. זה אחד פלוס מה שהוא רוצה ב-25%.

<דנה נויפלד:>
בסדר, זאת בדיוק הגמישות. נסביר למה הייתה המגבלה - - -

<היו"ר רונן הופמן:>
עורכת דין נויפלד, נשמע את התייחסות המערכת.

<דנה נויפלד:>
הסיבה שמלכתחילה ההגבלה הזאת כבר נקבעה בעבר ובאופן מכוון, זה נכון שהרבה יותר קל אם יש גמישות להעלות מה שרוצים לערוץ, אולם צריכים להיות פה הוגנים: ערוצי ברודקסט שבהם משודר תמהיל, יש להם את החובות ואת המבנה שיש לערוצי ברודקסט. אנחנו לא נותנים פה דרך להקל לעומת ערוץ הברודקסט. מי שרוצה לשדר תמהיל של שידורים – יבוא ויתכבד, יקבל רישיון לפי חוק הרשות השנייה וישדר בהתאם לחובות שמוטלות על הרשות השנייה. אין פה שום סיבה לעשות מעקף. ערוץ נושאי – ערוץ מיוחד שיש לו עוד גמישות של 25%, זה בהחלט איזון מספיק - - -
<שר התקשורת גלעד ארדן:>
אני חשבתי שגם זה יותר מדי.

<שי באב"ד:>
דנה, על זה אומרים: יישר כוח.

<היו"ר רונן הופמן:>
נציגי היוצרים – בבקשה.

<אסף אמיר:>
אני מצטער. אני חושב שאפשר היה לפתור את זה. אני חושב שתרבות ודוקומנטרי אלו שני מקומות חלשים יחסית מבחינת הרצון העז של מישהו להרים את הערוץ הזה. אפשר לעשות שאחד מהם הוא תרבות ודוקומנטרי וזהו. אז לא צריך לשנות שום סעיף בחוק.

<דנה נויפלד:>
דווקא התרבות והדוקומנטרי?

<אסף אמיר:>
- - - דוקו זה תרבות - - -

<ירמיהו קדושי:>
אני מדבר פה בשם יוצרים מהפריפריה. אני חושב שקודם לכל, החוק הזה הוא מאוד מבורך, החוק הממשלתי כפי שהוא, כי הוא נותן באמת מענה לכשל שוק שנמצא כבר שנים ולא נותן לאומנים ויוצרים להביע את דעותיהם ואת היצירות שלהם.

אני אומר שכל הנושא הזה של ההפקות והעניין הזה של הנושאי, זה ייתן מענה, כמו שאמרתי, לכשל שוק. חשוב מאוד שהפקות המקור שיופקו בתוך המחויבות הזאת של הערוצים הנושאיים, יתנו גם מענה ויתנו גם אפשרות לשים שם הפקות מוכנות שלא שודרו בטלוויזיה.
אנחנו סובלים מזה, אנחנו הפכנו להיות, איך שאומרים, היצירה הפרטית, היצירה החופשית, נעלמה מהעולם – סרטי הבורקס וכל אלה – פשוט קטלו אותם. משקיעים פרטיים שרוצים להשקיע בענף הטלוויזיה לא נותנים להם לעשות את האפשרות הזאת כי כשבאים עם סרט מוכן - -

<היו"ר רונן הופמן:>
בסדר, אבל מה זה קשור לחוק?

<ירמיהו קדושי:>
- - לא נותנים לזה מענה כאילו זה סרט. זה ייתן גם מענה לכל הנושא הזה שאסף אמיר מודאג ממנו, כי לפי דעתי במצב הזה, אם יעלו ערוץ סרטים כמו שהיה ערוץ הקולנוע הישראלי שהיה מבורך ומאוד טוב, יוכלו לשים שם הרבה סרטים, גם סרטי מגירה שלא שודרו בטלוויזיה. אני חושב שמאוד חשוב לשים את זה כאן בתקנות כי הרגולטור לא נתן לזה מענה עד היום.

<היו"ר רונן הופמן:>
הנה, יש לשר הצעה מהפכנית.

<שר התקשורת גלעד ארדן:>
אני לא חושב שאפשר לצאת - - -

<ירמיהו קדושי:>
- - - אני חושב שצריך לעשות את זה כי זה ייתן מענה - - -

<היו"ר רונן הופמן:>
מר קדושי, הנה השר משיב לך.

<שר התקשורת גלעד ארדן:>
אני לא משיב לו, אני משיב לכל הטענות ביחד כי אפשר להמשיך ולדבר עליהן עד מחר בבוקר ועוד הרבה מעבר לזה כי כולם מדברים פה על תיאוריות. אף אחד לא יודע מי ייגש, אף אחד לא יודע מה הוא יציע, אף אחד מאתנו לא בנה את המודל העסקי לא שלה מתחרים הפוטנציאליים מול הכבלים והלוויין ולא של מי שרוצים למכור ערוץ אחד. אני לא רואה פה מישהו בחדר שהוא יש לו תכנית עסקית כזאת כאן.

אני מציע שהחובה החוקית תוטל עלי כשר התקשורת להביא לכך שבתהליך המכרזי מול מועצת הכבלים והלוויין שלושה מ-12 הערוצים יהיו כאלה שיש בהם את חובת הפקות המקור הישראליות באותו היקף של הכבלים והלוויין מחויבים: 8% עד 12%.
אי אפשר להתחיל פה בחקיקה ראשית לבנות עבור מועצת הכבלים והלוויין ועבורנו את כל המודלים העסקיים שאיננו יודעים בכלל אם הם נכונים או לא ובסוף אולי יביאו לתוצאה שהמערך הזה יישאר עם ה-100 מיליון שקל השקעה ועם 6 ערוצים שהם לא מהווים אלטרנטיבה למחיר הגבוה שהציבור משלם היום לכבלים וללוויין.
אני חושב שאין לי אחריות כשר בעניין הזה. אני מוכן לקבל אותה מכוח חוק ואחר כך, אני זה שנושא באחריות מול הכנסת ומול היצירה הישראלית. זה סעיף שלא הוכנס – אני מוכן להכניס אותו כעת. כמו שבדברים אחרים יש לי את האחריות והסמכות לעשות, תביאו אותי לוועדת הכלכלה בחוק אחת לשנה לדווח על היקף ההשקעות ביצירה הישראלית, גם את זה אפשר להכניס בחוק.
אני מבקש שזה יהיה המודל ולא להתחיל כאן לנסות ולנחש באוויר מה יהיה הדבר שייתן את התוצאה כולם כאן רוצים בה, בסופו של דבר.
<היו"ר רונן הופמן:>
לי זה נשמע הגיוני. זה מקובל, חברים?

<שר התקשורת גלעד ארדן:>
שיטילו עלי בחוק את האחריות לייצר את מנגנון שמתוך 12 הערוצים – שלושה יהיו ישראליים - - -

<היו"ר רונן הופמן:>
זה מעבר לאחריות, אם אני מבין נכון, ההצעה שלך - - -

<שר התקשורת גלעד ארדן:>
אני אעצור את המכרזים איפה שצריך - - -

<היו"ר רונן הופמן:>
זאת חובה, נכון?

<אסף אמיר:>
אני לא יודע – הגענו לסעיף הזה? כי דיברנו קודם על - - -

<דנה נויפלד:>
לא משנה - - -

<שר התקשורת גלעד ארדן:>
לא, אבל זה אותו דבר. אתה מעורר עכשיו חששות שאפשר בכל סעיף לעורר אותן – ואולי לא יהיה? אולי נישאר בחושך?

<אסף אמיר:>
לא, לא. אני סתם דיברתי לגבי זה שערוץ דוקומנטרי לא נראה לי.

<שר התקשורת גלעד ארדן:>
בסדר, אז לא נראה לך – מה אני אעשה?

<אסף אמיר:>
זה לא קשור למה שדיברנו קודם. חשבתי שהגענו - - -
<שר התקשורת גלעד ארדן:>
אבל זה אותו רעיון. זה לא נראה לך כי אתה חושב שהוא לא יעלה.

<שי באב"ד:>
הוא דיבר על משהו שונה. יש פה שני נושאים: נושא אחד הוא מה תהיה כמות הערוצים הישראליים שיעלו על המערך, והנושא השני הוא האם בכלל בערוץ אחד שעולה, כמה נושאים יש - - -
<שר התקשורת גלעד ארדן:>
האם יש התכנות לנושא אחד בערוץ.

<שי באב"ד:>
נכון. אלו שני נושאים נפרדים. הוא העלה את הנושאים אם יש התכנות. אמרה לו דנה בצדק שמדובר בערוץ נושאי, זאת לא טלוויזיית ברודקסט וגם אין להם את החובות של טלוויזיית ברודקסט ויש מקום לנושא שני ב-25% וגם אני אישית לא חושב שצריך לשנות את זה, ובסופו של יום הוא יכול גם להתרצות עם הדבר הזה.

<אסף אמיר:>
בסדר - - -

<שי באב"ד:>
הנה, הוא מתרצה – הוא אומר בסדר.

הנושא השני זה כמות הערוצים הישראליים שיהיו בתוך המערך באופן כללי. עדיין לא הגענו אליו.
<היו"ר רונן הופמן:>
לא הגענו אליו אבל מה שהשר הציע נשמע מאוד הגיוני. תכף נראה אם יש לזה איזושהי מניעה משפטית, אם יש לזה התכנות משפטית.

<שי באב"ד:>
יש השגות.

<היו"ר רונן הופמן:>
אם יש השגות, בואו נשמע, זה המקום.

<אסף אמיר:>
 - - - לקחת את הסעיף הרלוונטי.

<היו"ר רונן הופמן:>
אסף, הסעיף הופך להיות רלוונטי משום שלמרות שהוא אחר, אבל הוא שייך לערוצים הישראליים.

<אסף אמיר:>
הבנו שכרגע בסעיף הקיים כתוב ששלושה ערוצים מתוך ה-12 יהיו ישראליים ואנחנו שמענו הערות של היועצת המשפטית של הוועדה שאמרה שלדבר הזה יש חסמים קבועים ואין תמריץ כדי שהדבר הזה יקרה ולכן יש סיכוי רב שהוא לא יקרה.

אנחנו חוששים, והבענו את זה בהפסקה לכבוד השר, שמה שהולך לקרות פה זה שיכול להיות מצב של 9-8 ערוצים זרים. מאות מיליוני שקלים הולכים לסבסד שווקים זרים במקומות מרוחקים שמייצרים תוכן זה. זו הפלטפורמה.

ביקשנו שיהיה מנגנון בחוק שייקבע, בין אם זה הערוץ השני או השלישי. עלו פה כל מיני מנגנונים. אי מכבד את השר ואני מעריך שהשר יעמוד בדיבורו, אבל לא תמיד השר הזה הספציפי הוא זה שיהיה כשהסיטואציה הזאת תעלה לכן אנחנו מבקשים בחוק.

אני חושב שכאשר מקימים פלטפורמה שלימה, חשוב שיהיה ברור שיהיה בה תוכן ישראלי. אנחנו יודעים כולנו שאין לאף אחד כרגע שום מושג ירוק מה יהיה פה עוד שנה-שנתיים בפלטפורמה הזאת. אני חושב שבחקיקה כל כך נרחבת כדאי שלפחות נשים איזונים ובלמים על העניין הזה של תוכן ישראלי וגם על העובדה הזאת שאנשים שעובדים בישראל מייצרים תוכן, לא יכול היות פלטפורמה שכולה ערוצים זרים.

<היו"ר רונן הופמן:>
ברור. אני חושב שזה מה שהשר הציג כרגע. זה לא מה שהוצג?

<אתי בנדלר:>
לא. השר הציע לייצר מנגנון לזה אבל הוא לא קבע מה.

<שר התקשורת גלעד ארדן:>
כן, כי ניסינו פה בהפסקה הארוכה שהייתה לחשוב איך לייצר מנגנון בחקיקה. אבל באמת, כמי שכבר עשה פה כמה חוקים, אני חושב שזה הזוי להתחיל לרדת לרזולוציות של תורת המשחקים: מה יקרה אם במרבב הראשון יהיה כך והשני יהיה כך. אנחנו נבנה למועצה עץ מבנה של מאות תרחישים ומה היא תעשה.
צריך להטיל עליה חובה חוקית להביא למצב של שלושה ערוצים ישראליים משניים עשר הערוצים הפנויים ולדווח לכנסת על ההתקדמות של זה אחת לשישה חודשים מבחינתי.

<אתי בנדלר:>
אדוני, אתה צודק. יש כאן רק בעיה אחת עם הנוסח כפי שהוצע כאן, שלכאורה יכול להיות שקודם יהיו תשעה ערוצים זרים ואחר כך אולי יהיו שלושת הערוצים האחרונים ישראליים. בסופו של דבר, אמרה הגברת מבורך קודם, התשתית הוקמה בכספי משלם המיסים, על גבי התשתית הזאת, אמנם מקווים למכור אותה, יעבירו בסופו של דבר באמת רק ערוצים של חומר חוץ.

<שר התקשורת גלעד ארדן:>
אז אם הציבור הישראלי רוצה לראות רק ערוצים מחו"ל אני יכול להכריח אותו לראות ערוצים ישראליים?

<אתי בנדלר:>
אתה לא יכול להכריח אותו, אתה יכול להכריח את המועצה לא לתת רישיון - - -

<שר התקשורת גלעד ארדן:>
זאת אומרת, ועדת הכלכלה אומרת שאם אף אחד לא ירצה לעשות ערוץ ישראלי, עדיף להשאיר את המערך ריק. זאת המסקנה. אין לי בעיה, בסדר, אם זה מה שהוועדה אומרת. הרי אני לא יכול להכריח אנשים לראות דברים שהם לא מעוניינים.

<אתי בנדלר:>
קודם כל, האוצר התנגד להצעה שאני הצעתי, שיהיו שלושה ערוצים שהתחרות עליהם לא תהיה בכלל על הביד. הביד בכלל לא ישחק, אלא אך ורק על ההתחייבות להפקות מקומיות. משום מה לא קיבלו את ההצעה הזאת. אני לא יודעת אם היא טובה או לא, אבל אני לא יודעת למה לא קיבלו אותה.

<גילה גמליאל:>
נציגת האוצר, יעל, מדוע האוצר לא קיבל את ההמלצה של המשנה ליועץ המשפטי של הכנסת?

<יעל מבורך:>
היה פה דיון בוועדה לגבי הסוגיה: מהי הדרך הכי טובה לבחור ערוץ. האם הדרך הכי טובה לעשות את זה - - - איכות, תכנים, שהגורם המתמודד במכרז הולך להצהיר או לפי מחיר? יש גם טכניקות של שילובים בין שניהם.
אמרו היועצת המשפטית ועוד גורמים, שהניסיון מראה שמה שקורה לעיתים במכרזים האלה שהם על איכות ההפקה זה שמציעים הבטחות מאוד-מאוד גבוהות לגבי איכות השידור וסוגה עילית והמסך יהיה מפוצץ בהמון דברים, אבל בסוף אין יכולת כלכלית לעשות את זה והציבור מקבל מוצר נחות יותר, ואז באים בחזרה אל הגוף המחוקק או לגוף המבצע ומבקשים הנחות בחובת ההפקה שבגינה זכו במכרז.

זה מביא למצב לא שקוף ולא שוויוני, שלא מאפשר באמת בחירה אמתית במכרז. לכן, הדרך שאנחנו מציעים היא לקבוע תנאי סף. כלומר, מועצת הכבלים והלוויין היא זאת שמגדירה מה זה ספורט, למשל: ספורט זה כדורגל וזה לא בדמינטון על החוף. כדי שנקבל את המוצר; סדרות הן סדרות מסוג כזה וכזה; סרטים.
היא מגדירה את התכולה המינימלית, ואחר כך על זה מתחרה הגורם לפי המחיר. דבר נוסף שביקשה הוועדה, מה שלא היה בהצעת החוק, היא ביקשה שניתן איזושהי הבטחה שחובת הפקת המקור בשיעור של 8% עד 12%, כמו שחל על הוט ויס, תחול גם פה. שלא יהיה לנו מערך שהוא מלא בתכנים זרים. לכן, לאור ההערה הזאת, הכניסה הממשלה הצעה - - -

<גילה גמליאל:>
אני יודעת, את מסבירה לי את החוק שלמדתי אותו. השאלה הנשאלת היא שאלה אחרת: איך מונעים מצב שבו בשלב הראשון יכנסו 9 ערוצים שהם כולם מחו"ל?

<יעל מבורך:>
מה שאנחנו מציעים זה שמועצת הכבלים והלוויין, שחלק מהמטרות של הן שידורים לטובת הציבור, מגוון וכולי – אפשר לעבור על מטרות מועצת הכבלים והלוויין שנמצאות פה – הם היו הגורם שאמון על איך מוציאים את המכרז בצורה שתיתן מענה גם לבעיה הזאת.
<איציק שמולי:>
את מדברת על אופציה רק של ערוצים בודדים. מה לגבי האופציה של הבנדלים? נגיד מחר סלקום או פרטנר נכנסים ואומרים: אנחנו לוקחים שלושה ערוצים. תחייבו שאותם שלפחות אחד הערוצים יהיה ישראלי.
<יעל מבורך:>
אומר השר שהנושא הזה נכנס לתוך המיקרו של הוצאת המכרז כי עלתה פה סוגיה בוועדה לפני כמה ימים שאמרה: אל תוציאו בצ' גדול של אפיקים כי אז כולם יעשו ספורט – ואנחנו לא רוצים שכולם יעשו ספורט, אנחנו רוצים מגוון. אז תוציאו את המכרז בצורה מדורגת כדי שכל אחד ידע מה נמצא על המערך.
אנחנו חושבים שאי אפשר לתת מענה מלא למה שצריכה לעשות, בסופו של דבר, ועדת מכרזים במשך כמה חודשים עם כל החידושים האפשריים של זה ולפתור את זה פה בוועדה.
<גילה גמליאל:>
לא קיבלתי תשובה עדיין.

<אורי רוזנווקס:>
סליחה, אתם עשיתם שמיניות באוויר להציל 130 עובדים של חברות החדשות. מדובר פה באלפי עובדים, אלפי יוצרים שאפילו לא יכולים לקבל דמי אבטלה ואתם מייבאים פה פלטפורמה של 9 ערוצים זרים ומעיפים מיליארדים לחו"ל. זאת האמת.

<גילה גמליאל:>
שאלתי את האוצר, ולצערי התשובה - - -

<היו"ר רונן הופמן:>
קיבלת, אבל היא לא מספקת אותך.

<גילה גמליאל:>
בהחלט. היא לא עונה מדוע ההצעה שהעלית כאן המשנה ליועץ המשפטי של הכנסת עדיין לא עונה לאותם דברים שהצגתי כאן בפני הוועדה, זה כן יכול לבוא בהלימה.
<יעל מבורך:>
המנגנון הזה לא מוכיח את עצמו. המנגנון של להתחרות על טיב התכנים – כך מחליטים מי זוכה באפיק – לא מנגנון שמוכיח את עצמו.
<גילה גמליאל:>
את שלימה עם הטענה הזאת?

<היו"ר רונן הופמן:>
שי באב"ד, בבקשה, בואו נשמע עוד הערות.

<אילן אבישר:>
נכון שערוץ 10 וערוץ 2 הציעו דברים שבמהלך השנים הכנסת והרשות השנייה קיזזו והתחשבו והורידו. נכון להיום, ערוץ 2 משקיע בתכניות מקור יותר מכל הכבלים והלוויין ביחד.

<קריאות:>
- - -

<היו"ר רונן הופמן:>
זה לא הדיון פה.

<אילן אבישר:>
- - - העיקרון של קביעת מכסות או מכרז על השקע בהפקות מקור, נכון שיש אתו את הניסיון הזה, אבל התוצאה בפועל היא של העשרה דרמטית של המסך במוצרים מקומיים. לכן אני לא הייתי ממהר לבטל את זה ולהגיד שזה לא רלוונטי. יש לזה את הפגמים – אבל יש פה גם תוצאה מאוד-מאוד חיובית.
עם ערוץ 10 זה פי אחד וחצי.

<דבורה קמחי:>
ערוץ 10 משקיע מאות מיליוני שקלים בשנה בתוכן ישראלי מדי שנה.

<שי באב"ד:>
יש פה שני אינטרסים שאנחנו מנסים לאזן ביניהם: הראשון – אומר האוצר בצדק: אנחנו לא רוצים להעלות מערך שבסופו של יום, אחרי שנגשו בבידים, אם נכריח ערוצים נושאיים כאלה ואחרים, לא יעלו ואז המערך הזה בסופו של דבר יהיה בלי ערוצים.

מצד שני באים היוצרים ואומרים: לא יכול להיות מצב שבו יעלו קודם כל 9 ערוצים זרים ואנחנו נשמור את שלושת הערוצים האחרונים הנושאיים לסוף. למה? כי סביר להניח אולי שבכלל לא יעלו רק 9 ערוצים ואז אנחנו נהיה עם 7 ערוצים זרים. ניסינו להעלות איזשהו מתווה שאולי יאזן בין שני הדברים האלה ויגיע לנקודת אמצע, אם זה יהיה מקובל על השר ועל האוצר. 

יש לנו שתי אופציות לביד. אופציה אחת, שיבוא מישהו וייקח בנדל – שניים, שלושה, ארבעה ערוצים – הנחת העבודה היא שאם הוא ייקח שלושה ערוצים ומעלה, נחייב אותו לקחת ערוץ אחד ישראלי.

<איציק שמולי:>
זה מה שאני הצעתי.

<שי באב"ד:>
האופציה השנייה, בהנחה והם פועלים בנפרד, זאת אומרת שמגיע כל אחד בנפרד – נגדיר שהביד השלישי יהיה לערוץ ישראלי. מה יקרה אם לא יהיה אף אחד ישראלי שייגש? כדי שהמערך יעלה והמרבב יעלה צריך לאפשר לזה להיות ערוצים זרים ולא לתת לזה להיות ערוצים ישראליים כי אז אנחנו יכולים לחסום את המערך.
בסוף היום, אם יבואו כל אחד בנפרד, הערוץ השלישי בבנדל יהיה ערוץ שנקדיש למכרז ישראלי, ואת זה מועצת הכבלים יכולה להגדיר, ואם לא יהיה ערוץ ישראלי שיעלה – נעשה את זה ערוצים זרים כדי לא לעצור את המרבב ולא למנוע את עליית המרבב.

<היו"ר רונן הופמן:>
אתה רוצה ליצור מנגנון שנותן אופציה לערוצים הישראליים. כאשר אין מימוש לאופציה הזאת – לא לעצור אלא להמשיך בערוצים - - -

<אתי בנדלר:>
אבל זה רק בתנאי שאתה אומר של יהיה ביד במקרה הזה אלא התחרות תהיה על שיעור ההתחייבות להפקות מקור. זאת הנקודה: שלא יהיה ביד כספי במקרה הזה.

<שר התקשורת גלעד ארדן:>
יהיה ביד כספי אבל אותו ערוץ שלישי, החלק והזכייה זה גם היכולת של המועצה לחייב אותו במינימום – לא יכולת: הזוכה בערוץ השלישי חייב במינימום הפקות מקור ישראליות מתקציב הערוץ ועד לתקרה של 12 - - -

<היו"ר רונן הופמן:>
עוד לגבי ההצעה הזאת?

<מיכל רפאלי כדורי:>
אדוני השר, יש לי הצעה שאני חושבת שמכילה את שני האינטרסים. דיברו גם על האינטרס של השוויוניות וגם על האינטרס של הישראליות. אין שום סיבה - - -

<שר התקשורת גלעד ארדן:>
אין כמו לבקש עצה טובה מהמתחרה.

<מיכל רפאלי כדורי:>
תיקח מזה מה שאתה רוצה, אתה הרי לא חייב.

גם כשהכבלים עלו, הכנסת הזאת לפני הרבה שנים – אני לא מדברת כבר על הלוויין – אמרה: נטיל עליהם הפקות מקור כדי שלא יהיה פה ים של שידורים זרים. אתם אומרים שאתם רוצים שהמרבבים האלה יתמלאו, יבואו ערוצים זרים לעשות כסף בישראל – יתכבדו ומההכנסות שלהם ישימו כסף באיזושהי קרן, 8% מהכנסותיהם.

הם לא חייבים לשדר את הפקות המקור האלה, אבל אם הם באו לעשות עסקים בישראל ולשדר טלוויזיה בישראל, גם אם היא לא הפקת מקור ישראלית, שמההכנסות שלהם ישימו 8% להפקות מקור שישודרו.
<היו"ר רונן הופמן:>
אבל למה שזה יהיה אטרקטיבי להם?

<מיכל רפאלי כדורי:>
מה זאת אומרת? זה לא צריך להיות אטרקטיבי להם. הם באו לעשות עסקים במדינת ישראל – ישימו 8% מההכנסות שלהם להפקות מקור.

<הרן לבאות:>
אבל אם הוא לקח ערוץ אחד?

<מיכל רפאלי כדורי:>
סליחה, למה עלי יש מס מחזור של 8% גם ההכנסות שלי מיורוספורט, מ-ESPN, מ-Fox News, מנשיונל ג'אוגרפיק? גם מההכנסות האלה אני משלמת 8% – אז שגם הוא ישלם.

<אסף אמיר:>
כל החברות הזרות שמשדרות בישראל מסבסדות במידה מסוימת את הפקות המקור.

<שר התקשורת גלעד ארדן:>
אסף, ההבדל הוא שהם הבעלים של כל המערך - - -

<אסף אמיר:>
- - - הבנדל הוא כמובן - - - יגיד שיש להם ארבעה ערוצים – כולם 8% צריכים לתת לישראלי שמתוכם.

<מיכל רפאלי כדורי:>
מי שמרוויח משידורים צריך לשלם.

<אסף אמיר:>
רגולציה זה דבר מסובך.

<ירמיהו קדושי:>
קודם לכל, אני לא מסכים למה שנאמר כאן כי אני חושב שברגע שהרגולטור מתערב בתוכן, יש פה כשל שוק. יש אומנים ויוצרים - - -
<היו"ר רונן הופמן:>
לא דיברו על זה. איזה התערבות בתוכן? אין כאן שום התערבות בתוכן.

<ירמיהו קדושי:>
אני רוצה להסביר את עצמי טוב: זה מה שקורה היום. אני חושב שדווקא ההצעה הממשלתית היא טובה ואני חושב שמה שאמר השר שהכוונה היא לפתוח כאן תחרות ולתת לאנשים אחרים להתבטא ולקבל - - -

<אורי רוזנווקס:>
לא יהיה כלום – יהיו רק ערוצים זרים.

<ירמיהו קדושי:>
רגע, אל תפריעו לי. לבוא ולהגיד שיהיו רק ערוצים זרים זה סתם עכשיו להכשיל את התחרות, כי לא יהיו ערוצים  זרים, יהיו גם ערוצים ישראליים שהם לא בהפקות - - -

<אורי רוזנווקס:>
איך יהיו?

<ירמיהו קדושי:>
יש ערוצים כמו שהיה בזמנו ערוץ הקולנוע הישראלי, כמו ערוצי מוזיקה, שלא מחויבים ולא צריכים להפיק הפקות מקור והם בעברית ומיועדים לקהל הישראלי שרוצה וצורך תחרות אחרת. להגיד שערוצים מסוימים יממנו עכשיו את ההפקות של ערוץ מסוים זה פשוט לפגוע בקהל, כי בסופו של דבר הקהל לא יקבל את הגיוון התרבותי שהוא מחפש.

הקהל רוצה שבסופו של דבר תתנו לו להחליט מה הוא אוהב ומה לא. מתוך כמה ערוצים, שערוץ מסוים יפיק הפקות מקור – אין בעיה. אבל לא שכל הערוצים יהפכו להיות מממנים של הפקות מקור.

<ניר יוגב:>
למען הרקורד – אדוני, אנחנו חושבים שההצעה של שי טובה.

<שר התקשורת גלעד ארדן:>
אם אתם רוצים את זה אז תגידו כי זה נשמע כאילו אני רוצה את - - -

<ניר יוגב:>
כי אדוני אומר שכשסלקום תומכת בו אז היא מזיקה לו, אז אני מנסה להיזהר בדברי.

<שר התקשורת גלעד ארדן:>
לא, אני לא אבקש שתתמכו - - -

<היו"ר רונן הופמן:>
איך אנחנו מסכמים את הסוגיה הזאת? שמענו דעות, שמענו הצעות, בואו נראה איך אנחנו - - -

<גילה גמליאל:>
מה הפשרה שאתם מציעים? אין פשרה?

<היו"ר רונן הופמן:>
אז בואו נמשיך הלאה.

<אמיר רוזנברג:>
חברת הכנסת גמליאל שאלה קודם שאלה שהמשיכה את הרעיון של היועצת המשפטית של הוועדה לוותר על הביד ולעשות מכרז, וכאשר האוצר – אני דווקא רוצה לדבר אל יעל.

<היו"ר רונן הופמן:>
אז תמתין.

<דנה נויפלד:>
אתם רוצים שבינתיים נקריא את הסעיפים האחרים שעוד לא הוקראו?

<היו"ר רונן הופמן:>
לא, אני חושב שהם תכף יעדכנו אותנו. בואו נמשיך בסעיפים.
<דנה נויפלד:>
אנחנו נקריא בינתיים את הסעיפים שלא סיימנו.

<היו"ר רונן הופמן:>
אנחנו נחזור לסעיף הזה, בשרותכם – מסתמן כאן פתרון.

<דנה נויפלד:>
אנחנו מקריאים סעיף נוסף שהוא בעקבות הדיונים שנערכו פה בפעם הקודמת. זה דיווח לוועדת הכלכלה של הכנסת. חגית, תקריאי.

<היו"ר רונן הופמן:>
איפה זה נמצא?

<דנה נויפלד:>
סעיף 14א בעמוד האחרון.

<היו"ר רונן הופמן:>
עמוד אחרון, סעיף 14א, בבקשה. אנחנו נחזור לסוגיה הזאת.

<חגית ברוק:>
"(12) אחרי סעיף 14 יבוא – 
"דיווח לוועדת הכלכלה של הכנסת
14א
בתחילת כל שנה תדווח המועצה לשידורי כבלים ולוויין לוועדת הכלכלה של הכנסת, על הפצת שידוריהם של ערוצים ייעודיים ונושאיים באמצעות תחנות שידור ספרתיות, לרבות לגבי שיעור ההפקות המקומיות בערוצים אלה".".

<אתי בנדלר:>
זה בעקבות הערות שנשמעו כאן, אבל נדמה לי שאין בכך מענה לשום דבר: ידווחו – יפה מאוד, לצורך זה אני לא צריכה הוראה בחוק. זה חסר משמעות לחלוטין, לדעתי. אם הועדה תרצה, היא תכנס ועדה ותבקש את הדיווחים האלה.

זה איזשהו משחק בכאילו. כל סיפור הזה היה כדי לעקוב שבאמת יש הפקות מקומיות. מה שהם אומרים: נשאיר את זה לשיקול הדעת וכדי להוכיח את הרצינות, נדווח לכם.

<דנה נויפלד:>
אם אין צורך בסעיף, אז נבטל את הסעיף.

<היו"ר רונן הופמן:>
הסעיף הזה יבוטל.

<אתי בנדלר:>
לדעתי הוא מיותר.

<היו"ר רונן הופמן:>
הסעיף הזה יבוטל כי אין בו צורך. יש עוד שלושה סעיפים להקריא.

<דנה נויפלד:>
אנחנו נקריא את הכול ברצף.

<היו"ר רונן הופמן:>
מצוין. אנחנו מקריאים את שלושת הסעיפים הנותרים ברצף כעת. אני מציע להקשיב משום שאחר כך אנחנו נבקש הערות לסעיפים הללו.

<חגית ברוק:>
אלו שלושה סעיפים שמהווים התאמה למודל החדש לפיו ימונה גורם מפעיל, לא בהכרח ביום הקובע, וזה פשוט מתאים את הוראות החוק למצב החדש הזה.
"(12) בסעיף 21, במקום "ערב היום הקובע" יבוא "ערב המועד שנקבע בהיתר ההפעלה לפי סעיף 2, 
כיום תחילת ההפעלה (בפרק זה – מועד ההפעלה)" ובמקום המילים "החל ביום הקובע" יבוא 
"החל במועד ההפעלה"; 
(13) בסעיף 22, בכל מקום, במקום "היום הקובע" יבוא "במועד ההפעלה". 
(14) בסעיף 24(א), במקום "היום הקובע" יבוא "מועד ההפעלה".".
<היו"ר רונן הופמן:>
דרוש הסבר להבדל בין היום הקובע למועד ההפעלה.

<חגית ברוק:>
היום הקובע, כפי שהוא מוגדר היום בחוק, זה 1.1.2014.

<היו"ר רונן הופמן:>
אתם שומעים?

<חגית ברוק:>
בנוסח של החוק היום, השרים אמורים היו למנות גורם מפעיל עד למועד הזה. בהתאם לכך נקבעו כל מיני הוראות שמהוות מעבר מהעולם הישן שבו הרשות השנייה הייתה הגורם המפעיל לעולם החדש שבו יהיה איזשהו גוף שהשרים מינו אותו כגורם מפעיל, ובעצם אלו יהיו הוראות ששומרות על המצב הקיים לפני מינויו של אותו גורם מפעיל.

מאחר ועכשיו שינינו את החוק ואין חובה על השרים למנות ב-1.1.2014 את הגורם המפעיל, ויכול להיות שהם ימנו אותו בכל מועד אחר – אנחנו שמים את נקודת המעבר הזו במה שנקרא "מועד ההפעלה" – זה היום שבו יקבל הגורם המפעיל את היתר ההפעלה שעליו דיברנו בתחילת הדברים.

<היו"ר רונן הופמן:>
יום קבלת ההיתר הוא מועד ההפעלה.

<חגית ברוק:>
זה לא יום קבלת ההיתר אלא זה יום כניסתו של ההיתר לתוקף: יכול להיות שהוא יקבל את ההיתר ויום תחילת ההפעלה יהיה יום אחר.

<דנה נויפלד:>
זה יום העברת המקל מהרשות השנייה לגורם המפעיל.

<היו"ר רונן הופמן:>
יום העברת המקל בפועל. היום שבו בפועל ההיתר נכנס לתוקף בידי המפעיל.

<חגית ברוק:>
נכון.

<היו"ר רונן הופמן:>
האם זה ברור? האם יש השגות, שאלות?

<דנה נויפלד:>
אנחנו גמרנו להקריא.

<היו"ר רונן הופמן:>
אנחנו סיימנו את ההקראה. אני מציע לצאת להפסקה קטנה כדי שאנחנו נגבש כאן את הדברים לגבי הסעיפים שאנחנו צריכים לחזור אליהם.
<רוברט אילטוב:>
אין לכם בית, תגידו לי?

<היו"ר רונן הופמן:>
בואו נקבע שבשעה 20:30 נתכנס כאן בחזרה, בסדר? רבע שעה. תודה רבה.

<(הישיבה נפסקה בשעה 20:14 ונתחדשה בשעה 20:45.)>
<(היו"ר אבישי ברוורמן)>
<היו"ר אבישי ברוורמן:>
רבותי, אני מבקש. קודם כל, חסרתם לי מאוד בשעה האחרונה. אשתי עוד מחכה לי לאירוע – בת משפחתי מתחתנת – היא כועסת עלי. אני קודם כל רוצה לפתוח בנושא שאני שמח שנדחה בתור נושא חדש ולכן הוא חוזר לוועדת הכלכלה. חיים הר זהב עוד ישנו או שהוא כבר הלך הביתה? אבל רם לנדס פה.
אני רוצה בזה להודיע שוועדת הכנסת דחתה את הצעתו של חבר הכנסת שמולי לגבי נושא חדש בנושא ולכן אני מביא להצבעה את ההחלטה – יוני, תנסח לי את זה. יעל, אנחנו מוסיפים - - -
<יעל מבורך:>
מאפשרים לחברות הכבלים - - -

<היו"ר אבישי ברוורמן:>
מאפשרים לחברות הכבלים והלוויין - - -

<שר התקשורת גלעד ארדן:>
להקים ערוצי חדשות.

<היו"ר אבישי ברוורמן:>
לא, לא. אנחנו משלימים ל-18.5 מיליון שקלים עד ה-31 בדצמבר 2013 ובזה אנחנו מאפשרים את המשך שידור החדשות המקומיות ואף עובד לא מפוטר. מי בעד?

<אתי בנדלר:>
בבקשה לקרוא. אדוני, אתה מצביע עכשיו על עקרונות – אתה לא מצביע על הצעת החוק. עכשיו לקרוא בבקשה את הנוסח.

<היו"ר אבישי ברוורמן:>
את הנוסח, בבקשה. עורכת הדין בנדלר קוראת את הנוסח.

<אתי בנדלר:>
תקראו את זה אתם, זה מהנוסח שאתם העברתם במסגרת הקודמת. זה נוסח שעובד על-ידי הממשלה.
<היו"ר אבישי ברוורמן:>
מי קורא את הנוסח? תקראי, אתי, אין לי זמן.

<אסי קליין:>
"הצעה לתיקון חוק התקשורת (המשך שידורי חדשות מקומיות בטלוויזיה)(תיקוני חקיקה)(הוראות שעה)(תיקון מס'), התשע"ג-2013
תיקון סעיף 3
1.
בחוק התקשורת (המשך שידורי חדשות מקומיות בטלוויזיה)(תיקוני חקיקה)(הוראות שעה), התשס"ח-2007  (להלן - החוק העיקרי), בסעיף 3 המתקן את חוק התקשורת (בזק ושידורים)(תיקון מס' 35), התשס"ז-2006 , במקום "כ"ד באב התשע״ג (31 ביולי 2013)" יבוא "כ"ח בטבת התשע״ד (31 בדצמבר 2013)".".

<היו"ר אבישי ברוורמן:>
מי בעד? מי נגד? גילה, לא הצבעת, את בעד.

הצבעה

בעד הצעת החוק – פה אחד
ההצעה לתיקון חוק התקשורת (המשך שידורי חדשות מקומיות בטלוויזיה)(תיקוני חקיקה)(הוראות שעה)(תיקון מס'), התשע"ג-2013, תיקון סעיף 3, נתקבלה.

<היו"ר אבישי ברוורמן:>
פה אחד עבר. תודה לכם. נמשיך הלאה.

<אסי קליין:>
"תיקון סעיף 4
1. 
בסעיף 4 לחוק העיקרי, במקום "כ"ד באב התשע״ג (31 ביולי 2013)" יבוא "כ"ח בטבת התשע״ד (31 בדצמבר 2013)".".

<היו"ר אבישי ברוורמן:>
מי בעד? מי נגד?

הצבעה

בעד הצעת החוק – פה אחד
ההצעה לתיקון חוק התקשורת (המשך שידורי חדשות מקומיות בטלוויזיה)(תיקוני חקיקה)(הוראות שעה)(תיקון מס'), התשע"ג-2013, תיקון סעיף 4, נתקבלה.

<היו"ר אבישי ברוורמן:>
התקבל פה אחד.

<אסי קליין:>
"תיקון חוק התקשורת (בזק ושידורים) (המשך שידורי חדשות מקומיות בטלוויזיה)(תיקוני חקיקה)(הוראות שעה)(תיקון מס' 5), התשע"ג-2012
(א)
בסעיף 3 המתקן את סעיף 6כ לחוק התקשורת(בזק ושידורים), התשמ"ב-1982 , בכל מקום במקום "בשבעת החודשים הראשונים של שנת 2013" יבוא "בשנת 2013", ובמקום "10.8 מיליון שקלים חדשים" יבוא "18.5 מיליון שקלים חדשים";
(ב)
בסעיף 4(ב) במקום "כ"ד באב התשע״ג (31 ביולי 2013)" יבוא "כ"ח בטבת התשע״ד (31 בדצמבר 2013)".".

<היו"ר אבישי ברוורמן:>
יעל, אני רוצה שתסבירי את זה במשפט. אני עושה פרופורמה.

<יעל מבורך:>
יש סעיף של האפשרות לנכות מהתמלוגים ששילמו החברות לטובת - - -

<היו"ר אבישי ברוורמן:>
תודה. יש הערות?

<דפנה גלוק:>
אני רוצה להבהיר ולחדד משהו שאמרנו בעבר ואנחנו אומרים עכשיו: במשך מספר שנים מועברים כספי מדינה לגורם פרטי לצורך הפקת החדשות המקומיות מבלי שנערך איזשהו הליך תחרותי לבחירת אותו גורם.

ההעברה, אם תהיה בהמשך – אנחנו מדברים פה על הסדר רק עד סוף 2013 – אבל אם תהיה בהמשך, לא תוכל להמשיך ולהיעשות בצורה הצורה כזאת.

<לאה ורון:>
זאת אומרת מעבר ל-2013.

<היו"ר אבישי ברוורמן:>
תודה רבה, אני מאוד מודה לך על ההערה. יש הערות נוספות בקצרה, רם לנדס?

<רם לנדס:>
רק להגיד לפרוטוקול שהתעוררה היום בעיה של מע"מ, שהאוצר הבטיח לפתור אותה. אם האוצר לא יפתור אותה בימים הקרובים – תכלית החוק שנועד לשמר את עובדי חברת החדשות המקומיות לא תוכל להתקיים.

<היו"ר אבישי ברוורמן:>
יעל, את פותרת את בעיית המע"מ?

<יעל מבורך:>
אני לא פותרת את בעיית מע"מ – זה לא בסמכותי לפתור בעיות מיסים. אכן העלית והעלו החברות בעלות הרישיון איזשהו קושי. אנחנו בודקים אותו, רשות המיסים הבטיחה לבדוק אותו בצורה מהירה.

<היו"ר אבישי ברוורמן:>
אני מבקש שתבדקי אותו בתבונה החיובית שיש לך.

<יעל מבורך:>
אבל צריך להגיד: יכול להיות שהכסף הזה חייב במע"מ. אין לנו אפשרות לתשובה מיד. אנחנו נבדוק את זה בצורה הכי מהירה ומקצועית של רשות המיסים.

<היו"ר אבישי ברוורמן:>
בצורה פוזיטיבית עם הגישה של חוכמת הלב.

יש הערות נוספות? בבקשה, אדוני.

<נתי שוברט:>
בהתייחס למה שנאמר פה על-ידי נציגת משרד המשפטים, אני גם רוצה לומר שביל הפרוטוקול שבדיון שהתקיים בדצמבר בשנה שעברה, גם עלה הנושא של קיום מכרז להמשך שידורי חדשות מקומיות וכבר אז אמרנו שככל שיהיה המשכיות של הפקת השידורים האלה בכספי ציבור, אז ייעשה מכרז לעניין הזוכה.
<היו"ר אבישי ברוורמן:>
רשמנו את ההערה.

<נתי שוברט:>
כמובן, אחרי הסדר הביניים.

<היו"ר אבישי ברוורמן:>
אני רושם את ההערה שלך. תודה.

הערות נוספות? אין. אם כך, מי בעד? מי נגד? דוד אתה היית בעד.

הצבעה

בעד הצעת החוק – פה אחד
הצעת תיקון חוק התקשורת (בזק ושידורים) (המשך שידורי חדשות מקומיות בטלוויזיה)(תיקוני חקיקה)(הוראות שעה)(תיקון מס' 5), התשע"ג-2012, תיקון סעיף 3, נתקבלה.

<היו"ר אבישי ברוורמן:>
פה אחד.

<אתי בנדלר:>
תחילה כמובן ב-1 באוגוסט 2013.

<היו"ר אבישי ברוורמן:>
תודה רבה לכם על הנושא הזה, עכשיו אני רוצה - - -

<אתי בנדלר:>
רגע, צריכים להצביע על התחילה ב-1 באוגוסט 2013 – בסעיף 4.

<אסי קליין:>
"תחילתו של חוק זה ביום כ"ה באב התשע"ג (1 באוגוסט 2013).".

<מיכל רפאלי כדורי:>
רגע, אסי, יש פה בקשה: אני מכירה את הבעיה של מע"מ. אני חושבת שכדאי שהוועדה תבקש בעוד שבוע או משהו כזה לראות שזה נפתר, כי המשמעות של זה שהכסף שיועבר אליהם הוא חלקי.
<היו"ר אבישי ברוורמן:>
תודה רבה - - -

<שר התקשורת גלעד ארדן:>
אולי נעשה חוק עכשיו בנושא חדש וניתן פטור ממע"מ.
<היו"ר אבישי ברוורמן:>
יעל, אני מבקש – אנחנו ככל השבוע פה בענייני התקציב ועוד – עד סוף השבוע תעזרי לנו, בסדר?

<יעל מבורך:>
אני לא יכולה להבטיח הבטחה כזאת בשם רשות המיסים. אני יכולה להעביר את הבקשה ואני בטוחה - - -

<עופר מרגלית:>
- - - העברנו לרשות המיסים - - -

<היו"ר אבישי ברוורמן:>
תודה רבה, עופר. תודה רבה.

אם כך, אנחנו צריכים להגיע להצבעה על התחילה.

<לאה ורון:>
הצבעת – זה היה סעיף 4.

<היו"ר אבישי ברוורמן:>
בסדר, עוד פעם. זה עכשיו יוצבע. רבותי, חברי הכנסת, אני מאוד שמח שבזמן העדרי כל כך הרבה אנשים טובים כמו גילה גמליאל ורונן הופמן וכל חברי הכנסת כאן ואסף זמיר והשר – רבותי, אני שמח שהגיעו לפשרה מוצעת שמקובלת על כולם: על השר, על מועצת הכבלים והלוויין, היוצרים, היועצים המשפטיים של הוועדה והאוצר. הלוואי שילמדו גם אחרים לפעול באותה צורה של חוכמה קולקטיבית כמו כאן.
תהיה חובה בתשעת הערוצים הראשונים ששלושה מתוכם יהיו ישראליים וכמובן – זה השינוי לגבי ההצעה שהייתה קודם – מתוך ה-12, תשעה יעברו ביד. ושלושה שעברו את הביד, 8% עד 12% – זה מה שכתבת לי פה.
<גילה גמליאל:>
לא. אני כתבתי לך. זה: מתוך התשעה יהיו השלושה שדיברתי עליהם.

<היו"ר אבישי ברוורמן:>
מתוך התשעה יהיו שלושה שיעמדו באותם אחוזים שציינו: 8% עד 12% יוצרים ישראליים. למועצה תהיה סמכות לקבוע כללים. אני מבין שזה מקובל על כולם. אם זה מקובל על כולם - - -

<יעל מבורך:>
יש לי הערת נוסח. לא מתוך תשעת הערוצים הראשונים אלא מהערוצים הנושאיים.
<היו"ר אבישי ברוורמן:>
קיבלתי.

<ירמיהו קדושי:>
גם לי יש הערה לנוסח.

<היו"ר אבישי ברוורמן:>
ירמיהו, תגיד בסדר.

<ירמיהו קדושי:>
כשאתה אומר ישראליים אז זה נשמע שייתר הערוצים הם זרים. אני חושב - - -

<היו"ר אבישי ברוורמן:>
רבותי, אני מבין שזה מקובל על השר ולכן אני מודה לכם. עכשיו, מי בעד?

<אתי בנדלר:>
רגע, רגע. אתה רוצה - - -

<היו"ר אבישי ברוורמן:>
אני רוצה להצביע על העיקרון הזה - - -

<גילה גמליאל:>
כל הדיון בפשרה היה שהעיקרון הזה יעוגן בחוק, וכל השאר יינתן בסמכויות. אז צריך לעגן את זה בחוק זאת לא רק הצהרה, לא עניין דקלרטיבי בלבד. נחכה לנוסח ונצביע על זה.
<שר התקשורת גלעד ארדן:>
על העיקרון הסכמנו והניסוח יהיה כמו שהסכמנו – אני אחראי לזה.

<נחמן שי:>
אני יכול לדבר?

<היו"ר אבישי ברוורמן:>
רבותי, אני לא נותן זכות דיבור לאף אחד. דנה נויפלד, הרן היה הכוכב במערכה הראשונה אבל אין ספק שאת הכוכבת במערכה השנייה – לכן, אילו סעיפים עדיין במחלוקת?

<דנה נויפלד:>
דוד צריך להעיר קודם הערה, ואחר כך - - -

<דוד קובסיניאנו:>
הערה קטנה. יש הפניה לסעיף 6ה1 לחוק התקשורת, רק שסעיף (א1) קטן שלו מדבר על החובה להקצות 10% לפחות מסך כל זמן השידור הבסיסי להפקות מקומיות. הסעיף הזה אינו רלוונטי לערוצים נושאיים מאחר וזמן שידור בסיסי הוא מכפלת 3 שעות שידור בחמישה אפיקי שידורים – זאת חובה לחבילה בסיסית. לכן צריכים להחריג כדי שזה לא יחול על סעיף 6ה1(א1).

<היו"ר אבישי ברוורמן:>
יש בעיה עם זה?

<דנה נויפלד:>
לא.

<היו"ר אבישי ברוורמן:>
התקבל. תראה איך הולך לך.

<שר התקשורת גלעד ארדן:>
אף אחד לא הבין, אז כולם מסכימים. באמת לא צריך את זה. איך לא ראינו את זה?

<היו"ר אבישי ברוורמן:>
דנה, על אילו עוד סעיפים יש מחלוקות? אתי תגיד לי על אילו סעיפים יש מחלוקות.

<דנה נויפלד:>
אפשר להצביע, לא?

<לאה ורון:>
אתה צריך להכריע.

<היו"ר אבישי ברוורמן:>
אני רוצה להכריע. אני אתן לרונן הופמן למלא את מקומי אחרי שההכרעות המג'וריות יתקבלו. כן, אסף אמיר.

<אסף אמיר:>
אני שמח שיש פה פשרה – אני רוצה לעדכן אתכם שלוועדת הכספים כבר הגיעו שני משלוחים של סנדוויצ'ים.

<דנה נויפלד:>
יש פה אפליה, חוסר שוויון.

<גילה גמליאל:>
אני לא אוכלת אחרי 18:00, את הסנדוויצ'ים שלי אתם יכולים לקבל.

<היו"ר אבישי ברוורמן:>
חברה, די. מי שירצה יקבל. הוא צם בתשעה באב – אנחנו נצום היום.

<אסף אמיר:>
אני שמח שהגענו לפשרה. אמנם לא שמענו אותה, אבל זה נשמע משהו - - -

<היו"ר אבישי ברוורמן:>
אסף, צלצלת אלי אתמול בלילה – אם היית מקבל את מה שקיבלת עכשיו היית מבסוט.

<אסף אמיר:>
אני רוצה להעיר הערה קטנה: אני מודה לכל מי שעסק במלאכה - - -

<היו"ר אבישי ברוורמן:>
לא חשוב. תודה לי, למשק ולכל מי שיש לו חשק.
<אסף אמיר:>
זה נראה שיהיו גם ערוצים ישראליים בפלטפורמה. אני רק מבקש להזכיר לכם שגם בהוט וגם ביס ה-8% עד 12% הם גם הערוצים הזרים. הערוצים הזרים מממנים במידה מסוימת את הערוצים הישראליים בכל מקום. אז אני רק מבקש שזה לא יהיה בחוק כשזה לא קורה.
<דנה נויפלד:>
טוב, בוא נצביע.

<היו"ר אבישי ברוורמן:>
חברה, נרשם בפרוטוקול.

חבר הכנסת אילטוב, מה יש לך לחדש פתאום? חבר הכנסת אילטוב לא מופיע לישיבות, אבל כל פעם שהוא מופיע – יש לו איזו הערה. נותן סוגה עילית ויוצא. בבקשה.

<רוברט אילטוב:>
תודה על הפרומו, כבוד היושב-ראש. הגשתי את הבקשה לתיקון סעיף 6ח2(1) לחוק התקשורת, אותו התיקון שעליו שאלנו האם זה חשוב לתקן ולתת את שוויון ההזדמנויות בנושא התקנות ולתת לשר את הסמכות.
<היו"ר אבישי ברוורמן:>
יש בעיה?

<רוברט אילטוב:>
אני לא רואה התנגדות של המשרד, אני לא רואה בעיה.

<גילה גמליאל:>
השר שמח לקבל את הסמכויות.

<שר התקשורת גלעד ארדן:>
לא שמח, אבל - - -

<רוברט אילטוב:>
אם אנחנו עוסקים בנושא של תחרות, זה בדיוק המקום להגדיל.

<היו"ר אבישי ברוורמן:>
עורכת הדין בנדלר בזכות דיבור.

<אתי בנדלר:>
ההצעה שלך טעונה השלמה במובן זה שאתה רוצה ששיעור הישראליות, במקום שהוא ייקבע בחוק – הוא ייקבע בתקנות. מה קורה כל עוד לא נקבעו תקנות? צריך שהסעיף הזה יכנס לתוקפו רק כשייקבעו תקנות על-ידי השר, אחרת לא תהיה חובת ישראליות בכלל.

<רוברט אילטוב:>
השר יעשה בהקדם.

<אתי בנדלר:>
ואם הוא לא יעשה, וכל עוד הוא לא יעשה – מה יהיה המצב?

<שר התקשורת גלעד ארדן:>
יישאר המצב הקיים.

<אתי בנדלר:>
זה מה שאני רוצה להבהיר - - -

<שר התקשורת גלעד ארדן:>
אחרת אני אתנגד לזה עכשיו.
<היו"ר אבישי ברוורמן:>
יפה. אנחנו מקבלים את הצעת הסוגה העילית של רוברט אילטוב – כל מה שהוא אומר זה סוגה עילית - - -

<דנה נויפלד:>
בכפוף למה שהעירה אתי בנדלר.

<היו"ר אבישי ברוורמן:>
תחת התיקון של היועצת המשפטית של הכנסת. מי בעד?
הצבעה

בעד הצעת חבר הכנסת רוברט אילטוב – פה אחד
הצעת חבר הכנסת רוברט אילטוב נתקבלה.

<היו"ר אבישי ברוורמן:>
אושר פה אחד.

<לאה ורון:>
חבר הכנסת נחמן שי הצביע במקום חבר הכנסת שמולי וחבר הכנסת יריב לוין במקום חבר הכנסת צחי הנגבי.

<אתי בנדלר:>
רגע, אף אחד לא קרא את הנוסח.

<דנה נויפלד:>
הנוסח לא מספיק ברור.

<גילה גמליאל:>
לא סיכמנו את הנוסח הקודם ועוד לא הצבענו עליו, צריך לסיים את הנקודה הזאת קודם.

<היו"ר אבישי ברוורמן:>
אני מודה לך גילה, תודה.

<דנה נויפלד:>
הנוסח שהוגש פה הוא לא מספיק ברור. אולי נבהיר את המהות ואז אפשר יהיה לנסח את זה אחר כך: כאשר מדובר בבעל רישיון לשידורי כבלים שהוא חברה, תאגיד רשום בישראל – רישיון כללי לשידורי כבלים – ההגבלות לעניין האחזקה בידי אזרח ותושב ישראל שאמצעי השליטה בו הם ייקבעו בתקנות על-ידי השר הן במישרין והן בעקיפין.
<אתי בנדלר:>
אני מניחה שהתיקון של גברת נויפלד מקובל עליך, נכון, חבר הכנסת אילטוב?

<דנה נויפלד:>
והכניסה לתוקף, כמו שנאמר כאן, רק במועד שיהיו תקנות.

<גילה גמליאל:>
את מוכנה להקריא את זה שוב, בבקשה?

<דנה נויפלד:>
אני פשוט הסברתי את מה שכתוב פה.

<היו"ר אבישי ברוורמן:>
תקראי בבקשה.

<דנה נויפלד:>
אתי, את רוצה להקריא כי זאת העצה שלך?

<אתי בנדלר:>
לא. את תקראי.

<דנה נויפלד:>
בגלל שאתי עייפה, אני אקרא. הנוסח: "לא יינתן רישיון לשידורי כבלים אלא אם כן יתקיימו במבקש הרישיון לפחות התנאים האלה: 1. הוא אזרח ישראלי ותושב ישראלי או שהוא תאגיד הרשום בישראל, ולעניין רישיון כללי לשידורי כבלים, אמצעי השליטה בו מוחזקים במישרין או בעקיפין בשיעור שקבע השר בתקנות כאמור בסעיף 6ט בידי אזרח ישראלי ותושב ישראל. 
בפסקה זו, אזרח ישראלי כמשמעו בחוק האזרחות, התש"ב-1952; תושב ישראל, כמשמעו בחוק מרשם אוכלוסין האוכלוסין, התשכ"ה-1965.".
הסעיף הזה מעתיק סעיף שקיים. אנחנו נתקן אותו באופן שיבטא את מה שכתוב כאן כך שהסמכות של השר תהיה לקבוע לגבי שיעור אמצעי השליטה המוחזקים בידי אזרח ישראלי ותושב ישראלי.

זה לא יהיה הנוסח שהקראנו אלא התאמות של הנוסח הקיים לפי העיקרון הזה בכפוף לזה שהתיקון הזה ייכנס לתוקף רק לאחר שיהיו תקנות. עד אשר יהיו תקנות השיעור שקבוע בחוק הוא השיעור הקיים, הוא השיעור שגם נשאר.

<היו"ר אבישי ברוורמן:>
ברור. נצביע  על זה. מי בעד? מי נגד?

הצבעה

בעד הצעת חבר הכנסת רוברט אילטוב – פה אחד
הצעת חבר הכנסת רוברט אילטוב נתקבלה.

<היו"ר אבישי ברוורמן:>
אושר פה אחד. יש עוד איזה סעיף במחלוקת?

<אתי בנדלר:>
כן. הסעיף הקודם - - -

<שר התקשורת גלעד ארדן:>
הבאנו בשורה לעם ישראל.

<גילה גמליאל:>
רגע, אבישי, אני חוזרת ואומרת, זה עדיין לא עלה להצבעה.

<דנה נויפלד:>
נכון, לא עלה עדיין. לא הצבענו על שום סעיף.
<היו"ר אבישי ברוורמן:>
ביקשתי רק את הסעיפים שיש בהם איזשהו - - -

<שר התקשורת גלעד ארדן:>
התחלנו בדברים החשובים.
<אתי בנדלר:>
אדוני, בקשת ממני שאפנה אותך לסעיפים שהיו במחלוקת.

<היו"ר אבישי ברוורמן:>
קודם כל, לגבי השם – אני הצעתי והתייעצתי עם קופירייטר – אני ממליץ - - -

<עידית חנוכה:>
אנחנו בבקשה לדיון מחדש לגבי השם?
<אתי בנדלר:>
אתה עכשיו רוצה לאשר את השם? אז מי בעד הבקשה לדיון מחדש בשם?
<היו"ר אבישי ברוורמן:>
בבקשה, דיון מחדש לגבי השם.

<אתי בנדלר:>
אנחנו מדברים על השם של החבילה הצרה.
<היו"ר אבישי ברוורמן:>
מי בעד?

הצבעה
בעד דיון מחדש – פה אחד

ההצעה לדון מחדש בשם לחבילת התקשורת הצרה נתקבלה.

<היו"ר אבישי ברוורמן:>
פה אחד.

ההצעה שהצענו, מכיוון שאני נותן פה את הקרדיט לכל החבורה, תאמינו לי, הנאה כזאת, לעבוד עם חבורה כזאת, אין לכל אחד, באמת. עם כזאת עוצמה בסוף נגיע להסכמה – וכמובן לידידי השר – ולכן, מכיוון שמייסדים פה תהליך חדש, הצעתי שנקרא לזה "חבילת יסוד" ולא "חבילה צרה" ולא "חבילת בסיס" – חבילת יסוד.
מי בעד השם חבילת יסוד?

<שר התקשורת גלעד ארדן:>
תן להם חמש דקות לחשוב.

<היו"ר אבישי ברוורמן:>
מי נגד?

הצבעה
בעד הצעת היושב-ראש – פה אחד

הצעת יושב-ראש ועדת הכלכלה בעניין שם החבילה נתקבלה.

<היו"ר אבישי ברוורמן:>
אושר פה אחד.

<שר התקשורת גלעד ארדן:>
במחטף. אבישי, תזהר - - -

<היו"ר אבישי ברוורמן:>
יש עוד נושא?

<אתי בנדלר:>
להבנתי יש עוד שני נושאים בעייתיים - - -
<שר התקשורת גלעד ארדן:>
זה כמו מוצרי יסוד.

<דנה נויפלד:>
רגע, מי קיבל פרס. הוצע פה פרס, לא? למי מגיע הפרס, מי הציע את זה?
<היו"ר אבישי ברוורמן:>
אחד שהוא חבר שלי.

<אתי בנדלר:>
נושא אחד בא לידי ביטוי בפסקה (5) המתקנת את סעיף 4 לחוק העיקרי. החוק כנוסחו היום אומר שאוצר המדינה "יישא בעלות ההקמה לצורך קליטתם והפצתם בציבור של שידורים באמצעות תחנות השידור הספרתיות לפי הוראות חוק זה, בין השאר תוך שימוש בתמלוגים" וגו'.
ההצעה שהובאה על-ידי האוצר הייתה שהאוצר יישא בעלות ההקמה של תחנות השידור רק עד היום הקובע. מכיוון שעלו כאן שתי שאלות: אחת, מה יקרה אם מרכיבים שנדרשים לצורך הפעלת שני המרבבים שכבר קיימים, אבל שמר באב"ד הודיע שניתן יהיה להתקין אותן והעלות עליהן תוצא רק אחרי היום הקובע שהוא ה-1 באפריל 2014. זאת הייתה בעיה אחת.
בעיה שנייה הייתה: מי יישא בעלות של מרבבים, ככל שיהיה צורך, לאחר הפעלת שני המרבבים הנוספים.

<נחמן שי:>
דנו בזה כבר בעבר.

<אתי בנדלר:>
דנו, כן. אני אומרת מה מוצע עכשיו כדי שהוועדה תחליט ותצביע. אנחנו לא בשלב הדיונים, אני רק מזכירה מה היו הבעיות. ובכן, האוצר הציע כך: קודם כל, עלות הקמת מרבבים נוספים אחרי המועד הקובע לא תהיה על אוצר המדינה. אם יהיה צורך בכך, יקים את זה הגודם המפעיל ויגבה את זה מהגורמים המופצים.
ההכרעה השנייה הייתה שלגבי המרכיבים שהם צריכים אותם לצורך הפעלת שני המרבבים שעליהם אין מחלוקת שהאוצר אמור לשאת בהוצאות הקמתם, מוצע כאן בנוסח שהועבר לוועדה: בעלות ההקמה של שלושת המרבבים הראשונים – אחד כבר קיים, השניים נוספים – ובסופו יבוא: ולעניין עלות ההקמה לאחר המועד הקובע, לא יישא בה - - -
<היו"ר אבישי ברוורמן:>
רבותי, יש פה את יושב-ראש הקואליציה – תראו שאתם מתנהגים פה בצורה אחרת מכל הוועדות.

<שר התקשורת גלעד ארדן:>
אמרת שלא תצביע עד יביאו מרבב כדי שהוועדה תראה מה זה מרבב.

<היו"ר אבישי ברוורמן:>
השר מתקן אותי שאמרתי לא תהיה הצבעה עד שלא תביאו לי מרבב, אבל אני מבקש מכם בכל זאת לפתיחת המושב הבא שמישהו יביא לי מרבב חי, לא מרבב מת.

<אתי בנדלר:>
לא השלמתי את ההסבר. האוצר מציע שלגבי שני המרבבים הנוספים, לעניין עלות ההקמה לאחר המועד הקובע, לא יישא בה אוצר המדינה אלא באישור שר האוצר. דהיינו, ירצה שר האוצר – יאשר, לא ירצה שר האוצר – אין בעצם מי שיישא בעלות ההקמה של המרבבים האלה הנוספים.

<נחמן שי:>
אנחנו נכנסים פה להרפתקה שאנחנו לא יודעים מה יהיו התוצאות שלה.

<היו"ר אבישי ברוורמן:>
נכון, אף אחד לא יודע. נקווה שנצליח.

<נחמן שי:>
- - - להשית את ההוצאה הזאת על משלם - - - הם ישלמו הם גם צריכים לדעת - - - יש לזה נתונים גלויים - - -

<היו"ר אבישי ברוורמן:>
חבר הכנסת שי, ההערה הזאת נשמעה.

<נחמן שי:>
לאוצר תהיה סיבה טובה לעודד את התהליך ולהוסיף עוד גורמים, כל פעם הוא יפחית את העלויות שלו. אבל זה לא נכון שהשחקנים הנוכחיים יישחקו בלי נתונים ידועים מראש. לא תוכל להכניס עוד שחקנים שלא יידעו אם הם משלמים 2 מיליון, 3 מיליון, 4 מיליון.
<היו"ר אבישי ברוורמן:>
ההערה הזאת נשמעה גם בעבר.

חבר הכנסת אילטוב.

<רוברט אילטוב:>
מצטרף לדעתו של נחמן שי. דנו בהרבה בכנסת הקודמת - - -

<שר התקשורת גלעד ארדן:>
פה זה המקום? עכשיו?

<הרן לבאות:>
לא.

<רוברט אילטוב:>
כבוד היושב-ראש, אני לא שומע את עצמי - - -

<היו"ר אבישי ברוורמן:>
רגע. את טעית בניסוח? את רוצה לתקן?
<אתי בנדלר:>
תעיתי כשהצבתי כאן שתי מילים אבל המשמעות היא בדיוק אותה משמעות: כל מה שיוקם לאחר המועד הקובע האוצר לא יישא אלא אם כן יחליט כך שר האוצר.
<יעל מבורך:>
דיברנו כמה פעמים בוועדה לפרוטוקול. דנו בסוגיה הזו והעלינו את זה מספר פעמים בוועדה - - -

<היו"ר אבישי ברוורמן:>
רבותי, יעל מבורך ואחריה – שי באב"ד. פעם היה פה חבר כנסת מפורסם בשם בא-גד.

<שי באב"ד:>
למחוק את זה מהפרוטוקול.

<היו"ר אבישי ברוורמן:>
בן דוד של אשתי, בן דוד של הרצוג ובן דוד של כל מי שבא מהבית האדום, משטיינברג - - -

<שי באב"ד:>
אתה מדבר על ראש ישיבת נחלים?

<היו"ר אבישי ברוורמן:>
כן.

<קריאה:>
ספינת הדגל.

<שר התקשורת גלעד ארדן:>
זאת לא ספינת הדגל.

<שי באב"ד:>
בדיוק, אני מסכים עם השר.

<היו"ר אבישי ברוורמן:>
מנכ"ל הכנסת שואל אם אתם רוצים כריכים. כן, תביא לכולם כריכים, תודה. כמה אנשים יש פה? אני מבקש שהוט, יס, סלקום ופרטנר ישלמו בשביל הכריכים מס כפול ומכופל.

רבותי, תקשיבו, חבר הכנסת אילטוב ברשות דיבור.

<רוברט אילטוב:>
קודם כל, אני מסכים עם נחמן שי. דיברנו בהרחבה על הסוגיה הזאת בכנסת הקודמת והגענו לכלל הסכמה שהאוצר צריך לשאת בהוצאות והתקבלה החלטה ברורה בנושא הזה. זאת אומרת החלטה חלוטה – רוב הוועדה הצביע בעד הדבר הזה.
היה פה מאבק מאוד עיקש ויש לזה סיבה: אני חושב שזה לא נכון להעניש את אלו שרוצים להיכנס למערכת ולתת שירות לציבור. אנחנו רוצים לעודד את אלו שייכנסו לשם ולא שיחכו שיהיו מספיק בחבילה - - -
<היו"ר אבישי ברוורמן:>
לעודד ולא להרתיע.

<רוברט אילטוב:>
את הנושא השני אני לא ארצה להשאיר פתוח – אם השר ירצה או לא ירצה, אם הם יתנהגו יפה או לא – בנושא הזה צריך לקבוע כלל ברור.
<היו"ר אבישי ברוורמן:>
מה ההצעה שלך?

<רוברט אילטוב:>
ההצעה שלי היא כל עוד אין את הלקוחות שישתמשו בדבר הזה – האוצר יישא בהוצאות כפי שזה נקבע בוועדה הקודמת.

<היו"ר אבישי ברוורמן:>
אני מאוד מודה לך. אני חושב שאולי גם כדאי לשמור על רציפות בהחלטות הוועדות.
<שר התקשורת גלעד ארדן:>
עם כל הכבוד, אלו לא אותם ערוצים ולא אותו סוג של ערוצים. אין מקום - - -

<היו"ר אבישי ברוורמן:>
יש פה הצעה לפשרה?

<יעל מבורך:>
אני רוצה להתייחס כי יש פה כמה דברים להעביר. ראשית, לגבי הדברים שהעלתה היועצת המשפטית: אמרתי את זה כמה פעמים לפרוטוקול ואם צריך אני אגיד את זה לפרוטוקול פעם נוספת – שלושת המרבבים הראשונים, הקמתם תמומן באופן מלא על-ידי אוצר המדינה.
<היו"ר אבישי ברוורמן:>
שלושת המרבבים – זאת אומרת, 18 ערוצים.

<יעל מבורך:>
זאת עלות של 130 מיליון שקל - - -
<שי באב"ד:>
גם אם יוקמו אחרי ה-31 בדצמבר.

<היו"ר אבישי ברוורמן:>
רבותי, עד שנגיע ל-18 - - -

<שר התקשורת גלעד ארדן:>
זה יהיה מהר.

<היו"ר אבישי ברוורמן:>
אני שמח.

<שר התקשורת גלעד ארדן:>
תקרא לנו בעוד חצי שעה, ואם עוד אין 17 – תיתן לנו בראש.

<יעל מבורך:>
התקציב לעניין הזה כבר הוקצה, אושר. למדינה יש חוזה, יש התקשרות, עם הרשות השנייה לאותם 130 מיליון שקל. התשלום יתבצע בקצב איטי יותר - - -
<שר התקשורת גלעד ארדן:>
על חשבון הציבור. אין מושג כזה "על חשבון האוצר" כי באוצר הולכים עם אותה משכורת הביתה אם נשאר להם יותר או פחות. רק לאזרחים נשאר פחות לחלק.

<יעל מבורך:>
התיקון היחידי שנדרשנו כדי לשים איזשהו קו למימון ההקמה, שהרי את המוקס הרביעי אמרנו שלא תקים המדינה, אנחנו בעצם נעביר את כל עלות ההקמה כמו שתוכננה באישור שר האוצר. זה התיקון שאנחנו מציעים.

הנושא השני שאליו התייחס חבר הכנסת אילטוב ואחרים - - -
<אתי בנדלר:>
סליחה, אז למה לא לכתוב את זה ברחל בתך הקטנה? אם זה מה שאתם מתכוונים – תכתבו את זה לא בנוסח מתחכם. דהיינו, העלות עבור הקמת המערך שכולל שלושה מרבבים תהיה במלואה על חשבון אוצר המדינה, לא משנה באיזה שלב, ולאחר מכן לא.

<היו"ר אבישי ברוורמן:>
אוצר המדינה. יפה.

<יעל מבורך:>
אבל זה מה שכתוב - - -

<אתי בנדלר:>
לא. זה לא מה שכתוב. כתוב רק עד המועד הקובע - - -

<נחמן שי:>
יש הבדל בין הקמת - - -

<שר התקשורת גלעד ארדן:>
חברי הכנסת נאבקים על התפעול – לא על ההקמה. אתם מבזבזים אנרגיה של מה - - -

<יעל מבורך:>
לחלק זה לא היה ברור, אז חידדתי את הנקודה הזאת שוב, אני חושבת שבה אין מחלוקת. אין מחלוקת שהאוצר נושא בהקמה של שלושת המרבבים.

לגבי התפעול – עמדת משרד האוצר, ציינו אותה כמה פעמים בוועדה, אין שישית מרבב. אי אפשר לחלק את העוגה הזאת לכמה חתיכות. ברגע שמעלים את המערך, מעלים את המשדרים, מפעילים את הסוויץ' – העלות שנוצרת למשק, לא משנה כרגע מי נושא בה, היא אותם 24-20 מיליון שקל.
לכן, ברגע שעולה ערוץ אחד בודד על המרבב, אי אפשר לצמצם את העלות. ולכן, בגלל הרציונל שהוביל כל הזמן את הנושא הזה שהמדינה נושאת בהקמה ולא  נושאת בתפעול, ההצעה היא לחלק את התפעול באופן שווה בין כל הגופים שמופצים על גבי המערך.

המשמעות של זה, אם נתרגם אותם למונחים כספיים, עלות ההפצה היום במצב הקיים כמו שעושה אותה הרשות השנייה היא 4 מיליון שקלים לשנה – סכום לא מבוטל.

<נחמן שי:>
לכל אחד.

<שר התקשורת גלעד ארדן:>
3.5 מיליון.

<יעל מבורך:>
אומרת הרשות השנייה שאולי היא גם תתייעל ותעשה את זה בצורה יעילה יותר ואז המחירים גם ירדו – בואו נשים את זה במאמר מוסגר.  אם המחירים יישארו כמו שהם ואנחנו הכנסנו סעיף נוסף שהכניסה הוועדה שהנה שאמרה שאי אפשר לעצור פתיחה של מרבב כי אין היגיון כללי, שוב לא משנה מי נושא בעלות, אם רק ערוץ אחד עולה על מרבב.

ולכן רוב הסיכויים שלא נפעיל מרבב עם ערוץ אחד או שניים. אז עכשיו נשארנו, לצורך העניין, עם שלושה ערוצים ומעלה. השינוי בעלות הוא מ-4 מיליון שקלים ל-4.9 מקסימום. זה סך כל השינוי. אני מזכירה לחברי הוועדה שכל הגופי שנמצאים כרגע על המערך היו חייבים בהפצה אנלוגית, כולם שילמו דמי הפצה גבוהים הרבה יותר, כולם נהנו מהמעבר לטלוויזיה הדיגיטלית ולדמי הפצה נמוכים יותר.
בהתייחס לנקודה האחרונה, חבר הכנסת אילטוב, הרבה נושאים שעלו פה בוועדה – אולי כמעט כולם – שנמצאים עכשיו לפתחה של הוועדה להצבעה, אם משנים את ההחלטות שהתקבלו פה לפני שנתיים, לא רק הסעיף של הקיבולת הפנויה, אם היינו עושים רציפות שלטונית, היינו צריכים לקפל את החוק הזה ולא לאשר אף אחד מהסעיפים. אנחנו בוחנים את כל הסעיפים האלה מחדש, משרד האוצר ומשרד התקשורת

מילה אחת אחרונה – אני חושבת שכל הדיונים שהיו לנו פה בוועדה, כל החקיקה הזאת, נועדה להצלחה של המערך. אף אחד מאתנו לא רוצה שתהיה קיבולת פנויה, כולם מבינים שדמי הפצה גבוהים הם חסם, כולנו נעשה – כל אחד בתפקידו – את מה שניתן לעשות כדי שהמערך הזה היה כמה שיותר מלא, כמה שיותר מוצלח ויגיע לציבור.
ברור שדמי הפצה גבוהים הם חסם ונשתמש בזה בכלים. אבל להשית את זה על הציבור ולא על הגופים שמשתמשים במוצר הזה – אנחנו חושבים שזה לא נכון.

<רוברט אילטוב:>
אני חושב שמי שמשתמש צריך לשלם על הערוץ שלו. הוא לא צריך לשלם על ערוץ שיהיה או לא יהיה, עם כל הכבוד.

<נחמן שי:>
את לא מחייבת בכרטיס טיסה את מספר המקומות שלא מכרת בטיסה. מחיר הטיסה כשעלית למטוס הוא קבוע, את קנית אותו. את לא מחלקת בסוף הטיסה את כל המושבים בין כל הנוסעים ומעלה להם - - -

<שר התקשורת גלעד ארדן:>
דווקא אתה טועה, כי אם בכל מטוס הייתה רק חצי תפוסה – היו מעלים את מחירי הטיסות בסוף. פה אתה במצב שהטיסה הקבועה שלך כל השנה היא חצי ריקה.
<נחמן שי:>
אז בוא נקבע מראש, אבל זה לא יכול להיות - - -

<שר התקשורת גלעד ארדן:>
אבישי, אני רוצה שתשמע. עוד לא שמעתם אותי. לדעתי, שמעתם צד אחד ואם תשמעו גם אותי אולי תחשבו אחרת.

המדינה רוצה לתת פה שירות שחלקו חינמי וחלקו ימומן על-ידי פרסומות או מדמי מנוי – עד כאן אנחנו מבינים – האם אנחנו מבינים שככל שמערך ה-DTT מוצלח יותר ומגיע ליותר בתים – אז יותר בתים, גם אם הם לא מנויים של הכבלים והלוויין – עדיין רואים את ערוצים 2 ו-10. הרי כל הבעיה פה היא 2 ו-10 כי יתר הערוצים לא אכפת לכם מהם כי הם ממומנים על-ידי הציבור: ערוץ 1, 33, 99 ו-23 אלו ערוצים שממומנים על-ידי הציבור בצורה כזו או אחרת. הבעיה היחידה זה עם 2 ו-10.

<רוברט אילטוב:>
יש לך גם ערוץ 9 - - -

<שר התקשורת גלעד ארדן:>
אין עדיין ערוץ 9. תנו לי לעשות סדר – יש פה אבחנה - - -

<נחמן שי:>
זה שהערוצים הציבוריים לא אכפת להם והם לא נלחמים על הכספים שלהם זה אומר משהו - - -

<שאול מגנזי:>
בדיון הקודם ערוץ הכנסת נלחם - - -

<שר התקשורת גלעד ארדן:>
זה אותו דבר, נחמן, זה אותו דבר. להשית את זה על האוצר או להשית את זה על תקציב החינוכית או 99, שזה תקציב הכנסת, זה אותו דבר בדיוק, אין הבדל. מה ההבדל? אותו כסף – אלו כספי הציבור.

יש לנו היום 6 ערוצים על המערך, הם יודעים שהם משלמים כ-3.5 מיליון שקלים. אנחנו רוצים לעלות עוד שני מרבבים שביחד זה מעלה עוד 12 ערוצים. אנחנו לא יודעים מי יעלה על הערוצים האלו: יכול להיות שיעלו ערוצים ייעודיים שהממשלה החליטה בעבר שהיא רוצה, ואם הם רוצים – חייבים לאפשר להם לעלות והם יתפסו חלק מ-12 המקומות, מדובר בערוץ 9 וערוץ 24 ואולי הערוץ הערבי ואולי ערוץ המורשת כשהוא ייבחר. יש לנו כרגע ארבעה, כנראה, שיהיו קיימים.

נוסף עליהם יש ערוצים נושאיים שיש למדינה היום עניין שיעלו גם הם על המערך כדי לייצר חבילה שמתחרה בכבלים ובלוויין ומביאה להוזלת מחירים. ככל שאתה רוצה שעכשיו ערוץ ייעודי או ערוץ נושאי, אחד מהשניים, יצטרפו למערך – אני מסכים לטענה שלכם שהאוצר צריך מראש לתת ודאות, כשהם ייגשו עכשיו להתמודד, מה תהיה העלות המקסימלית שתהיה להם.
אבל אם לאחר כל המאמצים שמדינה עושה והם יסבסדו ערוץ נושא מסוים בעלייתו ויגידו: הוא מקסימום ישלם 2 שמיליון שקל לשנה. נותר מקום פנוי על המערך הכולל, לא משנה אם זה מתוך 12 או מתוך 18, אז מה? לא נחלק את זה בין כל השחקנים אלא נסבסד את ערוץ 2 ו-10 בעניין הזה? אני לא חושב שזה נכון.

<רוברט אילטוב:>
למה אתה מסבסד אותם - - -

<(היו"ר דוד צור, 21:30)>
<שר התקשורת גלעד ארדן:>
מה זה החלק שלהם, הם - - -

<רוברט אילטוב:>
אלו שצריכים לשלם 4 מיליון שקל, הם משלמים - - -

<שר התקשורת גלעד ארדן:>
כשאתה קונה דירה בבניין שיש 3 דירות בקומה או 5 דירות בקומה. אז דירה בקומה שיש בה 3 דירות היא בדרך כלל יותר יקרה, מה לעשות?

<רוברט אילטוב:>
כן, אבל קבלן בנה שתי דירות ומכר 10 דירות, על 8 דירות הוא משלם - - -

<שר התקשורת גלעד ארדן:>
אבל זאת החלטה שלנו. הקבלן זה הכסף של הציבור. אתה מפיץ אותם לציבור ואתה דואג לזה שהם יגיעו לכלל הציבור, גם אם הציבור איננו מנוי בכבלים או בלוויין ובזכות זה השווי של הפרסומות שלהם עדיין שווה כסף.

למה אני צריך לסבסד להם את זה - - -

<היו"ר דוד צור:>
אני אתן לכם לדבר - - -

<רוברט אילטוב:>
אתה קבעת מחיר לערוץ, הם משלמים אותו ובזה נגמר הסיפור. למה אתה צריך להטיל עליהם הכול?

<שר התקשורת גלעד ארדן:>
אני לא מטיל עליהם הכול. אני הולך עם המשל של נחמן שי – אם אתה טס במטוס פרטי או מטוס של שלושה באופן קבוע, או מטוס של 10 – אז ההוצאות מתחלקות - - -

<אתי בנדלר:>
- - - כמה אתה משלם ובכמה אתה קונה את כרטיס הכניסה - - -

<שר התקשורת גלעד ארדן:>
אני מקבל את מה שאתם אומרים - - -
<היו"ר דוד צור:>
גם יש לו אלטרנטיבה – הוא יכול לבחור לעצמו חברת תעופה אחרת. פה הוא - - -

<שר התקשורת גלעד ארדן:>
בסדר, ערוץ 2 ו-10 רוצים לרדת מהמערך אם זה עוד מיליון או שניים לשנה? יש להם אלטרנטיבה.
<דבורה קמחי:>
בוודאי, בוודאי. אבל אנחנו לא יכולים. כן, אנחנו רוצים אבל לא יכולים.

<שר התקשורת גלעד ארדן:>
דרך אגב, גם קודם לא הייתה להם אלטרנטיבה. גם קודם, כשהעלינו אותם על אחד מששת הערוצים שעל המערך, גם אז לא הייתה להם אלטרנטיבה. גם אז הודענו להם שהעלות היא 3.5 מיליון שקל לשנה. אז מה, כי הם התרגלו שזה 3.5 מיליון אז המדינה לא יכולה לייקר את זה כי עלות המערך עלתה? אני לא מבין.

<דנה נויפלד:>
אם המחיר ירד, צריכים - - - אם העלות יורדת אז גם צריכים לשנות את - - -
<שר התקשורת גלעד ארדן:>
דנה אמרה דבר נכון: אם עלות המערך תרד עכשיו בגלל ששי יצליח להשיג מחיר זול יותר, אז אנחנו משאירים אותם על 3.5 מיליון שקל. המחיר שלכן נשאר קבוע. אין רק לא להעלות – יש לא להעלות ולא להוריד.

<היו"ר דוד צור:>
אני זוכר מהדיון הקודם שאמרת שקודם כל אין סיבה להעלות את שני המרבבים, אלא אפשר להעלות אחד ואז גם כמות הערוצים הפנויים תהיה יותר קטנה ואז גם אולי אפשר יהיה - - -

<שי באב"ד:>
אני אסביר את זה בניחותא, ניקח אוויר כולם. כיום יש מצב שיש מרבב אחד עם 6 ערוצים והמרבב הזה כבר מלא. באות הזכייניות ואומרות: כשאנחנו עלינו על המרבב הזה – זאת הייתה התשתית הקיימת – עלינו על מרבב שהיו בו 6 ערוצים ובמסגרת ששת הערוצים האלה שילמנו סכום מסוים - - -

<שר התקשורת גלעד ארדן:>
אבל הם לא בחרו את המחיר – המדינה הכתיבה להם.

<שי באב"ד:>
נכון, נכון, המדינה הכתיבה להם את המחיר - - -

<שר התקשורת גלעד ארדן:>
גם אז הייתם יכולים לטעון שזה יקר לכם. פעם זה היה רק 6 שעות ריאליטי בשבוע והיום יש 10 שעות, מה לעשות?

<דבורה קמחי:>
מה הקשר?

<שר התקשורת גלעד ארדן:>
יש קשר. כי לא יכול להיות שתמיד אפשר שעות רק לטובתכם. מה לעשות, לפעמים גם זה עולה כסף יותר. לא נעים אבל זה המצב.

<שי באב"ד:>
ואז באה המדינה והחליטה שהיא רוצה להרחיב את המערך ולהוסיף עוד שני מרבבים. יש לנו את היכולת להחליט לא לפתוח את שני המרבבים האלה בבת אחת אלא לפתוח כל מרבב לפי כמות הערוצים שיעלו עליו.

אמרה קודם יעל נכון: כנראה שאם יהיה ערוץ אחד אז לא יפתחו את המרבב אבל אם יהיו שלושה-ארבעה ערוצים – נפתח את המרבב השני, ואת השלישי לא נפתח. כל מרבב שלא פותחים – אין לו עלות נוספת.

אבל באות הזכייניות ואומרות דבר נכון: המדינה הרחיבה את המערך והחליטה שהיא פותחת עוד מרבב. כרגע בעיניהן, המרבב הנוסף לא נועד להן. המרבב הנוסף נועד לזה שיעלו עוד ערוצים וכדי שנוכל להרחיב את הפלטפורמה.

לבוא היום ולהשית עליהן עלויות נוספות בגין הרחבה של מערך שמלכתחילה לא באה עבורן והיא לא משרתת אותן אלא היא משרתת את הרחבת המערך ואת האינטרס הציבורי. בעיני יש פה משהו מאוד בעייתי כי בכל זאת יש פה איזשהו עקרון של הסתמכות שככה הן חיו במשך השנתיים-שלוש האחרונות והן מנצלות את הקיבולת של המרבב שלהן.
<שר התקשורת גלעד ארדן:>
יכול להיות שזה צריך להיות מתקציב הרשות השנייה כי היא המפיצה של המערך, ואם לא יצליחו להעלות מלא – אז אולי צריך באמת לסבסד את זה מתקציב הרשות השנייה. יכול להיות רעיון.

<דבורה קמחי:>
או מכספי הביד שישלמו הערוצים הנושאיים למדינה, כי המדינה היא זו שתקבל את ההכנסות מהמכרזים. לעומת זאת - - -

<שר התקשורת גלעד ארדן:>
המדינה היא זאת שבנתה בכספי הציבור את המערך הזה.

<דבורה קמחי:>
בכספי התמלוגים.

<שר התקשורת גלעד ארדן:>
התמלוגים שלכם הופחתו לאפס. אני לא זוכר ביקשתם ודאות.

<היו"ר דוד צור:>
אני תכף אתן לכם לדבר. שי, סיימת?

<שי באב"ד:>
לא. יש לי עוד שני משפטים קצרים. הדבר הנוסף הוא, אם הולכים על השיטה הזאת ומטילים על הערוצים הנוספים את הסכומים האלה, גם על הערוצים שעולים – השאלה היא מה יטילו על הערוצים שעולים – אמרנו שהיום לא ירצו לעלות ערוצים נוספים למערך כי הוא יקר, הוא עולה 3 מיליון ₪. אם עכשיו נטיל גם את הקיבולת על אותם ערוצים – המערך יהיה עוד יותר יקר ופחות אטרקטיבי.
אם האוצר יקל על הערוצים הנוספים, החדשים שרוצים לעלות, זה אומר שהיתרה שתישאר על הקיבולת תהיה עוד יותר גדולה ואת היתרה העוד יותר גדולה הזאת אנחנו עוד יותר נשית על הערוצים 2 ו-10 וערוצי - - -

<אתי בנדלר:>
זה לא ניתן בכל מקרה להיעשות.

<שי באב"ד:>
איפה הבעיה עוד יותר גדולה - - -

<שר התקשורת גלעד ארדן:>
זה לא נכון, שי.

<שי באב"ד:>
למה?

<שר התקשורת גלעד ארדן:>
כי הסבסוד של הערוצים הייעודיים והנושאיים הוא עד למחיר שכל אחד היה אמור לשלם לפי חלקו: מספר הערוצים חלקי 12 או 18.
<שי באב"ד:>
ומי יישא בדלתא של הסבסוד הזה, המדינה או הקיבולת - - -

<אתי בנדלר:>
אף אחד. אין סבסוד.

<שי באב"ד:>
לא, יש פה סבסוד. נגיד ששני מרבבים עולים 38 מיליון ₪ - - -

<שר התקשורת גלעד ארדן:>
נסביר עוד פעם את ההצעה שלי - - -

<שי באב"ד:>
אתה מדבר על ההקמה או על ההפעלה השוטפת? נניח שעכשיו עלו שלושה ערוצים נושאיים חדשים ושונים במרבב השני והחליטו לתת להם הקלה ויש שלושה פנויים של קיבולת. תיאורטית, המחיר אמור להיות - - -

<אתי בנדלר:>
איזו הקלה?

<שי באב"ד:>
אני אסביר - - -

<שר התקשורת גלעד ארדן:>
לא, אז אני לא הסברתי את זה - - -

<שי באב"ד:>
יש פה שתי אופציות. אופציה ראשונה, עכשיו אם עולים רק שלושה ערוצים נוספים על המרבב השני המחיר קופץ לכולם בעד מיליון ₪ ל-4 מיליון ₪, זה מה שייקרה אוטומטית. ב-4 מיליון ₪, לערוצים החדשים שרוצים להיכנס, יש פה Barrier מאוד בעייתי, כי גם 3 מיליון ₪ זה לא משתלם – אז 4 מיליון ₪ כן יעלו?

<שר התקשורת גלעד ארדן:>
מאיפה אתה רק יודע את זה?

<אתי בנדלר:>
בשנת 2012, כשהוועדה דנה בחוק הזה, היו כאן ערוצים שאמרו: אנחנו רוצים לעלות, אנחנו לא מסוגלים לעלות בגלל - - -

<שר התקשורת גלעד ארדן:>
את יודעת כמה כאלו מגיעים אלי כל יום? אז מה? זה אומר שהם חייבים להיות מופצים על-ידי המדינה? אז מה? איזשהו הליך שוויוני - - -

<אתי בנדלר:>
אף אחד לא מדבר שהם יהיו מופצים על חשבון המדינה. מדברים על מי צריך לשאת בקיבולת הפנויה.

<שר התקשורת גלעד ארדן:>
אני מתפלא. זה בדיוק מה שמדברים פה. אז על מה מדברים? על מה מדברים, גברתי? מדברים על הפצה על חשבון האזרחים. כל אחד שיבוא ויגיד: ערוץ הידידות, ערוץ הרעות, ערוץ - - - והציבור ישלם.

<קריאות:>
- - -

<אתי בנדלר:>
- - - על 12 מקומות ו-9 ערוצים – האם כל אחד - - -

<שר התקשורת גלעד ארדן:>
זה מה שנקרא משאב מוגבל, נכון?

<אתי בנדלר:>
- - - שלושת המקומות הנוספים מחולקים בין הערוצים המופצים, שזה - - -

<שר התקשורת גלעד ארדן:>
אז האם האזרחים צריכים להיענש שאין מספיק ערוצים?

<אתי בנדלר:>
לא, למה שהאזרחים - - - אוצר המדינה - - -

<היו"ר דוד צור:>
אני מבקש ששי יסיים את דבריו ואחר כך אני רוצה לשמוע את הערוץ השני.

<שר התקשורת גלעד ארדן:>
מי זה אוצר המדינה? זה הציבור. מה זה "אוצר המדינה" כל הזמן?

<אתי בנדלר:>
הציבור, נכון.

<שר התקשורת גלעד ארדן:>
אז הציבור ישלם את מחיר ההפצה של מערך ההפצה שהקימה המדינה בכספו כי לא מספיק ערוצים רוצים - - -

<אתי בנדלר:>
לא, רק של המקומות הפנויים, רק של הקיבולת הפנויה.
<שר התקשורת גלעד ארדן:>
של הפנויים, נכון. אבל זה לסבסד את ההפצה של אלו שעלו על המערך.

<אתי בנדלר:>
לא, לא מסבסדים את ההפצה, הם נושאים את עצמם גורמי ההפצה - - -
<היו"ר דוד צור:>
יש לי עוד שאלה בעניין הזה: זה מתוחם בזמן? הקיבולת הפנויה הזאת מתוחמת בזמן?
<אתי בנדלר:>
זה לא מתוחם - - -

<היו"ר דוד צור:>
נשמע הגיוני?

<אתי בנדלר:>
מה נשמע הגיוני?

<היו"ר דוד צור:>
זה לא מתוחם בזמן, ואז הערוצים הפנויים האלה יכולים להישאר ככה פנויים - - -

<אתי בנדלר:>
לגמרי, נכון. מי ששכר דירה ישלם עבור הדירות הריקות של היזם – זה מה - - -
<שר התקשורת גלעד ארדן:>
אין מצב שהמכרז לא עלה בו אף ערוץ, ואנחנו העלינו עכשיו עוד 12 - - -

<היו"ר דוד צור:>
עוד מרבב?

<שר התקשורת גלעד ארדן:>
לא, אין מצב כזה, הרי אנחנו אומרים שיש איזשהו מינימום שרק בו אנחנו פותחים את המרבב הנוסף.
<אתי בנדלר:>
- - - המועצה, אתה מסמיך אותה לקבוע שלמרות שמישהו זכה במכרז – אתה לא תפתח מרבב - - -

<שי באב"ד:>
בעיה נוספת שיש בהטלת העלות הזאת – השר ציין קודם שארבעה מתוך ששת הערוצים הם של המדינה כך שייצרנו מצב שאת הזכייניות חייבנו – אין להן אופציה לצאת החוצה, אנחנו מוכנים, בגדול, מהתקציב של כספי הציבור, להעלות את המחיר עבור אותם ארבעת ערוצים כי הם לא מממנים את עצמם אלא הם ממומנים מכספי ציבור, ולערוצים 2 ו-10 אנחנו אומרים שהם ישלמו את זה מהכיס שלהם.

אני חושב שזאת בעיה כפולה: גם ההסתמכות הראשונה שלהם וגם עצם זה שאחר כך מגלגלים את כל הסכום, לא מגלגלים אותו על חברות פרטיות או על ערוצים פרטיים, אלא על המדינה ממקום אחר של תקציב ומגלגלים את זה על שתי הזכייניות ממקום פרטי שחויבו להיות שם מלכתחילה.

<היו"ר דוד צור:>
אני רוצה לשמוע את ערוץ 2 ו-10.

<עופר מרגלית:>
אפשר לחדד מעט לגבי ההיסטריה? שי מתאר אותה קצת לא במדויק וחשוב שכולם יכירו את זה.

<היו"ר דוד צור:>
אני אתן לך לדבר, אבל קודם נשמע - - -

<עופר מרגלית:>
רק תיאור העובדות, לא שום טענה. כשהוקם המערך הזה, לא היה את הסעיף הזה. הערוצים עלו למערך כשהם יודעים שהם מממנים את ההפצה, לא משנה כמה ערוצים  יש, ערוץ הטלוויזיה החינוכית עוד לא היה. היו רק ארבעה ערוצים וערוץ 2 ו-10 מימנו גם את הקיבולת הריקה, צריך לזכור את זה. רק לפני שנתיים הגענו לוועדה ואז בעצם שונה הסעיף הזה.
<אבישי ברוורמן:>
חברה, אני מברך אתכם ומודה לכם. זו הייתה לי חוויה נפלאה ואני מקווה שגם הסוף יהיה טוב ואני סומך על דוד צור ואני מודה לשר ולכולם. הבטחתי לאשתי ועם אשתי אני צריך לחיות כל השנים, זאת התקווה שלי, אתכם – רק מפעם לפעם. תודה רבה.

<היו"ר דוד צור:>
תשלים בבקשה את הדברים.

<עופר מרגלית:>
חשוב להבין בהצגת הדברים שזה לא שנוחת משהו שהחברות לא התכוננו אליו או סכומים מופרזים. הסכום רק הולך ויורד משנה לשנה: כשהם עלו על המערך זה היה כמעט 6 מיליון שקלים והיום זה ירד לכיוון של 3.5 מיליון. הצגת הדברים צריכה להיות כמו שהיא.
<היו"ר דוד צור:>
בואו נשמע את ערוץ 2 ו-10 – נציג אחד מכל חברה.

<שאול מגנזי:>
זה יפה מאוד שמשחזרים כאן את ההיסטוריה. אני ישבתי בכל הדיונים האלה. מכאן זה התחיל: רצו להקים מערך קטן של 6 ערוצים ולאט לאט התיאבון גדל והמערך גדל ל-18 ערוצים. כשדיברו על 6 ערוצים, באמת דובר שאנחנו נשלם את הנפח הפנוי, אם היה, בהתחלה 4 ואחרי זה 6. המערך קפץ באחת מ-6 ל-18 ערוצים.
אם ניקח את דברי מליאת הכנסת – לא מה שאני אומר – מי הקים את המערך? במשך 4 שנים, זכייניות ערוץ 2 ו-10 שילמו לאוצר המדינה 4% תמלוגים. אני יודע שזה מעייף לשמוע את זה אבל אין ברירה, צריך לשמוע את העובדות.
<שר התקשורת גלעד ארדן:>
מה זאת אומרת הם שילמו 4%? מה, הם עשו טובה? זה מה שהתחייבתם כשזכיתם במכרז. אתם עושים טובה למישהו כשאתם משלמים כשאתם מתחייבים במכרז? איזה מין דבר זה? גם מס הכנסה הם בטח שילמו. כל הכבוד, צל"ש או מדליה.
<שאול מגנזי:>
כבוד השר, חבל על הציניות הזאת. ישבנו כאן משעה חמש - - -
<שר התקשורת גלעד ארדן:>
לא ציניות. אתה ציני.

<שאול מגנזי:>
אני מציע לקרוא מה כתוב בדברי ימי הכנסת. לא אני כתבתי את זה. אפשר לשמוע מה אמר יושב-ראש ועדת הכלכלה במליאת הכנסת כשהחוק הזה עבר, תקראו את זה. האוצר הצהיר כאן, וכל האנשים פה הם פשוט חדשים, יפה מאוד מה שאומרים כאן, האוצר הצהיר ואמר שבכספי התמלוגים במשך 4 שנים שילמנו 4% כשלכל גופי התקשורת הורידו את התמלוגים ב-2006 ל-3%, ל-2% ולאחוז אבל לערוץ 2 ו-10 לא הורידו את התמלוגים.

ההסבר של חיים פרננדז – שנפגש איתי כשהוא היה באוצר לפני החברים שנמצאים פה – היה שהכסף הזה שעלותו עבורנו, עבור רשת, קשת וערוץ 10, עשרות מיליוני שקלים מימן את הקמת המערך. אפשר לבדוק את זה בפרוטוקולים של הוועדות כאן, הכול רשום.
עכשיו, במקום 6 נהיו 18. היה כאן דיון מאוד סוער, פה אחד הוחלט כאן על-ידי חברי הוועדה – אופוזיציה וקואליציה כאחד – שאין שום הצדקה שהעלות של הקיבולת הפנויה תושת על מי שנמצא בתוך המערך – זה מעין קנס נוסף – אוצר המדינה צריך לממן את זה.

אוצר המדינה רוצה לשמור את הקיבולת הפנויה כדי לעודד את כל מה שנאמר כאן, ואנחנו מברכים על זה, ערוצים ייעודיים והכול. אגב, גם לעניין הערוצים הייעודיים היה כאן סיפור, אבל אנחנו הנחנו לזה. אמרתי את זה בדיון הראשון.

<היו"ר דוד צור:>
אנחנו כבר אחרי זה.

<שאול מגנזי:>
אני לא אחזור על זה. גם על זה היה סיפור. לא סתם אמרו אחד ועוד אחד, הייתה לזה סיבה. בדיקת התכנות כלכלית, מה קורה לשוק הפרסום. אבל קפצו ואמרו בבת אחת 7 ערוצים עכשיו או 12. משהו פה לא הגיוני, לא סביר. אבל רוצים לעשות את זה כך – בסדר. אין שום היגיון ואין שום הצדקה על משהו שהוחלט לפני שנה וארבעה חודשים ולא השתנה שום דבר, רק נוספו עוד ערוצים, כלום לא השתנה. אין שום הצדקה לתקן את החוק הזה היום במסגרת חוק ההסדרים, שום הצדקה. 

<היו"ר דוד צור:>
תודה. אני רוצה לשמוע את ערוץ 10.

<דבורה קמחי:>
אני מסכימה לכל מה שחברי אמר: ערוצים 2 ו-10 הם היחידים שהתמלוגים שלהם לא הופחתו החל משנת 2006, כשהופחתו לחברות הסלולר, לחברת יס ולחברת הוט את התמלוגים. דבר שני, אנחנו רואים כאן מודל קצת שונה מהמודל שחשבו עליו כשהמערך הזה קם. מתכוונים לפרסם כאן מכרזים כשהמדד היחיד לזכייה במרכז הוא כסף שישולם למדינה.

זאת אומרת יש לאוצר המדינה כרגע מקור כספי שהוא יקבל מאותם גופים פרטיים שישלמו עבור כניסה לערוצים הנושאיים. והדבר השני ששמענו היום הוא שיכול להיות שהאוצר בכלל ימכור את המערך הזה למפעיל פרטי ויחזיר לעצמו את כל עלות ההשקעה בהקמת הפרויקט, זה מצד אחד.

מצד שני, אנחנו חיים באי-ודאות. אף אחד לא יכול לומר לנו כמה כסף נשלם, למשך כמה זמן נשלם. אנחנו חיים באיזשהו מין לימבו כשכל ההחלטות נמצאות בידי המדינה: המדינה יכולה להעלות ערוץ אחד בלבד למרבב, היא יכולה להעלות גם 6 ערוצים. אנחנו לא יודעים, זה לא בשליטתנו, זה לא באחריותנו. לכן אנחנו מבקשים שמי שהמערך בבעלותו ומקבל את ההכנסות ממנו יישא גם בהוצאות הקיבולת הפנויה.

דבר נוסף, כל אנשי האוצר - - -
<היו"ר דוד צור:>
תמשיכי, את מדברת בעיקר לפרוטוקול.

<נחמן שי:>
היא מדברת אלינו – מה זה לפרוטוקול?

<היו"ר דוד צור:>
אתה מקשיב נחמן.

<נחמן שי:>
היא רוצה שהשר ישמע אותה.

<דבורה קמחי:>
כשמשיתים עלינו תשלום נוסף לתשתית – צריך להיות ברור לכולם שהסכום הזה ייגרע בסופו של יום מהתוכן, הוא ייגרע מהציבור, כי אנחנו משקיעים היום בתוכן מעבר – והרבה מעבר – למה שאנחנו מחויבים על פי החוק. אין לנו מקורות כספיים נוספים אחרים - - -

<היו"ר דוד צור:>
עד שהצלחנו להרגיע את הגזרה הזאת - - -
<אילאיל לבנת:>
לא יכולים להיות רגועים – מושת עלינו עוד סכום, אז הם צריכים - - -

<יעל מבורך:>
אני רוצה להתייחס לנקודות שעלו כאן.

<היו"ר דוד צור:>
אני אתן להתייחס. אבל אני רוצה לשמוע את נציגי קשת כדי לסיים.
<טלי גורן:>
מעבר לעובדה שאני מצטרפת לחברי, אני רוצה להסב את תשומת לבכם לשני דברים. דבר ראשון, כרגע אם עלינו יושת הסכם הזה, זה אומר שאנחנו מממנים את המתחרים הפוטנציאליים שלנו. אני לא מבינה את ההיגיון בזה, לא מבינה למה זה נראה לכם הגיוני שאנחנו נממן את המתחרים הפוטנציאליים שיעלו ויתחרו בנו.
הדבר השני, אם יש עניין כאן לעודד באמת את הפלטפורמה הזו ולעודד את השחקנים החדשים, אז יש סתירה אינהרנטית בזה שאתם משיתים את זה עלינו וגם לא שום התכנות, שום ודאות, שום יכולת תכנון שלנו לקבל את הסכומים האלה.

גם לא ברור, אני חייבת להגיד לכם, יש משהו שהוא הרגל קבוע כאן והאוצר אוהב להשתמש בזה ולומר שבעצם אנחנו ידענו מראש את דמי ההפצה שלנו ודמי ההפצה האלה אף ירדו מהמערך האנלוגי למערך הדיגיטלי כן הלאה.

זה קורה. זה נקרא התקדמות, איזושהי אבולוציה. אני מקווה שאין לכם באמת עניין שאנחנו נשלם דברים שאנחנו לא צריכים לשלם כי גם ככה אנחנו עושים את זה. יש דבר אחד נורא-נורא פשוט: עצם זה שאנחנו היום גם מחויבים בחוק להיות במערך הזה, אמר השר, אולי יכול להיות שזאת אופציה לאפשר לנו לא להיות על הפלטפורמה הזאת, יכו להיות שזאת אופציה. בינתיים, המנוע לפלטפורמה הזו, להצלחת הפלטפורמה הזו, אלה ערוצים 2 ו-10.

הם המנוע לפלטפורמה הזו שהמדינה רוצה כמתחרה בטלוויזיה הרב-ערוצית. אם אתם מחליטים עכשיו, וזו זכותכם, להגיד: אנחנו משנים את החוק ואתם לא חייבים להיות על המערך הזה. יכול להיות – תנו לנו להחליט. מה שנקרא: קונה מרצון ומוכר מרצון.

עכשיו אתם גם מחייבים אותנו להיות על הפלטפורמה, גם מחייבים אותנו בתשלום דמי הפצה ועכשיו אנחנו מחויבים לשלם את הזכות למתחרים הפוטנציאליים שלנו. זה מופרך.
<היו"ר דוד צור:>
אני חושב שהסברת את זה יפה.
<ניר יוגב:>
אני חושב שהרפורמה שמוצעת כאן היא רפורמה מאוד-מאוד חשובה שאמורה ודאי להביא להגדלת תועלתו של הציבור: הוא יקבל מגוון יותר גדול והוא יוכל לבחור שלא לשלם הרבה מאוד כסף לחברות הכבלים והלוויין בגין טלוויזיה.

אלא שכל התועלת הזו לא תצמח לו את בסופו של דבר המכרזים לערוצים הנוספים ייכשלו בגלל חסמי הכניסה של התשלום של מספר מיליוני שקלים. נדמה לי שכבר עכשיו, וגם בשנים האחרונות, היה אפשר לרכוש ערוץ ייעודי בכבלים ובלוויין תמורת סכום שהוא נמוך מהסכום שמדברים עליו עכשיו. תמורת, דמה לי, סביב 2.5 מיליון שקלים, ועובדה שאף אחד לא עשה את זה.

אני לא יודע מה יהיו התנאים של הערוץ הנושאי בהמשך, אבל אני בתחושה שאין חולק על כך ש-5-4-3 מיליון שקלים הם חסם כניסה ולכן אם רוצים להרחיב את התחרות – וזה מה שעושה הרפורמה – המדינה צריכה להסכים לכך שהציבור שאמור ליהנות מהרפורמה הזאת הוא זה שיממן אותה גם כן.
ההצעה שלי היא שהמימון של ה-Capacity הנוסף יהיה על חשבון הציבור, כלומר על חשבון אוצר המדינה וכן ההצעה שהעלה חבר הכנסת סוייד בדיון הקודם או אחד לפני כן, שכספי המכרז של הערוצים הנושאיים יופנו למימון הפצת השידורים, גם היא נכונה, משום שזה בדיוק המעגל שאנחנו רוצים לייצר.

אנחנו רוצים לייצר מעגל שבו עלויות ההפצה הולכות ויורדות, כמות הערוצים הולכת וגדלה וככה התועלת של הציבור גם היא הולכת וגדלה.

<היו"ר דוד צור:>
רציתם להגיב, רשות השידור?

<תומר קרני:>
אני חוזר על הדברים שאמרתי גם לפני שבוע: עמדתנו דומה לעמדת הערוצים האחרים בעניין הנשיאה בקיבולת הפנויה. רק לפני שנה תוקן החוק והוחלט שאוצר המדינה יישא בזה. צריך לזכור שרשות השידור ממומנת מאגרה שהולכת ופוחתת על פי חוק. המקורות שלנו – אני לא יודע אם יהיו מקורות לשאת גם בעלויות של ערוצים אחרים שעוד לא עלו על המערך.

<היו"ר דוד צור:>
אבל אצלכם בכל מקרה, אני מבין, שזה בסופו של דבר מתוך תקציב שממילא ממומן על-ידי אגרה והשאר על-ידי המדינה.

<תומר קרני:>
הוא לא ממומן על-ידי המדינה. הוא ממומן על-ידי אגרה – שהולכת ופוחתת על פי חוק ויש מגמה שלא להעלות אותה בחזרה – ועל-ידי פרסומות ברדיו, למשל.
<היו"ר דוד צור:>
תשדירי שירות.

<תומר קרני:>
כן, פרסומות ברדיו, שזה לפעמים עולה ולפעמים יורד. אבל התקציב הזה זה לא תקציב שהמדינה מזרימה לרשות השידור לפי הצורך. לכן אנחנו חוזרים על ההערה שלנו בנושא.
<היו"ר דוד צור:>
אנחנו נצא ל-10 דקות הפסקה ונחזור. קחו בינתיים כריכים.

<(הישיבה נפסקה בשעה 21:55 ונתחדשה בשעה 22:45.)>
<היו"ר דוד צור:>
רבותי, הרשות השנייה, נא לשבת.

הפסקנו במחלוקת שבה העלו חברי הכנסת נחמן שי ורוברט – שאני לא רואה אותו פה – בעניין השתת העלויות על הערוצים הפנויים כשאלו יעלו. אחרי שגם שר התקשורת וגם האוצר, בסך הכול הלכו כברת דרך יפה, הצלחנו לפחות לעניות דעתנו, להגיע פה להבנות שאפשר לחיות איתן באופן שלא ירעו את מצב הערוצים המסחריים וגם יאפשרו את היציאה לביד באופן - - -
<שר התקשורת גלעד ארדן:>
הן ירעו רק את מצבה של קופת הציבור, זה הסיכום.

<היו"ר דוד צור:>
אבל הסיכום הוא כזה שכולם יוכלו לצאת מרוצים ממנו, כי בסופו של דבר הוא לא יפגע במצב הקיים כיום וגם ייתן איזו ודאות להמשך. אני מבקש משר התקשורת שיציג לנו את העניין הזה ואחרי כן נעבור להצבעות כי הבטחתי ליושב-ראש שלא נשאיר לו זנבות.
<שר התקשורת גלעד ארדן:>
אני אסביר בקצרה את המהות, ואם מרד האוצר רוצה להוסיף – שיוסיף. אמרו כאן הערוצים המסחריים: אנחנו לא מוכנים לסבסד את המתחרים שלנו, אנחנו עלינו על המערך ידענו כמה זה עולה לנו, המדינה רוצה עכשיו – הנה, מחזקים אותי, יש לי תמיכה.

<שאול מגנזי:>
ההתחלה בסדר.

<שר התקשורת גלעד ארדן:>
תראו, כיוון שאתם בדרך כלל אוהבים להחזיק את המקל בשני הקצוות, לא בטוח שתהיו מרוצים לגמרי, אבל יחסית למה שעלול היה להיות אני חושב שאתם צריכים להיות מרוצים. אני מרגיש קצת במבחן – אני לא חושב שבאתי לפה למבחן.

<היו"ר דוד צור:>
עדיף שנפסיק את הפינג-פונג הזה ונמצה את העניין.

<שר התקשורת גלעד ארדן:>
באופן עקרוני אנחנו יוצרים מצב שבו למדינה יש עניין להיטיב את מצבו של הציבור, לייצר תחרות לכבלים וללוויין, ולכן אנחנו רוצים להגדיל את מערך ההפצה של עידן פלוס ולהוסיף עליו ערוצים, בין אם אלו ערוצים ייעודיים או בין אם אלו ערוצים נושאיים.

את הערוצים הללו, יש לנו עניין להגביר את הוודאות שהם יעלו על המערך, ולכן אנחנו מבקשים שתקבע בחוק הסמכות לשר האוצר ולשר התקשורת להחליט לפני היציאה למכרזים – ייעודיים, אגב, לא צריכים מכרז. ערוץ 24 למשל יכול לעלות – ואנחנו נוכל לקבל החלטה על סבסוד המחיר שאתו יעלו הערוצים הנושאיים והייעודיים כך שהם יידעו מה המחיר שהם עולים אתו.
בכך המדינה כבר משלמת כסף כדי להגדיל את הסיכויים שהמרבבים יאוישו במידה מקסימלית, ולשם כך יינתן סבסוד. במידה וגם הסבסוד הזה לא יספיק ויישארו ערוצים ריקים – תינתן האפשרות לא לפתוח את המרבב הנוסף בהחלטה של שני השרים.

אם נפתח המרבב וחלק מהמכסה שלו איננה מלאה, מי שיישא בעלות העודפת של אותו מרבב נוסף – הרי עשינו פה הפרדה בין המטוסים והדירות אז אני משתמש במשל – אז אם עכשיו אנחנו מטיסים מטוס חצי ריק, חדש, לא המטוס שלהם, מי שיישא בעלות העודפת אלו רק הערוצים הציבוריים ולא הערוצים המסחריים: לא ערוץ 2 ולא ערוץ 10. הם נותרים בעלות שהם הכירו תמיד שהם משלמים במטוס שבו הם טסים והם ימשיכו לטוס באותו מטוס כל הזמן. זאת ההצעה.

<היו"ר דוד צור:>
קודם כל, תודה לשר. יעל תסבירי קצת איך הדבר הזה ייעשה במספרים.

<אתי בנדלר:>
זאת אומרת שרק הערוצים הציבוריים יישאו בקיבולת הפנויה: ערוץ 1, ערוץ 33, 23 ו-99 הם היחידים שיישאו בקיבות הפנויה.

<שר התקשורת גלעד ארדן:>
את רוצה להחזיר את ערוץ 2ו-10 שיישאו? הערוצים הציבוריים, כשהם מגיעים לגרעון, יש איזה הוקוס-פוקוס ואז הם באים לאוצר והוא מממן את הגרעון הזה. כלומר, כשהם מסבסדים משהו - - -

<אתי בנדלר:>
או שהם באים לחבר כנסת לוין.

<שר התקשורת גלעד ארדן:>
גם נכון.

אבל באופן עקרוני, כשהם נקלעים לגרעון או חסר להם כסף – אז מי שמשלים את הכסף הזה זה האוצר. אז בכל מקרה בשלב הראשוני הסבסוד מהם ואם זה מביא אותם למצב בעייתי – בסוף זה גם מגיע מהאוצר.

<אתי בנדלר:>
והערוצים 2 ו-10 ישלמו את מה שהם משלמים היום? תהיה הקפאה של הסכום הזה?

<שר התקשורת גלעד ארדן:>
הם לא קשורים אלינו. אנחנו בצורך שלנו לנסות להיטיב את מצבו של הציבור, רוצים להפעיל מרבבים נוספים ולשם כך אנחנו מסבסדים את מי שיעלו על אותם מרבבים נוספים. אם הצלחנו – מה טוב, סבסדנו מכספי הציבור כמה ערוצים שמאפשרים תחרות. אם לא הצלחנו – אז מי שנושא בזה זה הערוצים הציבוריים בעלות העודפת, בהנחה שהשרים החליטו לפתוח את המרבב.

<היו"ר דוד צור:>
יעל, קודם נשמע אותך ואחרי זה – דנה, תגידי לנו - - -

<יעל מבורך:>
הדברים בסך הכול נאמרו, אני יכולה לחזור עליהם עוד פעם אם צריך להבהיר את הדברים. העלות לערוצי הברודקסט 2 ו-10,שנמצאים על המערך, לא תשתנה – היא תישאר אותה עלות שקבועה היום בתקנות.

בנוסף לכך, תהיה סמכות לשרים לסבסד את הערוצים הנושאיים והייעודיים שיעלו על המערך. כמובן יגידו את זה מארש כדי שהמתמודדים במכרז יידעו - - -

<שר התקשורת גלעד ארדן:>
כמה יעלה להם.

<יעל מבורך:>
בנוסף, במקום סמכות המועצה שיש היום לפתיחת מרבב חדש – הסמכות תהיה של השרים שמסבסדים, בהיוועצות עם המועצה ואם תישאר קיבולת פנויה – היא תחול על כל הערוצים האחרים שמופצים על גבי המערך. קרי, הציבוריים.
<דנה נויפלד:>
אני רוצה לבקש מהוועדה שאם היא מקבלת את ההצעה – אנחנו צריכים לתקן את סעיף 9 שקובע את המנגנון לקביעת דמי ההפצה. אנחנו נצטרך לעשות את ההתאמות הנדרשות כי מה שכתוב כאן לא עולה בקנה אחד עם זה. 

<אתי בנדלר:>
אני מוכרחה לומר שאני לא יודעת אלו התאמות אנחנו צריכים לעשות כי בעצם צריכים - - - את העקרונות לחישוב דמי ההפצה. אבל בעצם העיקרון היחידי שנאמר לנו הוא שמה שהם שילמו היום, בהתאם לתקנות בנוסחן היום, זה יהיה הסכום.
<דנה נויפלד:>
ועד מתי זה, יעל? עד אשר יתמלאו כל המרבבים?

<הרן לבאות:>
היא לא תשתנה אף פעם.

<שר התקשורת גלעד ארדן:>
לדעתי, אם הם יסכימו וכל המרבבים מלאים – אז אפשר לעשות אחרי מספר שנים, חלוקה שוויונית בין כל הערוצים אחרי שהמערך כבר פועל. נגיד, אחרי ארבע או חמש שנים אפשר - - -
<אתי בנדלר:>
יכול להיות שגם אחרי שנה וחצי, אם המהלך יצליח – אתה רוצה בכל מקרה לסבסד להם, בין אם יש קיבולת פנויה ובין אם אין?

<שר התקשורת גלעד ארדן:>
לא. בשלב הראשוני אני אצטרך לקבל החלטה עם שר האוצר כמה לסבסד ולכמה לזמן.

<אתי בנדלר:>
לא כמה לסבסד אלא לקבוע איזה סכום הם ישלמו כדי שהם יידעו מה יהיו דמי - - -

<שר התקשורת גלעד ארדן:>
אני מדבר על החדשים ולכמה זמן. אני לא אסבסד - - -

<היו"ר דוד צור:>
רבותי, אני אתן לכם את זכות התגובה כדי למצות את הדיון לגמרי.

<דנה נויפלד:>
לפי הבנתי, אנחנו לא מקבעים את זה בחוק. בחוק אנחנו משאירים את המנגנון שאומר שהשרים קובעים את הסכום. ההכרזה פה לוועדה, וזה יכנס לפרוטוקול, שאין בכוונת השרים לשנות את הסכום. נכון, זאת הכוונה?
<יעל מבורך:>
לערוצי הברודקסט.

<דנה נויפלד:>
לערוצי הברודקסט.

אבל המנגנון נשאר, זה לא מקובע בחקיקה.

<אתי בנדלר:>
סעיף 9א מורכב משני חלקים, דנה, החלק הראשון אומר שגוף ששידוריו מופצים לפי סעיף 6 או 7 ישלם לגורם המפעיל בעד הפצת השידורים כאמור סכום שהורו עליו השר ושר האוצר. כאן את אומרת שהשרים מודיעים שהם לא מתכוונים לשנות את הסכומים שהם קבעו בתקנות - - -

<דנה נויפלד:>
כך אני מבינה.

<אתי בנדלר:>
אבל נאמר בהמשך: הסכום האמור – וכאן יש את המנגנון – הסכום האמור יחושב לפי סך כל התשלומים והעלויות הכרוכים בהפעלתן, בתפעולן ובתחזוקתן של תחנות השידור הספרתיות וכל תשלום שוטף אחר בשל הפצת השידורים כאמור, למעט עלות ההפצה כשהוא מחולק בין הגופים אשר שידוריהם מופצים בהתאם להוראות אלה.

דהיינו, אתם בעצם צריכים – השרים, מה שמוטל עליהם, בהתאם לסעיף הזה, לקבוע את דמי ההפצה ובהתאם לנוסחה שנקבעה בחוק.
<דנה נויפלד:>
ההצעה פה, כמו שאני מבינה, זה לתקן את הנוסחה הזאת.

<אתי בנדלר:>
נכון, זה מה שאני אומרת – זה מחייב את תיקון החוק.

<שר התקשורת גלעד ארדן:>
אני חושב שמן ההיגיון, ותקשיבי גם את דנה, זה שייקבע שהמנגנון הזה, 9ב, נכנס לפעולה כאשר כל המערך מאויש.

<היו"ר דוד צור:>
מלא, כן.

<שר התקשורת גלעד ארדן:>
ואז מחלקים בין כולם. כל עוד המערך לא מלא - - -

<היו"ר דוד צור:>
אז הם לא משלמים יותר ממה שהם שילמו עד - - -

<שר התקשורת גלעד ארדן:>
הם לא משלמים יותר ממה שהם שילמו עד היום, ואנחנו מממנים את זה מהערוצים הציבוריים. בלי קשר לזה, אנחנו גם מסבסדים את ההעלאה של - - -

<אתי בנדלר:>
בעצם, אתה רוצה להשאיר את זה כפי שזה ולהוסיף עוד סעיף, בעצם הוראת שעה.

<דנה נויפלד:>
זו לא הוראת שעה. זה עד התקיימות נסיבות.

<אתי בנדלר:>
בסדר, הוראת ביניים.

<נחמן שי:>
עד שיתמלאו, עד שכולם משדרים – אתה עושה נקודת יציאה.

<רונן הופמן:>
כולם ירוויחו מזה.

<נחמן שי:>
אתה נותן להם קרן אור בקצה המנהרה.

<דבורה קמחי:>
תקופת ביניים עד שהמערך מתמלא.

<נחמן שי:>
בדיוק. יתמלא המערך – תהיה הערכה חדשה. אבל אז נוריד בכל מקרה.

<היו"ר דוד צור:>
אני רוצה לשמוע את רשות השידור.
<תומר קרני:>
רק להזכיר את מה שאמור להיות ברור: אנחנו לא ממומנים מתקציב המדינה אלא מכספי אגרה שהולכת ויורדת מדי שנה ב-5% - - -

<היו"ר דוד צור:>
כן, אבל נאמר כאן – אני טועה, יעל? את רוצה לענות לו?

<יעל מבורך:>
הוא צודק. אנחנו מציעים לעשות הבדלה בין הציבוריים - - -

<היו"ר דוד צור:>
אבל נאמר גם שהאוצר יסבסד את זה.

<יעל מבורך:>
לא. הציבור יסבסד את זה כך או כך או כך.

<היו"ר דוד צור:>
הציבור – מה זה: הציבור יסבסד?

<יעל מבורך:>
משלם האגרה.

<היו"ר דוד צור:>
יבואו לבקש מאתנו להעלות את האגרה?

<שר התקשורת גלעד ארדן:>
לא, הם לא יכולים. היחיד שיכול להציע לכם להעלות את האגרה מדבר עכשיו והוא כנראה לא מתכוון לעשות את זה.

<היו"ר דוד צור:>
כנראה שהוא לא יציע את זה כי לא יתאבד.

<תומר קרני:>
הוא גם לא בעד.

<היו"ר דוד צור:>
ההערה שלך נרשמה.

<שר התקשורת גלעד ארדן:>
מילא להסתכסך עם ערוץ 2 ו-10 – אבל גם עם הציבור ישירות?

<רונן הופמן:>
צריך רק להתייחס לעוד תרחיש אחד, ברשותך: אחרי שהמרבב מלא, בשלב מסוים מישהו יוצא או יוצא יותר מאחד.

<דנה נויפלד:>
אז זה לא יהיה מלא. זאת אומרת, המנגנון של החוק קיים כל עוד – הבנתי נכון?

<אתי בנדלר:>
אני לא הבנתי ככה. אני הבנתי שכאשר המרבב התמלא, חוזרים לנוסחה הרגילה של 9א. גם אם מישהו יוצא – לא מחילים שוב לערער את החישובים.

<היו"ר דוד צור:>
נכון, כולם מתחת לאלונקה.

<יעל מבורך:>
הגופים המופצים נושאים בקיבולת הפנויה, אך עם זאת יש סמכות לסבסד, ועם זאת לא מורידים בפרוטוקול את העלות לשני הערוצים המסחריים, לא מעלים ביחס למה שיש היום – לשרים יש סמכות גם להחליט על פתיחת - - -

<דנה נויפלד:>
אתי, תשימי לב למה שיעל אומרת.
<שר התקשורת גלעד ארדן:>
היא לא אמרה שום דבר חדש – היא חזרה על זה.

<דנה נויפלד:>
היא אמרה. יעל הוסיפה שהמנגנון משתנה – הוא לא יהיה על אוצר המדינה.

<יעל מבורך:>
הקיבולת הפנויה לא תהיה על אוצר המדינה.

<דנה נויפלד:>
ההוראה הראשית אומרת שצריך לתקן את הסעיף שאומר שהקיבולת הפנויה, נושא בה אוצר המדינה. זה יימחק.

<יעל מבורך:>
ואז המנגנון יהיה סמכות שרים לסבסד את הערוצים הנוספים והייעודיים וגם עלות ההפצה לא תעלה לשני הערוצים המסחריים ביחס למה שיש להם נכון היום - - -

<אתי בנדלר:>
מה יקרה אם במהלך התקופה הזאת הם יעברו לרישיון ויהיו שלושה ערוצים?

<דנה נויפלד:>
יתמלא המרבב.

<הרן לבאות:>
כל אחד צריך לשלם עבור אפיק תשלום מלא.

<דנה נויפלד:>
האמת שזה לא משנה כי התקנות חלות על בעל רישיון כל עוד לא נקבעו - - -

<אתי בנדלר:>
מה?

<דנה נויפלד:>
יש הוראה שאומרת שבמעבר מזיכיון לרישיון, על בעל רישיון חל מה שחל על בעל זיכיון כל עוד לא נקבע אחרת.

<אתי בנדלר:>
זאת אומרת, למרות שלכל אחד ערוץ שלם, הם ישלמו פחות?

<דנה נויפלד:>
הם ישלמו יותר. הם ישלמו 4 מיליון שקל כל אחד.

<הרן לבאות:>
ברור, הם ישלמו כל אחד עבור אפיק.

<אתי בנדלר:>
זה ברור. זאת עוד סיבה שהם לא יבואו לקבל רישיון.

<שר התקשורת גלעד ארדן:>
לא. הם יבואו. את יודעת כמה פחות הם צריכים - - -

<היו"ר דוד צור:>
נציגי הרשות השנייה, שי – רצית לומר משהו. רבותי, אני רוצה תוך 10 דקות להתכנס להצבעות, אז אני עושה סבב מהיר וזהו.

<שי באב"ד:>
אני חושב שההצעה הזאת טובה מאוד כי היא משרתת שני אינטרסים מרכזיים: אחד, יוצרת ודאות לכל מי שכבר נמצא על המערך הזה – הערוצים המסחריים – שהסכום שלהם נשאר זהה ולא משתנה כתוצאה מתוספת. זאת הייתה אחת הדאגות המרכזיות שלנו: לא להטיל על הערוצים המסחריים משהו חדש.
האינטרס השני, אני חושב שהוא עוד יותר חשוב, זה יוצר מצב שבו אם אנחנו רוצים באמת להעלות ערוצים נושאיים חדשים, אנחנו יוצרים להם ודאות במכרז, אנחנו יודעים גם לסבסד אותם אם צריך ואנחנו נדע באמת ליצור תחרות כדי להגיע בעידן פלוס ל-12 או 18 ערוצים.

<נועה גבע:>
אני חושבת שברמה הציבורית אנחנו יוצאים עם מעט מאוד ביד. אני חושבת שיכול לבוא מחר גוף - - -

<היו"ר דוד צור:>
מי זה "אנחנו"? חברת יס?

<נועה גבע:>
הציבור. הציבור, מה הוא מקבל? הוא מקבל פה גופים שיכולים להיות כמו סלקום ופרטנר שמקבלים בחינם את הקיבולת. איך זה נתפס ציבורית? מה הם נותנים בחזרה? האם יש עליהם חובות רגולטוריות? הציבור נבנה מהפקות מקור – כל ההקלות האלה לא מוגבלות בזמן או בכמות מנויים או באבני דרך שאפשר להגיד: בשנה הראשונה עזרנו לכם, אחר כך תחזירו משהו בחזרה. אין פה שום מגבלה למעשה. הסבסוד הזה נראה מאוד-מאוד צורם.

<ניר יוגב:>
שום דבר חוץ מתחרות.

<דנה נויפלד:>
אנחנו נתקן את החוק, אז לא יסתור - - -

<ניר יוגב:>
אמרתי שהציבור לא מקבל שום דבר חוץ מתחרות. סתם משהו קטן כזה, את יודעת, לא משהו שחברת יס מכירה.

<נועה גבע:>
לא בתנאים שוויוניים.

<לילך טל:>
אני חושבת שהחלק הראשון שתיאר שי לגבי הערוצים הקיימים הוא מובן. אני חושבת שהחלק השני, שבו אנחנו רואים שעכשיו הציבור צריך לסבסד חברה פרטית שתתחרה בחברה פרטית אחרת הוא לא סביר.

יש לפחות לחלק מהשחקנים – סלקום ואורנג' – כיסים מספיק עמוקים כדי לעלות על המערך הזה ולהתחרות בנו. אנחנו מוציאים הרבה מאוד כספים - - -

<היו"ר דוד צור:>
הציבור לא מסבסד את התחרות הזו להבנתי, תכף ניתן לשר לענות, אבל אמרנו שהסבסוד הוא לאותם ערוצים פנויים כדי לאפשר Incentive גבוה לכניסה של שחקנים חדשים לתוך המשחק הזה. אם נסתכל בזווית האופטימית, אנחנו מניחים שזה באמת יחליק חברות פנימה.

<מיכל פליישר:>
יש לי שאלת הבהרה שאולי תניח במעט את דעתנו, ואז צריך להביא אותה לידי ביטוי בנוסח. בחלק הראשון לפני ההפסקה הטריד את כולם מה קורה עם הקיבולת הפנויה, כל השאלה מבחינת סבסוד או לא סבסוד הייתה לגבי הקיבולת הפנויה.

כרגע, כשאתם מפרידים – פתרתם את הבעיה של הערוצים המסחריים, ולגבי החדשים אתם אומרים: נוכל לסבסד אותם. השאלה היא אם אתם מתכוונים "נוכל לסבסד אותם" במובן הזה שנגיד שהם לא יישאו במלא הקיבולת הפנויה או בחלקה או שתוכלו לסבסד אותם בכלל, כלומר גם לקבוע מחיר שהוא מתחת לדמי ההפצה על החלק היחסי?

כלומר, אם עולה מרבב נוסף – למדתי משהו, אגב הדיונים פה אבל עוד לא ראיתי – אבל אם עולה מרבב נוסף - - - זו נקודה קריטית. אני חושבת שבעניין של האם באמת מסבסדים את זה? ערוץ יכול לעלות חינם, כן או לא? מרבב נוסף, יש מכרז, שני ערוצים נושאיים עולים – לוודא שאת החלק היחסי של שני הערוצים בעלות, 2 מתוך 6, הם נושאים בזה, וכל שאלת הסבסוד היא לגבי ארבעה ערוצים נוספים - - -
<רונן הופמן:>
למי זאת נקודה קריטית?

<מיכל פליישר:>
אני חושבת שזו נקודה קריטית, קודם כל, ברמה הציבורית כי דיברו פה על זה שאם האוצר מסבסד את המערך או לא דורש ממנו כסף, בסופו של דבר האוצר זה הציבור והציבור נושא בזה. אבל אני שמה את זה בצד ואפילו מרשה לעצמי לדבר מהפוזיציה: ברור שהשחקנים הקיימים מצפים שהתחרות מולם תהיה בתנאים שוויוניים. יש להם תשתית והפקות מקור ובחלק מהקרבות הפסדנו אבל בחלקם אנחנו רוצים לוודא שהפצת השידורים לא ממומנת על-ידי המדינה. מי שמתחרה בנו שישלם את עלות ההפצה.

<יעל מבורך:>
ההצעה היא שלשרים תהיה סמכות. הם יהיו רשאים לסבסד את עלות ההפצה – לא באופן כללי את הערוץ – את עלות ההפצה של הערוצים הייעודיים והנושאיים.

<מיכל פליישר:>
לא הבנתי את התשובה ונדמה לי שגם עורכת הדין בנדלר שאלה את זה קודם ולא קיבלה תשובה: למה זאת לא הייתה הצעת החוק שמונחת בפני הכנסת? דובר פה שגם הערוצים המסחריים וגם הערוצים החדשים - - -

<היו"ר דוד צור:>
אבל אני לא - - -

<מיכל פליישר:>
אני אדבר בנחת.

<היו"ר דוד צור:>
יפה.

<שר התקשורת גלעד ארדן:>
לא הבנתי מה - - -

<מיכל פליישר:>
שגם הערוצים המסחריים וגם הערוצים החדשים, כולם יישאו בדמי ההפצה – לא דובר שיש פה מערך שמאפשר לגורמים מסחריים להפיץ שידורים מבלי לשלם – אני מאוד מכבדת את התהליך שנעשה פה, מבינה את חלק מהאינטרסים, רק למה חזרתם אחרי הדיון עם אופציה?
אני חושבת שאני מדברת גם – אין שום סיבה שהאוצר לא יצפה שהערוצים החדשים יישאו לפחות בחלק היחסי של עלות ההפצה. את לא נותנת לי תשובה ברורה האם הסבסוד שאתם יכולים להחליט עליו הוא רק כדי להניח את דעתם – סלקום מגישים הצעה במכרז, חוששים שרק הם מגישים – ייפתח מרבב נוסף, הם יהיו אחד שלא יחול עליהם עלות של כל השישה.

אבל האם בוודאות יחול עליהם החלק היחסי, השישית? או שיכול להיות שייקבע בתנאי המכרז שזהו מכרז ללא עלות דמי הפצה בכלל?

<היו"ר דוד צור:>
יעל, תשובה קצרה. אני לא רוצה לפתוח עכשיו סבב נוסף. אני רוצה תשובה של יעל ואני מניח שהיא תספק גם את האחרים.
<מיכל רפאלי כדורי:>
לא, לא תספק אותי. אני גם רוצה לדבר.

<היו"ר דוד צור:>
גם אם לא – אז כנראה שנצא מפה גם לא מסופקים.

<יעל מבורך:>
אני אנסה לראות אם הבנתי את השאלה שלך. בואו נשים את הערוצים 2 ו-10 בצד כי כרגע לא משתנית להם העלות.

נפתח מרבב חדש, עולים עליו עוד שלושה ערוצים. לוקחים את סך העלות של שני המרבבים, עלות ההפעלה שלהם, ומחלקים בשניים, למעט הערוצים שכרגע החרגתי, הציבוריים, הייעודיים והנושאיים – זה יוצא מספר מסוים, יוצא 5-4 מיליון שקל. לשרים יש סמכות לסבסד לערוצים הייעודיים והנושאיים חלק מהעלות הזאת. כולה או חלקה – כפי שנקבע.
<מיכל פליישר:>
50% או 90%?

<יעל מבורך:>
ההצעה היא שלא הוועדה ולא החוק יקבעו את זה עכשיו.
<אתי בנדלר:>
- - - שרירותי? אני לא מבינה.

<יעל מבורך:>
החלטות של השרים, אני מניחה, שאף פעם הן לא שרירותיות. הם ייקבעו כללים, משיקולי תחרות. זה סבסוד משיקולי תחרות. לשרים תהיה סמכות לסבסד משיקולי תחרות.

<מיכל פליישר:>
כשרצו תחרות בערוצים ייעודיים – שמו את הכסף עלינו ויש על זה בג"ץ.

<אתי בנדלר:>
- - - שישלמו ערוצים ייעודיים וערוצים נושאיים, כדי שכשניגשים הערוצים הנושאיים למכרז, הם יידעו כמה הם משלמים. היתרה, שהיא סכום עלום כי הרי היא פועל יוצא של מספר הערוצים המופצים בפועל, זה יהיה הסבסוד.

זאת אומרת, מה שייקבע מראש זה סכום שהם יצטרכו לשלם כדמי הפצה. יש כאן ויכוחים לגבי המנגנון הזה.

<שר התקשורת גלעד ארדן:>
ברור שנפרסם - - -

<אתי בנדלר:>
בתקנות. הם ידעו מראש מה יהיו דמי - - -

<שר התקשורת גלעד ארדן:>
דנה, זה יהיה בתקנות.

<אתי בנדלר:>
שר האוצר ושר התקשורת יקבעו בתקנות את דמי ההפצה שישולמו.

<דנה נויפלד:>
כמו  היום.

<שר התקשורת גלעד ארדן:>
אני רוצה להתייחס לטענות ששומעים כאן, שאני לא כל-כך מבין אותן.

<מיכל פליישר:>
אלו לא טענות – זה דיון לגיטימי.

<שר התקשורת גלעד ארדן:>
גם טענות הן לגיטימיות.

<היו"ר דוד צור:>
הכול לגיטימי. כן, גברתי.

<מיכל רפאלי כדורי:>
אני מבקשת להזכיר שהכנסת הזאת, לפני כשנתיים - - -
<היו"ר דוד צור:>
הזכירו לנו את זה כמה פעמים – דחתה את העניין של העלויות.

<מיכל רפאלי כדורי:>
אתה לא יודע על מה אני מדברת. אדוני, תרשה לי בבקשה, אני יודעת מה אני אומרת.

הכנסת הזאת פטרה את הערוצים הייעודיים שהורו לנו, לכבלים וללוויין, לשדר אותם כדי ליצור פלורליזם ולהעלות ערוצים נוספים. הכנסת הזאת פטרה אותם מדמי מעבר, היינו שמה את דמי המעבר שלהם עלי, וכשהממשלה רוצה לעשות לנו תחרות – אז היא מממנת את זה. אז אולי תממנו גם את הערוצים הייעודיים שעוברים אצלנו חינם? הנושא הזה, אגב, נמצא בבג"צ.

<שר התקשורת גלעד ארדן:>
מה נמצא בבג"צ?

<מיכל רפאלי כדורי:>
נושא דמי המעבר.

<דנה נויפלד:>
של ערוץ - - -

<מיכל רפאלי כדורי:>
- - - חברתי ביקשה שאני אציין, למרות שעבר החוק, ערוץ 24 ממשיך לשלם לנו דמי מעבר. אבל זה היה חוק שמדובר לערוצים הנושאיים.

<מיכל פליישר:>
למה שלא יסבסדו גם לכם את - - -

<היו"ר דוד צור:>
אני רוצה לתקן אותך במשהו קטן: זה לא הכנסת הזאת, זאת הכנסת הקודמת, כנראה. ולכנסת הזאת, עם כל הכבוד, זה לא הלכות בית משפט עליון. הכנסת סוברנית להחליט מדי פעם אחרת.
<שר התקשורת גלעד ארדן:>
אני יכול לעזור לאדוני: למשל, יכול מחוקק אחד לקבוע שחברות הכבלים יממנו חדשות מקומיות ואז בא מחוקק אחר בכנסת אחרת ופתאום קובע שבמקום שהמדינה תקבל תמלוגים מהכבלים, בזה ישתמשו לאותו מימון חובה שהמחוקק לפני כן החליט שהכבלים, כשקיבלו את הזיכיון, יממנו.

תאמין לי, זה ממשיך ככה מ-2006, נכון? 7 שנים. כבר מימנו להם 160-150 מיליון שקל של חדשות מקומיות, שבמקור, כשהיה להם את הכבלים, זה היה אמור להיות עליהם. נו, אז הנה את רואה, יש דוגמאות כאלה וכאלה.

<היו"ר דוד צור:>
השר, אתה מוכן לסכם פה ואנחנו נעבור להצבעות?

<שר התקשורת גלעד ארדן:>
מה יש לי לסכם?

<אמיר רוזנברג:>
אדוני, לפני שנגשים להצבעות, יש פה עוד איזו בעיה. עשינו גם סבב שיחות עם החברים ואכן יש פה איזו בעיה: ביטלתם היום את סעיף 6ה(1), אני אומר גם ליועצים המשפטיים שיעזרו לי כדי שנעשה את זה מהר, בעצם בזה שביטלתם - - -

<שר התקשורת גלעד ארדן:>
דנה, אתן מקשיבות לו?

<אתי בנדלר:>
רגע. אני מציעה שנגמור עם הסוגיה הזאת לפני שנעבור לסוגיה אחרת כי אחרת - - -

<היו"ר דוד צור:>
החזרת אותנו להפקות המקור עכשיו?

<אמיר רוזנברג:>
תתנו לנו להגיד כמה מילים.

<היו"ר דוד צור:>
קודם נסיים את הפרשה - - -

<שר התקשורת גלעד ארדן:>
אפשר להצביע על העיקרון שהחלטנו עליו קודם?

<דפנה גלוק:>
כשניסחנו את החקיקה אמרנו במפורש שהשרים לא יחליטו על פתיחת המרבב כדי שלא תהיה סיטואציה שבה ערוצים קונקרטיים יודעים שהשרים מחליטים עבורם ולכן דיברתי פה עם נציגת האוצר והיא הסכימה שהשרים יקבעו קריטריון כמותי כללי לפתיחת מרבב.

<אתי בנדלר:>
זה מה שאמרנו בהתחלה.

<שר התקשורת גלעד ארדן:>
יש שתי אופציות לדעתי, שניים או שלושה - - -

<אתי בנדלר:>
זאת השאלה, אם זה שניים או שלושה.

<שר התקשורת גלעד ארדן:>
תשאירו משהו לשרים לעשות. יש לנו הרבה חופש פעולה.

<היו"ר דוד צור:>
אני מציע שניגש להצבעות. מקובל, ההערה שלך מקובלת. עוד מישהו לגבי העניין הזה?

<דנה נויפלד:>
- - - אמות מידה כמותיות - - -

<שר התקשורת גלעד ארדן:>
אמות מידה כמותיות – זה נשמע יפה, זה כמו מעצב שיער. אמות מידה כמותיות. מספר, מספר הערוצים - - -
<אתי בנדלר:>
למה שלא ייקבע עכשיו? מינימום שני ערוצים, אם שני ערוצים – לא פותחים מרבב.
<שר התקשורת גלעד ארדן:>
אבל למה לכבול את עצמי בחקיקה ראשית עכשיו?

<אתי בנדלר:>
נקבע את זה בתקנות?

<שר התקשורת גלעד ארדן:>
אולי אני אשכנע את שר האוצר שגם בשביל אחד שווה, ואחר כך יעלו עליו עוד?

<הרן לבאות:>
אף אחד לא יבוא  ואז קשת ורשת יתפצלו – לא תהיה לנו ברירה.

<שר התקשורת גלעד ארדן:>
ממילא אני גם צריך לקבוע כמה סבסוד יהיה, אז כבר ממליא נכתוב תקנות.

<היו"ר דוד צור:>
אנחנו צריכים לקבוע עכשיו את זה בחוק, אז זה ייקבע בתקנות.

<שר התקשורת גלעד ארדן:>
אלו לא תקנות באישור ועדת כלכלה.

<היו"ר דוד צור:>
אנחנו יכולים להתחיל בהקראות?

<נחמן שי:>
הצעה טובה, אפשר להמשיך.

<דנה נויפלד:>
סעיף 9 נשאר כמו שהוא. כל סעיף 9.

<אתי בנדלר:>
כולל סעיף (ב)?

<דנה נויפלד:>
סעיף 9 נשאר כמו שהוא כי במקרה שבו המערך יתמלא, זה ימשיך לחול. אנחנו נכתוב "על אף האמור" למצב בו לא התמלא כל המערך.

<אתי בנדלר:>
את משוכנעת שאת רוצה שסעיף 9(ב) יישאר?

<דנה נויפלד:>
אני אומרת: על אף האמור.

<אסי קליין:>
אנחנו חושבים שגם בלי "על אף האמור" 9(ב) לא צריך להישאר.

<דנה נויפלד:>
מה זה קשור 9(ב)?

<אסי קליין:>
קשור. 9(ב) צריך לרדת, ובכל זאת צריך לחול - - -

<דנה נויפלד:>
בסדר, אבל עוד לא הגעתי ל-9(ב), אני ב-9(א) עכשיו.

<אתי בנדלר:>
הבנתי.

<היו"ר דוד צור:>
קדימה.

<שר התקשורת גלעד ארדן:>
תגידו את העיקרון כבר. תנו לחברי הכנסת להצביע על העיקרון.

<דנה נויפלד:>
אני מנסה.

"גוף ששידוריו מופצים לפי סעיף 6 או 7 יישלם הגורם המפעיל בעד הפצת שידורים סכום שייקבעו השר ושר האוצר" – זה הדבר הראשון.

<לאה ורון:>
תקראי מחדש, בבקשה.

<דנה נויפלד:>
זה העיקרון.

<אתי בנדלר:>
אבל את זה יש לך ב-9(א).

<שר התקשורת גלעד ארדן:>
תני לה להגיד הכול ואחרי זה תגידי לה מה שיש לך.

<אתי בנדלר:>
אני לא מבינה מה שהיא אומרת. אני בדרך כלל - - -
<אסי קליין:>
היא מכתיבה עכשיו את העיקרון. היה וזה נמצא היום בחוק – מצוין, יהיה יותר קל לנסח. עכשיו היא מכתיבה את העיקרון כדי שחברי הכנסת יוכלו להצביע עליו.
<דנה נויפלד:>
1.
גוף ששידוריו מופצים לפי סעיף 6 או 7 יישלם הגורם המפעיל בעד הפצת שידורים סכום    שייקבעו השר ושר האוצר.
2.
השרים יהיו רשאים לסבסד את עלותם של דמי השימוש עבור הערוצים הייעודיים והערוצים הנושאיים.
3.
תנאי לפתיחתו של מרבב חדש, השרים ייקבעו אמות מידה לפתיחתו של מרבב חדש - - -

<שר התקשורת גלעד ארדן:>
אמות מידה כמותיות.

<דנה נויפלד:>
הורדנו את זה.

<נחמן שי:>
איפה המועצה באה לידי ביטוי?

<דנה נויפלד:>
השרים יקבעו לאחר התייעצות עם המועצה אמות מידה לפתיחתו של המרבב.

<נחמן שי:>
בסדר.

<דנה נויפלד:>
4.
קיימת קיבולת פנויה – תמומן על-ידי הערוצים הציבוריים. נותרה קיבולת פנויה – יישאו 
בעלותה הערוצים הציבוריים. יישאו במימונה. אילו העקרונות שיחולו כל עוד המערך לא מלא.
<היו"ר דוד צור:>
מה לגבי המסחריים?

<אתי בנדלר:>
מה שהיא רוצה לומר לגבי המסחריים נובע מהעיקרון הראשון שהשרים ייקבעו את דמי ההפצה.
<דנה נויפלד:>
נכון.

<אתי בנדלר:>
אני לא בטוחה שזה מספיק לומר שהשרים יקבעו את דמי ההפצה בלי שיש אמות מידה כלשהן לקביעת דמי ההפצה בלי שיש דרך לחישוב, זאת אומרת, שום אמת מידה – הם יכולים גם לקבוע פי 2 ממה שיש היום או מחצית.
<דנה נויפלד:>
השר אמר לפרוטוקול - - -

<שר התקשורת גלעד ארדן:>
בהתאם לעלות ההפצה המוערכת ביום עלייתם למערך.
<אתי בנדלר:>
אפשר לומר שכל עוד יש קיבולת פנויה – ישלמו הערוצים המסחריים את דמי ההפצה ששילמו בהתאם לתקנות כפי שהיו בתוקף ערב תחילתו של החוק. זה דבר אחד – פשוט להקפיא את המצב.
<הילה שמיר:>
אתי, יש גם את החלק של משדרי הרדיו בתוך הקיבולת, שאם מוחקים - - -

<אתי בנדלר:>
תכף נדבר על משדרי הרדיו – לא חשבנו עליהם.

דבר שני, אני חושבת שמה שהשרים צריכים לקבוע זה לא סכום סבסוד לערוצים כי סכום הסבסוד עלול להשתנות. הם צריכים לקבוע מה יהיו דמי ההפצה שישלמו הערוצים הייעודיים והנושאיים – הסבסוד הוא פועל יוצא של דמי ההפצה האלה.
<שר התקשורת גלעד ארדן:>
נכון, היא צודקת.

<דנה נויפלד:>
אפשר להגיד את זה ב-1 - - -

<שר התקשורת גלעד ארדן:>
זה אחר כך - - -

<דנה נויפלד:>
אין בעיה, אלו עקרונות איך - - -

<אתי בנדלר:>
לא, משום שאת התקנות האלה השרים צריכים לקבוע לפני שיוצאים בכלל במכרז.
<יעל מבורך:>
צריכים לדעת כמה כסף יש ואז - - -

<דנה נויפלד:>
למה אני צריכה להגיד את זה?

<דוד קובסיניאנו:>
הם לא יידעו כמה יעלה להם?

<אתי בנדלר:>
כל הרעיון הוא שהם צריכים לדעת.

<דנה נויפלד:>
אבל למה אני צריכה להגיד בחוק מתי המועד שיפרסמו את התקנות?

<דוד קובסיניאנו:>
איך הם ייגשו למכרז אם הם לא יודעים עלויות?
<דנה נויפלד:>
כי זה יהיה לפני המכרז, כי הם רוצים שתהיה ודאות. למה אני צריכה להגיד את זה בחוק?
<אתי בנדלר:>
אני לא בטוחה מה הם רוצים. אנחנו יודעים שאנחנו - - -

<שר התקשורת גלעד ארדן:>
אולי אני אראה מי נבחר ואז אני - - -
<אתי בנדלר:>
בוודאי שזה צריך להיות - - -

<היו"ר דוד צור:>
דנה, את יכולה לכתוב יותר עם פרסום המכרז.

<דנה נויפלד:>
אין לי בעיה. נכתוב טרם פרסום המכרזים לערוצים הנושאיים - - -
<שאול מגנזי:>
אם אני מבין נכון, אם אנחנו משלמים היום קצת פחות מ-4 מיליון שקלים – בסידור החדש נמשיך לשלם 4 מיליון - - -
<אתי בנדלר:>
מה שאתם משלמים היום בדיוק, לא יופחת ולא יעלה.

<שר התקשורת גלעד ארדן:>
אם נצליח למלא את כל המערך – זה יתחלק על כולם.

<רונן הופמן:>
אתה רוצה לשלם יותר מ-4 מיליון?

<שאול מגנזי:>
הוצע לי לשלם 8 וראית מה עשיתי.

<רונן הופמן:>
אבל טוב לך שנבטיח לך שלא תשלם יותר מ-4 מיליון?

<שאול מגנזי:>
אני רוצה לשאול שאלה, אפשר? בשעה השביעית אפשר לשאול שאלה. כשיתמלאו 12 כאלה – זה יתחלק שווה בשווה בין כולם?

<שר התקשורת גלעד ארדן:>
לא. יתמלאו 18, כי אנחנו מסבסדים בשני המוקסים הבאים ולא רק בראשון.
<היו"ר דוד צור:>
עוד 8 כנסות מכאן, בסדר. דנה, אפשר לקרוא את הסעיף.

<שר התקשורת גלעד ארדן:>
רצית שלא יתייקר – לא מתייקר. את הלא תסבסד את המתחרים שלך, כמו שאמרת. שיהיה ברור, הערוצים הציבוריים בפועל מסבסדים אתכם.
<הילה שמיר:>
רציתי להגיד שבסעיף 9(א)(1)(ב) יש התייחסות לחלקם של משדרי הרדיו - - -

<שר התקשורת גלעד ארדן:>
מגנזי, הם לא באו – מה אני אעשה?

<נחמן שי:>
מי לא בא?

<שר התקשורת גלעד ארדן:>
מיכאל, והערוצים הציבוריים.

<הילה שמיר:>
 משדרי הרדיו נמצאים בתוך המוקס הראשון. ההתייחסות אליהם היא בסעיף 9(א)(1)(ב) כשהחלק שלהם מחושב ביניהם, בין מי שעולה, בהתאם לקיבולת שנדרשת להפצת השידורים שלהם. על הסעיף הזה חל גם 9(ב) שרוצים למחוק אותו כרגע.
השאלה היא – אין פה נציגים של הרדיו – מה קורה עם חלק מתחנות הרדיו עולות וחלק מתחנות הרדיו לא עולות ואז נשארת קיבולת פנויה? מי מממן אותה?

<שר התקשורת גלעד ארדן:>
עולים על מה?

<הילה שמיר:>
על המוקס הראשון כבר יש כמה תחנות רדיו. מבחינה כספית, מדובר היום על 2 מיליון שקל לכל התחנות.

<נחמן שי:>
אז אני מציע, השר, להחיל אותו כלל כמו לגבי - - -

<שר התקשורת גלעד ארדן:>
אני לא יודע. מי אמור עוד לעלות?

<הילה שמיר:>
חלק מהתחנות עלו כבר. כל התחנות אמורות לעלות - - -

<שר התקשורת גלעד ארדן:>
מי הן כל התחנות?

<הילה שמיר:>
יש את תחנות הרדיו האזורי, יש על פי החוק את גלי צה"ל, גלגל"צ, פיקוד העורף 4 ערוצים – זה יוצא 2 מיליון שקלים מתוך הסכום של המרבב הראשון הוא סכום שאמור להיות מממון על ידי תחנות הרדיו, בערך 60, אלף שקל לתחנה לפי חישוב של 30 תחנות. אם עולות רק 10 תחנות או 20 תחנות – מתוך ה-2 מיליון האלו נשאר סכום שהוא לא ממומן.

<יעל מבורך:>
כלומר, מי שנמצא כרגע על המערך זה ר ערוצים ציבוריים?

<הילה שמיר:>
רדיו אזורי, גל"צ, גלגל"צ. רדיו אזורי – אם את קוראת לו ציבורי. אני לא יודעת.

<שר התקשורת גלעד ארדן:>
ציבורי זה גל"צ וקול ישראל.

<שי באב"ד:>
החלוקה של המוקס נעשתה ככה שחלק מעלות המוקס הוקצתה לרדיו – כ-2 מיליון ₪ בהנחת עבודה שכל ערוצי הרדיו עולים. זאת אומרת, אם היה לו קודם מוקס - - -

<שר התקשורת גלעד ארדן:>
כמה תחנות זה?

<שי באב"ד:>
בפועל – 30 תחנות. זה המקום שיש במוקס הראשון.

<שר התקשורת גלעד ארדן:>
ועלו עליו 30?

<שי באב"ד:>
לא, עלו פחות. 

<שר התקשורת גלעד ארדן:>
מה שהיה עד היום הוא שיהיה.

<שי באב"ד:>
ההקצאה בתוך המוקס היא כ-25 מיליון ₪ אם עולות 30 תחנות. המשמעות היא בערך 60-50 אלף שקל לתחנה אחת. בהנחה ולא עלו כל התחנות, יש קיבולת ריקה. עד היום הקיבולת הריקה שולמה על ידי האוצר - - -
<נחמן שי:>
כמה עולה להעלות ערוץ רדיו - - -

<שי באב"ד:>
60 אלף שקל. כיום האוצר מסבסד סדר גודל של מיליון.

<יעל מבורך:>
הרציונל שיחול על הרדיו הוא אותו רציונל שיחול על הטלוויזיה.

<שי באב"ד:>
ומי יממן?

<יעל מבורך:>
יש גורמים פרטיים - - -

<אתי בנדלר:>
- - - עכשיו אתם מסתבכים גם עם גלי צה"ל.

<הילה שמיר:>
אז מה ההצעה?

<שי באב"ד:>
בערוצים הציבוריים של הרדיו - - -

<שר התקשורת גלעד ארדן:>
אבל זאת העלות האמתית. מה לעשות?

<דנה נויפלד:>
אם זה גלי צה"ל ורשות השידור – אז הם ישלמו יותר.

<שי באב"ד:>
אני מקבל את ההצעה של האוצר להחיל את אותו עיקרון.

<אתי בנדלר:>
זה בלתי סביר.

<שר התקשורת גלעד ארדן:>
לא, זה לא סביר שכל אחד יממן כמיליון שקל - - - השאלה אם קול ישראל זה כל תחנה - - -
<אתי בנדלר:>
שלושה, כי לגלי צה"ל יש שלושה – שניים ועוד אחד - - -

<היו"ר דוד צור:>
כמה ערוצים לגלי צה"ל?
<הילה שמיר:>
2 – גלי צה"ל ו-8 ברשות השידור.

<שי באב"ד:>
ו-4 של פיקוד העורף – גל שקט.

<היו"ר דוד צור:>
שי, מה ההצעה?

<שי באב"ד:>
בגדול, רוב הערוצים שנמצאים היום הם ערוצים ציבוריים, כך שהעלות הנוספת לא תהיה כל כך גבוהה. יש רק את קול ברמה ברדיו האזורי, אני לא בטוח שיש עוד כאלה מהפרטיים. יש רק בעיה אחת: בניגוד לערוצים האחרים שמחויבים להיות על במערך – הערוצים האלה לא מחויבים על פי חוק.

זאת אומרת, שאם עכשיו נטיל עליהם עוד 20 אלף שקל הם יכולים להחליט שהם לא רוצים ויורדים מהמערך ואז הקיבולת הפנויה הולכת וגדלה ויכולה להגיע, תיאורטית, ל-2 מיליון. אף אחד לא יכול להכריח אותם חוקית להישאר.

<הילה שמיר:>
כרגע זה מאויש בחלקו – 15 ערוצים מתוך 30. 

<היו"ר דוד צור:>
15 ציבוריים?

<הילה שמיר:>
15. 8 של רשות השידור, 2 של - - -

<שי באב"ד:>
14 ציבוריים ואחד פרטי. אבל הם לא חייבים להישאר.
<היו"ר דוד צור:>
יעל, דנה – האם אפשר להחריג? לא למחוק את הסעיף אבל להחריג את הרדיו? שמענו את כולם, הבנו את כל הבעיות, הרדיו כרגע נכנס לנו – אני לא רוצה להשתמש בדימויים של שר בכיר בממשלה – אני אומר כרגע אנחנו מחריגים את הרדיו מהדיון הזה ויישר כמו שהמצב כרגע.
ממילא היום הוא ממומן – 15 הערוצים האלה מממנים למעט אחד. אם הקיבולת הריקה תלך ותתמלא – העלויות יהיו כרגע כמו שהן, המצב לא משתנה.

רבותי, עוברים להצבעה. דנה, את מוכנה לקרוא את הסעיפים?

<דנה נויפלד:>
אנחנו סיימנו.

<היו"ר דוד צור:>
את סעיף 9(א)?

<אתי בנדלר:>
בתיקונים שדובר עליהם.

<היו"ר דוד צור:>
התיקונים שדובר בהם. תכף מי שירצה להגיש הסתייגויות - - -

<דנה נויפלד:>
אני מבקשת שהוועדה תסמיך את היועצת המשפטית לעשות את התיקונים בהתאם למה ששיברנו עכשיו, כי מה שהקראתי עכשיו זה לא נוסח - - -
<שר התקשורת גלעד ארדן:>
זו סמכותה הטבועה.

<נחמן שי:>
תיקוני לשון.

<דנה נויפלד:>
אלו לא תיקוני לשון. צריך לכתוב סעיף - - -

<אתי בנדלר:>
בוודאי שהוועדה מצביעה רק על עקרונות. ברור שאני אצטרך לנסח את הסעיף - - -
<היו"ר דוד צור:>
אנחנו נצביע על העקרונות. אני רוצה להתקדם סעיף-סעיף. רבותי, אני מצביע על תיקון סעיף 9 כפי שקראה אותו - - -
<הילה שמיר:>
אפשר להבין רק מה ההסבר שהיה, לפני שמצביעים, לגבי הרדיו?

<אתי בנדלר:>
שסעיף קטן (ב), כפי שהוא עכשיו, לא יבוטל אלא יתוקן כך שיחול רק לגבי שידורי הרדיו.

<היו"ר דוד צור:>
כי זה המצב היום.

<שר התקשורת גלעד ארדן:>
אם הם לא היו אומרים את זה – לא היית יודעת בכלל.

<היו"ר דוד צור:>
לא שינינו את המצב.

<אתי בנדלר:>
לעקרונות שדנה הקריאה ואני השלמתי, אני מבקשת להוסיף עוד הוראה אחת קטנה לפיה שר התקשורת יפרסם הודעה ברשומות על התאריך שבו פוקע ההסדר הזמני.

<איתי עצמון:>
ברגע שהמערך מתמלא.

<דנה נויפלד:>
למה לפרסם הודעה ברשומות?

<אתי בנדלר:>
איך ידעו מה - - -

<שר התקשורת גלעד ארדן:>
אם נצטרך להתכנס עוד פעם ליום, זה כמיליון שקל אובדן לכלכלה הישראלית.

<דנה נויפלד:>
שיודיע לגופים – למה הודעה ברשומות?

<אתי בנדלר:>
יודיע לגופים.

<היו"ר דוד צור:>
יש צורך לקרוא את הסעיף פעם נוספת?

<אתי בנדלר:>
אין מה לקרוא, אדוני. יש חלק אצלה וחלק אצלי.

<היו"ר דוד צור:>
מי בעד תיקון סעיף 9 כפי שהוקרא קודם?

הצבעה

בעד תיקון סעיף 9 – פה אחד
תיקון סעיף 9 נתקבל.
<היו"ר דוד צור:>
אושר פה אחד.

<לאה ורון:>
יריב לוין הצביע במקום חבר הכנסת רוברט אילטוב.

<היו"ר דוד צור:>
לפרוטוקול: אנחנו מסמיכים את היועצת המשפטית של הוועדה לנסח את התיקונים כפי שהצבענו עליהם בעקרונות.

<אתי בנדלר:>
אני מציעה להתחיל ממש מפסקה (1) עכשיו לפי הסדר. פסקה (1) הגדרת שליטה.

<היו"ר דוד צור:>
מי בעד?

הצבעה

בעד פסקה (1) – פה אחד
פסקה (1) נתקבלה.

<היו"ר דוד צור:>
פה אחד אושר.

<אתי בנדלר:>
בפסקה (2) – מינוי הגורם המפעיל ומתן היתר עם כל השינויים וההוראות שהוקראו.

<היו"ר דוד צור:>
רבותי, זה שלב שבו חברי הכנסת חייבים להיות מרוכזים – מי שלא רוצה לא חייב להיות כאן.

<אתי בנדלר:>
עם כל השינויים – אני מזכירה לכם שיש שינוי בברירת המחדל וההוראות הנוספות שאתי הקריא.

<היו"ר דוד צור:>
מי בעד?

הצבעה

בעד פסקה (2) – פה אחד
פסקה (2) עם השינויים נתקבלה.

<היו"ר דוד צור:>
אושר פה אחד.
<אתי בנדלר:>
אושר. פסקה (3) – תיקון בסעיף 3 לחוק העיקרי. נדמה לי שכאן לא היו שום בעיות, נכון? נדמה לי שאפשר להצביע על פסקה (3) ועל פסקה (4) בלי שום בעיה. לא היו הערות לגבי העניין הזה, נכון?

<דנה נויפלד:>
נכון.

<היו"ר דוד צור:>
מי בעד?

הצבעה

בעד פסקה (3) ו-(4) – פה אחד
פסקה (3) ו-(4) נתקבלו.

<היו"ר דוד צור:>
אושר פה אחד.

<אתי בנדלר:>
בפסקה (5) הייתה בעיה, אני מזכירה. פסקה (5) מתקנת את סעיף 4 שמדבר על מימון עלות ההקמה. ושוב, אני מזכירה שסוכם כאן שהאוצר נושא – יש מחלוקת עדיין לגבי הנוסח, האם ייאמר במפורש "האוצר נושא בעלות ההקמה של שלושת המרבבים הראשונים" גם אם ההשלמה שלהם אחרי המועד הקובע.

<יעל מבורך:>
אבל בשביל זה אנחנו הצענו נוסח ואני לא חושבת - - -

<אתי בנדלר:>
אבל אמרנו שהנוסח שלכם בעייתי וחברי הכנסת התנגדו לו.
<היו"ר דוד צור:>
מה הנוסח?

<אתי בנדלר:>
הם הציעו שלאחר המועד הקובע לא יישא בו אוצר המדינה אלא באישור שר האוצר. דהיינו, יכול להיווצר מצב ששר האוצר יגיד: אני לא מוכן לממן את זה. ואז זה שוב יהיה - - -

<יעל מבורך:>
זה לא יכול להיות כי ההרשאה להתחייב הוקצבה - - -

<אתי בנדלר:>
אז למה לא - - -

<גילה גמליאל:>
אז למה צריך את אישור השר?

<יעל מבורך:>
אישור השר נדרש כדי לוודא שאכן מדובר בעלויות הקמה ולא עלויות אחרות כגון שדרוג המערכת - - -

<גילה גמליאל:>
אז באישור שר התקשורת – למה שר האוצר? אז מה אם זה ממומן על ידי האוצר, עדיין זה בסמכות השר. אתם רוצים לעקר לו את החוק - - -

<יעל מבורך:>
הרשות השנייה, שהיא הגורם שחשוף פה מבחינה תקציבית - - -

<גילה גמליאל:>
ראינו כבר מלחמות בין שר אוצר לשרים אחרים.

<שי באב"ד:>
מבחינתי, כל עוד מוצהר לפרוטוקול שהאוצר נותן את הסכום והוא יודע במודע – כי אני מצהיר פה במודע – שאני לא אסיים את ההקמה כדי לא לבזבז כספי ציבור, עד ל-31 בדצמבר השנה, והכסף יינתן, וזה נאמר לפרוטוקול, ולא יהיו על זה ויכוחים ואני לא צריך אישור של אף אחד, אלא היום יש הבטחה של הכסף – מבחינתי אני שבע רצון.

<אתי בנדלר:>
אתה שבע רצון ברמה של הצהרה לפרוטוקול, לא ברמה של החוק. החוק לא קובע את מה שאתה אומר – שיהיה ברור.
<היו"ר דוד צור:>
יש פה התניה. אנחנו עושים חוק עם התניה.
<גילה גמליאל:>
תנסי לנסח שני דברים. אחד, - - - שאומרת זה במימון באוצר. שנית, את החששות שלך לגבי זה שהמימון עצמו לא יתועל למקומות שהוא צריך להיות בהם – תבדקי ניסוח שידאג לפיקוח אבל לא לאישור העקרוני אם השר מחליט עכשיו אם הוא מאשר או לא מאשר את המימון.

<יעל מבורך:>
השר כבר החליט. זה לא דבר שצריך להסדיר אותו בחקיקה ראשית בחוק הזה אם הוא כבר מוסדר בחוק התקציב. חוק התקציב גם הוא חוק שקובע שלממשלה יש - - -
<גילה גמליאל:>
- - - לא עבר, זה יכול לעכב את זה - - -

<יעל מבורך:>
זה כבר בוצע. זה כבר בוצע בשנת 2012. הממשלה כבר התחייבה לרשות השנייה, בהרשאה להתחייב, שיש לה חוזה עם הרשות השנייה בעניין 30 מיליון שקל.
<שר התקשורת גלעד ארדן:>
אין בעיה.

<גילה גמליאל:>
אם השר מסכים אז אין בעיה.

<יעל מבורך:>
והרשות השנייה מסכימה. אני באמת לא רואה בעיה.

<היו"ר דוד צור:>
מה הנוסח? תקראו את זה שוב.

<יעל מבורך:>
הנוסח הוא כמו שקראנו אותו כבר בוועדה.

<אתי בנדלר:>
ולעניין עלות ההקמה לאחר המועד הקובע – אני מזכירה שמדובר על שלושת המרבבים הראשונים - - -
<היו"ר דוד צור:>
אנחנו מצביעים על הסעיף הזה. מי בעד סעיף 5 כפי שנוסח?

הצבעה

בעד סעיף 5 – פה אחד
סעיף 5 נתקבל.

<היו"ר דוד צור:>
פה אחד.

<אתי בנדלר:>
פסקה 6 היא טכנית – אני מציעה להצביע עליה.

<היו"ר דוד צור:>
מי בעד סעיף 6?

הצבעה

בעד 6 – פה אחד
סעיף 6 נתקבל.

<היו"ר דוד צור:>
פה אחד.

<אתי בנדלר:>
סעיף 7א מחייב שינוי לעומת מה שהוקרא. סעיף 7א המוצע, בפסקה (7), עניינו בשימוש במרבב שלא נעשה בו שימוש  לשם הפצת שידורים וצריך לתקן את זה בהתאם להחלטות, כי כאן נאמר ששימוש במרבב שלא נעשה בו שימוש יהיה כפוף לאישור המועצה.
<שר התקשורת גלעד ארדן:>
המועצה או - - -

<אתי בנדלר:>
זה שונה.

<דנה נויפלד:>
השרים קובעים אמות מידה בהתייעצות עם המועצה.

<היו"ר דוד צור:>
השרים זה שר האוצר ושר התקשרות? זה מופיע בהגדרות?

מי בעד סעיף 7א עם ההערה - - -

<אתי בנדלר:>
עם השינוי – זה שינוי מוחלט לעומת מה שכתוב כאן.

<היו"ר דוד צור:>
עם התיקון המוצע. מי בעד? אתה גם יכול להצביע, השר.

הצבעה

בעד 7א – פה אחד
סעיף 7א עם השינויים שהוצעו נתקבל.

<היו"ר דוד צור:>
פה אחד.

<אתי בנדלר:>
פסקה (8) מתקנת את סעיף 7, את סעיף 9. מה שמוצע כאן זה בסעיף קטן (ב) בטל. ההחלטה הזאת שונתה ונאמר שסעיף קטן (ב) יחול רק לגבי שידורי רדיו.

<היו"ר דוד צור:>
מי בעד?

הצבעה

בעד פסקה (8) – פה אחד
פסקה (8) נתקבלה.

<היו"ר דוד צור:>
פה אחד. למעט, החרגה, כמובן, של שידורי הרדיו.

<אתי בנדלר:>
כן. על פסקה (9) לא הייתה הצבעה. פסקה (9) מתקנת את סעיף 10. היה דיון ולא היו הערות תורמות רבות.

<היו"ר דוד צור:>
מי בעד?

הצבעה

בעד פסקה (9) – פה אחד
פסקה (9) נתקבלה.

<היו"ר דוד צור:>
פה אחד.

<דנה נויפלד:>
פסקה (10) זה התיקון של סעיף 13.

<אסי קליין:>
אתם צריכים להצביע על ההצעה של מוסיקה והיסטוריה.

<אתי בנדלר:>
זה סעיף ארוך שמדבר על המכרז לערוצים הנושאיים. בסעיף קטן (א) לא הוצע שינוי. בסעיף קטן (ב) הוצעו שלושה תיקונים כך שלרשימת הערוצים הנושאיים יתווספו תרבות, מוסיקה והיסטוריה. הנושאים הנוספים בהתייעצות של השר עם מועצת הרשות והמועצה לשידורי לוויין ובאישור ועדת הכלכלה.
<יעל מבורך:>
עכשיו אנחנו עוד פעם - - -

<אתי בנדלר:>
לנושאים הנוספים. הייתה לגבי זה הסכמה.

<אסי קליין:>
כאן? אנחנו זוכרים שזה היה לעניין הבעלויות הצולבות לא לעניין הנושא הזה.

<אתי בנדלר:>
לא יודעת.

<אסי קליין:>
צריך אולי להצביע על החלופה קודם.

<אתי בנדלר:>
לא יודעת להגיד לך – אין לי עכשיו את כל הרישומים.

<היו"ר דוד צור:>
מה ההסתייגות?

<יעל מבורך:>
הבקשה שלנו הייתה שתהיה כמה שיותר גמישות בבחירת הנושאים ולכן ביקשו שנוריד את הנוסח המקורי של הממשלה, שצריך אישור ממשלה לקביעת הנושא. הורדנו את הדרישה ולא צריך אישור ממשלה ואנחנו מבקשים לא להוסיף את אישור ועדת הכנסת.

אני חושבת שההתעקשות הייתה לסיפור של סעיף 2 ולא לסעיף הזה.

<היו"ר דוד צור:>
השר, זכור לך בסעיף שדנו בו בעניין של שינוי הנושאים - - -

<דנה נויפלד:>
רשימת הערוצים הנוספים - - -

<שר התקשורת גלעד ארדן:>
מה רצתה חברת הכנסת?

<אתי בנדלר:>
באישור ועדת הכלכלה. זה כתוב - - -

<דנה נויפלד:>
הוספת נושא – זאת שאלה אחרת. השאלה של הוספת נושאים, האם הייתה בקשה של יו"ר הוועדה להעלות - - -
<היו"ר דוד צור:>
אבישי ביקש שזה ייעשה דרך - - -

<דנה נויפלד:>
השאלה אם הוסכם שנדרשת הסכמה של ועדת הכלכלה?

<שר התקשורת גלעד ארדן:>
זה נשמע לי מגוחך, אבל מה אני אגיד לכם? מה, אני אבוא ואגיד שנראה לנו שיש גופים שמתעניינים בערוץ הביוגרפיות ואז הוועדה תחקור אותי חקירה נגדית - - -
<אתי בנדלר:>
הייתה כאן - - -

<היו"ר דוד צור:>
אולי בעדכון ולא באישור?

<אתי בנדלר:>
אין שום משמעות לעדכון. אנחנו נהיה מעודכנים מהעיתון יחד עם כל עם ישראל.

<דנה נויפלד:>
אתי, מה הוועדה אמורה לאשר כאן?

<יריב לוין:>
אני חושב שזה לא נכון - - - לבחון את שיקול הדעת רק לעניין הזה. אולי לקחת איזה רוץ שנותן שירות קהילתי ולהגיד - - -

<היו"ר דוד צור:>
השאלה אם זה צריך להיעשות בהסכמת הוועדה.

<דנה נויפלד:>
יש פה שתי מועצות ציבוריות, אתי לא צריך להגזים - - -

<אתי בנדלר:>
אני מודיעה מה היו"ר רצה, מה שהוא ביקש בעניין הזה, ועכשיו הוועדה תחליט מה שהיא רוצה.

<שר התקשורת גלעד ארדן:>
היו"ר פועל לפי עצותייך בנושא – תחליפי את עצתך, אז - - -

<היו"ר דוד צור:>
טוב, אני לוקח לעצמי את הזכות שאני ממלא מקום ואני יורד מהדבר הזה ואני מסתכן בזה - - -

<דנה נויפלד:>
שלא תהיה יותר ממלא מקום.

<היו"ר דוד צור:>
בשמחה, בשמחה.

אז מי בעד הנוסח המתוקן?

<לאה ורון:>
ללא אישור הממשלה וללא אישור ועדת הכלכלה.

<אתי בנדלר:>
רגע. עד איזו פסקה אנחנו מדברים?

<גילה גמליאל:>
אתם מדברים ואנחנו לא יודעים מה הסעיף? מה הסעיף?
<אסי קליין:>
הסעיף הוא פסקה (10) שמתקנת את סעיף 13.

<אתי בנדלר:>
אז קודם כל סעיפים קטנים (א) ו-(ב) שבו.

<היו"ר דוד צור:>
הייתה פה בקשה שהשינוי ייעשה באישור ועדת הכלכלה. אם השר רוצה להוסיף נושא או לשנות – שזה ייעשה באישור ועדת הכלכלה. הוסכם פה שלא צריך בשביל זה לחזור לוועדת הכלכלה לקבל אישור לזה. זה יכול להיעשות באישור השר.
<אסי קליין:>
גם הממשלה ירדה.

<גילה גמליאל:>
יופי, טוב שחזרתכם בכם.

<היו"ר דוד צור:>
אז מי בעד?

הצבעה
בעד פסקה (10) – פה אחד

פסקה (10) נתקבלה.

<היו"ר דוד צור:>
התקבל פה אחד.

<אתי בנדלר:>
היו עוד תיקונים כאן חוץ מהנושא של שר התקשורת. להורות למועצה לשידורי כבלים ולוויין לפרסם מכרז נוסף שלפיו יהיה ראשי רק הזוכה במכרז לשדר בערוץ נושאי – זה בפסקה הבאה (ב1). עכשיו מגיעים ל-(ב1) כאן התיקונים שהוועדה ביקשה הם ראשים, שההוראה תהיה של שר התקשורת בלבד ולא של השרים, בפסקה (2): "מצאו השר ושר האוצר כי בשל חוסר כדאיות כלכלית לא הוגשו הצעות למכרז לערוץ נושאי, רשאי שר התקשורת להורות למועצה לשידורי כבלים ולווין לפרסם מכרז נוסף שלפיו יהיה ראשי רק הזוכה במכרז לשדר מערוץ נושאי, רק בנושאים המפורטים בסעיף קטן (ב) ועליהם יורה שר התקשורת".

<היו"ר דוד צור:>
מי בעד?

הצבעה
בעד פסקה (ב1)(2) – פה אחד

פסקה (ב1)(2) נתקבלה.

<היו"ר דוד צור:>
פה אחד אושר.

סעיף קטן (ג) בטל? אני יכול להצביע על זה?

<אתי בנדלר:>
כן, סעיף קטן (ג) - - -

<היו"ר דוד צור:>
מי בעד?

הצבעה
בעד ביטול סעיף 10(ג) – פה אחד

ההצעה לביטול סעיף 10(ג) נתקבלה.

<אתי בנדלר:>
בסעיף קטן (ד) לא היו שינויים.
<היו"ר דוד צור:>
מי בעד סעיף (ד)?

הצבעה
בעד סעיף 10(ד) – פה אחד

סעיף 10(ד) נתקבל.

<היו"ר דוד צור:>
יפה, פה אחד.

<גילה גמליאל:>
עכשיו הצבעה למחוק את סעיף 10(ד)(2).
<היו"ר דוד צור:>
זה עניין טכני, כן.
<נחמן שי:>
מה זה אומר?

<אתי בנדלר:>
על מה אתה מדבר? על המחיקה?

<גילה גמליאל:>
צריך אחר כך להתאים את המספור.

<אתי בנדלר:>
זאת הבעיה הכי קטנה.

<היו"ר דוד צור:>
מי בעד?

הצבעה
בעד ביטול סעיף 10(ד)(2)– פה אחד

ההצעה לביטול סעיף 10(ד)(2) נתקבלה.

<אתי בנדלר:>
אחרי פסקה (2), אני עוברת לפסקה (2) החדשה – מוצע להוסיף את פסקה (3). זה סעיף שהוסף בעקבות הדיות בוועדה מהחשש שגורם אחד ישתלט על כל הערוצים הנושאיים כך שלא יהיה גיוון כמו שצופים שיהיה, ולכן מוצע כאן שגורם אחד יוכל להחזיק מקסימום 4 ערוצים נושאיים. מעבר לזה – באישור המועצה.

אם אין הערות אז אפשר להצביע.

<היו"ר דוד צור:>
סעיף חשוב. מי בעד?

הצבעה
בעד סעיף 10(ד)(2)(3) – פה אחד

סעיף 10(ד)(2)(3) נתקבל.

<היו"ר דוד צור:>
יפה, פה אחד.

<אתי בנדלר:>
אתה עומד על המשמר שם כשנגיע לסעיף שלך, נכון?

<אסף אמיר:>
אני לא יודע מה המשמר - - -

<אתי בנדלר:>
אני לא זוכרת איפה המשמר שלך.

<אסף אמיר:>
זה בסעיף (ו).
<היו"ר דוד צור:>
תכף נגיע לזה.

<אתי בנדלר:>
עוד פסקה אחת ונגיע אליך. שלא נעשה טעות. אפשר להצביע על סעיף קטן (ה) ואז ההערות של עורך דין רוזנברג לסעיף קטן (ו).
<היו"ר דוד צור:>
סעיף קטן (ה), מי בעד?

הצבעה
בעד סעיף 10(ה) – פה אחד

סעיף 10(ה) נתקבל.

<היו"ר דוד צור:>
פה אחד.

<אתי בנדלר:>
אנחנו מדברים עכשיו על תיקונים לסעיף 13(ו). 

<גילה גמליאל:>
אז הפשרה שלי עכשיו.

<אמיר רוזנברג:>
גם גברתי היועצת המשפטית של הוועדה, אדוני היושב-ראש, וגם דנה. היום סעיף 6ה1(א1) נמחק וכשהרמנו את האבן מצאנו כמה בעיות שצריך לתת עליהן את הדעת. עשינו פה הפרדה בין ערוץ ישראלי וערוץ זה. בגלל שהחוק הזה הוא אח קטן של החוק של הרשות השנייה והיום אנחנו עושים תיקונים ומחילים את חוק התקשורת, אז יש לנו 3 חוקים בבת אחת וההגדרה לערוץ ישראלי לא נמצאת, אנחנו לא יכולים לדעת - - -
<היו"ר דוד צור:>
אנחנו הולכים אחורה.

<אמיר רוזנברג:>
להפך, קדימה. זה יהיה קצר - - -

<גילה גמליאל:>
מה שהם רוצים בעצם שזה לא יחול רק על הערוצים הישראליים אלא על כלל הערוצים.
<אמיר רוזנברג:>
אנו מבינים את הבעיה עם השעה - - -

<היו"ר דוד צור:>
אין בעיה עם השעה.
<אמיר רוזנברג:>
יש בכללים של חוק התקשורת הגדרה של ערוץ ישראלי וצריך להחיל על אותם שלושה ערוצים שדיברנו עליהם יהיו ערוץ ישראלי – זה לא נמצא פה. דבר שני - - -
<לאה ורון:>
אתה מציע לוועדה להעביר מתוך הכללים את ההגדרה של ערוץ ישראלי לתוך הצעת החוק.

<אמיר רוזנברג:>
כן. שיהיה ברור ששלושת הערוצים שדיברנו עליהם יהיו ערוץ מופק בישראל כהגדרתו בכללים, זה אחד. אני מבקש שתענו על הכול ביחד. אם יש פתרון לזה – אין בעיה, רק נציג את זה וזהו. הדבר השני, כשמחקתם את 6ה1(א)(1), בעצם אין משמעות לסעיף 6ה1(א)(2), כלומר, אם המועצה תרצה לקבוע כללים לגבי הדרישות מהערוץ הזה – קודם כל שם – היא לא תוכל לעשות את זה כאשר גם לפי סעיף 6ה הסמכות שלה מוגבלת.
צריך לאפשר למועצה – אני חושב שזה די פשוט – לקבוע כללים לגבי הערוצים האלה, לגבי התכנים, כללים הנדרשים כדי שיהיו לו מאפיינים ישראליים. לתת להם את הסמכות, כי כרגע אין. אם זה היה חוק הרשות השנייה, דנה, אז לא הייתה בעיה כי זה נמצא בפנים אבל בגלל שאנחנו נמצאים בחוק התקשרות ובסעיף 6ה1 הוא יכול רק הצהיר על מדיניות, יש לו חקיקה שמגבילה אותו אז אין לו את הכלי.
כל מה שצריך לעשות זה שיהיה ברור שהערוץ הישראלי הזה, הערוץ המופק בישראל - - -

<דנה נויפלד:>
6ה סמכות.

<אמיר רוזנברג:>
לא, לא, אין לו. אין לו סמכות. ואם כן – צריך להבהיר את זה כאן.

<דנה נויפלד:>
לקבוע כללים בעניינים המנויים בפסקה (1). סעיף 6ה(5)(א), מה זה?

<אתי בנדלר:>
אני לא יודעת.

<דוד קובסיניאנו:>
החשש הוא שמאחר שסעיף 6ה1 - - -

<דנה נויפלד:>
אני מדבר על 6ה.

<דוד קובסיניאנו:>
אני גם מדבר על 6ה(1) שקובע מדיניות. החשש הוא - - -

<דנה נויפלד:>
פסקה (5) - - -

<דוד קובסיניאנו:>
רגע, תרשו לי. (5)(א) מפנה לסעיף קטן (1) שמדבר על קביעת מדיניות. החשש הוא שלא נוכל לקבוע ספציפית מאפייני ערוץ כי כתוב - - -
<אתי בנדלר:>
אפשר להוסיף - - -

<אסי קליין:>
לא צריך, כתוב בסעיף - - -

<היו"ר דוד צור:>
דנה, זה מכוסה?

<גילה גמליאל:>
דנה, במידה וזה קיים וברור - - -

<דנה נויפלד:>
אם זה קיים – אין בעיה. אבל הוא הוא אומר שזה לא קיים - - -

<גילה גמליאל:>
- - - הם טוענים שזה לא קיים, שכתוב מדיניות - - -

<היו"ר דוד צור:>
דודו, כולם ממתינים למוצא פיך.

<אמיר רוזנברג:>
אדוני, מטרידה אותנו בעיה אחת. מכיוון שיכולות להיות פרשנויות - - -

<היו"ר דוד צור:>
שיהיה רצף בהגדרה.

<אמיר רוזנברג:>
שלא יהיו מחלוקות פרשניות מכיוון שיש פה שלושה חוקים. אתי, זו הבעיה, זה פתח לאסון משפטי. יש פה שלושה חוקים בבת אחת שאמורים - - -

<היו"ר דוד צור:>
שההגדרה "ישראלי" שונה בכל אחד מהם.

<אמיר רוזנברג:>
שלושה חוקים – זה כבר הופך לבעיה. כדי שלא נתווכח עם הרשות השנייה, בואו אנחנו ניתן כאן בפסקה אחת, נגדיר – זה מאוד קל ופשוט – שיהיה ברור שיהיה למועצה את הסמכות לקבע את כל הכללים הנדרשים לגבי התכנים של הערוץ הזה.
<דוד קובסיניאנו:>
עוד דבר אחד, אתי, אני מציע גם שנמחק - - -

<אתי בנדלר:>
לא, תגדיר אתה במפורש מה צריך לעשות. אני לא במצב של קליטה עכשיו, רק של פלט.

<דוד קובסיניאנו:>
יש לי משהו שלא צריך קליטה – זה מחיקה, Delete. אני מציע גם למחוק את סעיף 6ה1(א)(2) כי הוא מפנה לסעיף שכבר מחקנו.

<אתי בנדלר:>
את כל (א). אתה בקשת קודם למחוק רק - - -

<דוד קובסיניאנו:>
אז אנחנו כבר - - -

<אתי בנדלר:>
אז למחוק את הסעיף שמפנה לסעיף קיים בחוק, קודם מחקו רק - - - דודו, אחרי שמחקנו את ההפניה לסעיף 6ה1 כולו - - -

<דוד קובסיניאנו:>
אני מציע שנקבע את העיקרון ומחר נשלח לך נוסח שתהיה סמכות למועצה לקבוע כללים ביחס למאפייני הערוצים.

<אתי בנדלר:>
מאפייני הערוצים הישראליים, אלה שיחויבו בהפקות מקור בשיעור של 75% לפחות?

<דוד קובסיניאנו:>
כן, כן.

<היו"ר דוד צור:>
דנה, זה מקובל?

<גילה גמליאל:>
דנה, מה הבעיה?

<היו"ר דוד צור:>
דנה, יש הסכמה?

<אתי בנדלר:>
דודו, מה אתה רוצה לקבוע - - -
<דוד קובסיניאנו:>
אני רוצה שבסופו של יום לא יהיה מצב שאיזה ערוץ זר ששמו בו שתי הפקות ישראליות, שזה ערוץ שהופק בארץ - - -

<איתי עצמון:>
זה מתאים למחויבות? שהמאפיינים מתאימים למחויבות?

<דוד קובסיניאנו:>
שזה לא יהיה ערוץ שכל התכנים שלו זרים ואז שמו בו - - -

<היו"ר דוד צור:>
הבנו, זה החשש.

<דוד קובסיניאנו:>
שתהיה לנו את הסמכות לקבוע את המאפיינים של הערוץ הישראלי – לא הערוץ הזר.
<שר התקשורת גלעד ארדן:>
- - - הוא לא ערוץ ישראלי.

<דוד קובסיניאנו:>
סליחה, אדוני השר - - -

<שר התקשורת גלעד ארדן:>
אם יש בו כל היום סרטים זרים ו-12% מהתקציב שלו הוא משקיע בהפקת סרטים ישראליים שמשודרים בחלק מהשעות – זה לא עונה על הדרישה?

<דוד קובסיניאנו:>
לא יכול להיות שייקחו ערוץ זר וידחפו בו – יש במיוחד בכללי המועצה ערוצים שמופקים בישראל שגם כשמדובר בתכנים זרים אז הם מדובבים לעברית. זה ערוץ ישראלי ולא איזשהו ערוץ זה. יש ערוצים, כמו שאדוני השר קורא להם, ערוצים שמיובאים כמות שהם ויש ערוצים שמופקים בישראל.

<גילה גמליאל:>
סליחה, אנחנו בסוף צריכים בסוף לקבל את ההחלטות ואני ממש התברברתי בסיפור הזה. אז או שאפשר למקד את זה ולהסביר מה הבעיה. איפה הבעיה בחילוקי הדעות, כי דנה אמרה בהתחלה שזה כבר קיים בחוק. זה אומר שעל העיקרון מסכימים.

אז אם מסכימים על העיקרון, במקום שעכשיו נתחיל לנתח למה זה צריך להיות וזה חשוב, בואו נבדוק את זה – אם זה כתוב בחוק זה מעולה. אם זה לא כתוב בחוק, אז תכתבו את זה ובואו נתקדם הלאה.
<דנה נויפלד:>
אני אסביר: עד עכשיו דיברנו כל הזמן על היקף הפקות מקומיות. עכשיו מדובר פה גם על ההגדרה של המאפיינים של אותו ערוץ, אז לשם ההוגנות, עד עכשיו זה לא דובר. איך מגדירים את אותם ערוצים מעבר לחובת ההפקה שהיא בין 8% ל-12%. דוד מדבר עכשיו על האפיון עצמו של אותם ערוצים.

<דוד קובסיניאנו:>
לפחות התפיסה וההבנה - - -

<דנה נויפלד:>
היום אנחנו עושים פה משהו חדש. יש היום סמכויות רחבות למועצה אבל הסמכויות שלה לא מתייחסות לערוצים נושאיים כי אין כאלה, זה דבר חדש שאנחנו ממציאים אותו עכשיו. אז הוא רוצה לגזור מסמכות אחרת שיש לו.
<שר התקשורת גלעד ארדן:>
יעל, את בתמונה? הכול בסדר? רציתם גמישות ומהירות – עכשיו התמונה משתנה.

<אמיר רוזנברג:>
אדוני השר וחברת הכנסת גמליאל, משהו בקשר לעניין הזה של הישראלי: אם אנחנו מסתכלים על זה מהזווית שלנו, יש לנו 12 ערוצים. כשאנחנו ניהלנו ודיברנו על החוק הזה, מה שעמד לנגד עינינו שנכון שמכניסים 12 או 18 ערוצים חדשים, צריך שליצירה המקומית יהיה עוד איזשהו מקום להגיע או תחרות.

אנחנו מביאים את התחרות גם לפלטפורמות, בלי קשר לתכנים, אבל גם מרחיבים את התחרות במובן זה שנוכל לבוא עם רעיונות, הפקות ויצירה חדשה, לא רק למקומות האלה המצומצמים, שננצל את הפלטפורמה הזאת.
כשאנחנו אומרים 3 מתוך 12 – בראש שלנו, וזה מה שאנחנו מבקשים מכם לאמץ, לאפשר למועצה במידה כזו או אחרת את המקום הזה ששלושה מתוך ה-12 יהיו באמת ברעיון איזשהו בית ליצירה. אנחנו בטוחים שיש לזה ביקוש. אם לא – יש לכם את כל המנגנונים כדי שתתווסף תחרות לא רק מלמעלה, כמו שדיברנו, אלא גם תחרות לגבי התכנים.
המקום היחיד, אם אתם תעשו עכשיו שב-12 הערוצים האלה יהיו 10% או 8% מהדברים האלה – זה ממש לא רלוונטי, כאילו לא עשינו כלום. אבל אם קובעים 3 ערוצים שיהיו ערוצים שהמועצה תוכל לקבוע את המאפיינים שלהם, אדוני השר, אנחנו לא קובעים כרגע 90% או 100%, המועצה תוכל להחליט, אתם שם במועצה, תוכלו להחליט מה אתם רוצים. זה מה שאנחנו מבקשים: שבחזון של זה תנו לנו גם תחרות. תנו תחרות, לא לנו, תנו תחרות לתוכן שזה דבר חיובי, רצוי והמועצה גם רוצה את זה.

<היו"ר דוד צור:>
זה מחזיר אותנו לשעה 17:00.

<שר התקשורת גלעד ארדן:>
אתה יכול להגיד שזה לא מה שקבענו, עם כל הכבוד. אני לא יודע מאיפה - - -

<יעל מבורך:>
ההערה הייתה לסעיף 6. חשבתי שמדובר בהערה משפטית גרידא. לא מדובר בהערה משפטית. ההערה אומרת בעצם: כל מה שסיכמנו פה ב-3 שעות האחרונות נפתח. הייתה הצעת פשרה שהתקבלה אחרי הרבה מאוד דין ודברים, שאומרת שאותם שלושה ערוצים מדוברים, כמו שכתוב בנוסח שכל הזמן היה מונח לפני הוועדה, תהיה אותה חובה של הפקות מקור עליהם כמו שחלה על הוט ויס, קרי – בין 8% ל-12%, כפי שתקבע המועצה. זה מה שדובר. עכשיו להכניס פה דברים נוספים שאנחנו אפילו לא מבינים למה הכוונה שלהם - -
<היו"ר דוד צור:>
גם אני הבנתי ככה למרות שלא הייתי בכל הדיון הזה.
<יעל מבורך:>
- - ערוץ ישראלי כזה או אחר. זה לא ערוץ ישראלי – זה ערוץ עידן פלוס - - -
<היו"ר דוד צור:>
אני גם חושב שזה נכון לגבי הוט ויס בהיבט של התחרות ההוגנת - - -

<גילה גמליאל:>
בואו נעשה פה סדר כי נראה לי שאנחנו מתברברים. זה מה שסיכמנו, אכן - -

<שר התקשורת גלעד ארדן:>
מברברים אותנו – אנחנו לא מתברברים.

<גילה גמליאל:>
- - יחד עם זאת, עלתה כאן טענה אחרת מצד היוצרים, ואז דנה אמרה לנו: ברור, זה כתוב בחוק. כלומר, מלכתחילה מה שהם טענו זה לא דבר שהוא עכשיו מופרך או נחשב חדש. האינטואיציה הייתה שברור, זה משהו שאמור להיות טריוויאלי.
בפועל, הם טוענים שזה לא קיים בחוק. ברגע שדנה טענה שזה כן כתוב והם אמרו שזה לא כתוב – היועץ המשפטי של הרשות השנייה - - - 

<דוד קובסיניאנו:>
של המועצה לשידורי כבלים ולוויין.

<גילה גמליאל:>
סליחה. אם זו פגיעה – אני מתנצלת ואם זה יוקרה אז בסדר.

הוא הגיע כדי להראות שזה לא מופיע וצריך לחדד את הנקודה. עכשיו השאלה היא פשוטה – לעזוב את מה שסיכמנו זה לא קשור לעצם השאלה העכשווית וגם לדרישה שנדרשה כאן: האם יש מקום, אני אשמח לשמוע אותך דנה, מכיוון שחשבת זה גם נכון ויש בטענה שלהם ממש, האם יש מקום לעגן את זה?
<דנה נויפלד:>
השאלה היא מה רוצים. יש שתי קצוות מיוצגות: יש את הקצה של יעל ואני חייבת להגיד שעל סמך זה נעשה כל הדיון עד עכשיו לעניין היקף ההפקה, היקף ההשקעה הכספית - - 
<שר התקשורת גלעד ארדן:>
המקורית, התוספתית לשוק.

<דנה נויפלד:>
נכון. שזה בין 8% ל-12% מההכנסות. ברמת ההסדרה, אם רוצים לאפיין סוג של ערוץ באופן מסוים, צריך את הסמכות לעשות את זה. זה חלק מהעבודה שהמועצה עושה. אז הוועדה צריכה להחליט איזה היקף ולאיזו רמה של הסדרה היא רוצה להיכנס: היא רוצה רק לדבר על הכסף? לומר: בין 12%-8% ותו לא או שהיא רוצה גם לתת לה את הסמכויות האחרות שנדרשות לשם הסדרה.
אני חושבת שחשוב להגיד בשביל ההוגנות שמה שדובר פה כל הזמן אתך וביניכם עם יעל היה רק לעניין ההיקף של ההכנסה. על זה דיברתם. יחד עם זאת, מה שאמרתי שלא מופרך זה שההסדרה, כשמסתכלים על מה שעושה רגולטור, הוא לא רק אומר: הכסף 8% עד 12%. הוא מסדיר את זה באופן מלא.
<גילה גמליאל:>
אתן בעצם אומרות שהסמכות הזאת קיימת ממילא ברשות, במועצה. קיימת ממילא הסמכות לקבוע כללים כאלה, כפי שמבוקש היום, בחוק הפצת שידורים. מכיוון שאמרנו בדיונים הקודמים שיש רשימה של סעיפי רגולציה שהחלנו על הערוצים הנושאיים – אחד מהם זה 6ה לחוק התקשורת שמכוחו המועצה ממילא תקבע את הכללים האלה.

<היו"ר דוד צור:>
אני רוצה לשמוע את היועץ המשפטי של המועצה ואני רוצה לסגור את הסיפור הזה.

<גילה גמליאל:>
טוענים שיש לך את הסמכות.

<דוד קובסיניאנו:>
בתפיסת העולם של המועצה יש שני עולמות. יש עולמות של ערוצים שקונים אותם כמות שהם, יש פיד, ומה שמשודר בחו"ל, באירופה, אותו דבר משודר בארץ. ערוצים כאלה אנחנו גם לא מאפשרים שיהיו בהם הפקות מקור.

לעומת זאת, כאשר יש ערוצים ישראליים – אלו ערוצים שמופקים, נארזים, בארץ – אז רק באותם ערוצים אנחנו מאפשרים: פעם אחת את הפקות המקור, שזאת החובה שהוטלה פה, ופעם שנייה, מבחינת היוצרים, הם יכולים לקחת איזושהי יצירה שלהם והערוץ, למרות שהוא לא מחויב, יקנה את היצירה מאחר וזה ערוץ ישראלי אז יש לו מניע הרבה יותר גדול לקנות אותן יצירות ישראליות ולשבץ אותן בערוץ שלו.

זה לא מגדיל את מחויבויות התוכן בין ה-8% ל-12%, זה פשוט נותן איזשהו כר שיש מניע לקנות יצירות ישראליות ולשים אותן בערוץ ישראלי, להבדיל מערוץ זר שמשודר בכל מקום בעולם כמות שהוא וקונים אותו והוא משודר בפלטפורמה.

<היו"ר דוד צור:>
אנחנו נשמע עוד סבב קצר ונעבור להצבעה.

<יעל מבורך:>
בעצם זה שינוי מהותי - - - שיהיה ערוץ קנוי מחו"ל - - -

<שר התקשורת גלעד ארדן:>
נכון, מי אמר שצריך לקבל את מה שהם רוצים?

<יעל מבורך:>
- - - ו-8% יהיה יצירה ישראלית – אפשר לעושות מיקס כזה. פה אומרים: לא, לא ניתן יהיה לעשות מיקס כזה.

<קריאה:>
בניגוד אלינו. לנו אסור לעשות את זה.

<שר התקשורת גלעד ארדן:>
לכם יש אופציה להעלות 80 או 90 או 100 ערוצים וכרגע למדינה יש בין 6 ל-10 כי 2 ייעודיים יעלו ככל הנראה.
<אסף אמיר:>
אבל אין סתירה בין חובת ההשקעה של 8% עד 12% לבין זה שהערוץ עצמו משדר בעיקר חומר ישראלי שהמועצה היא זאת - - -

<שר התקשורת גלעד ארדן:>
לא, יש סתירה. אני אגיד לך מה הסתירה: לי יש עניין להעלות מתחרה לכבלים וללוויין ולכן אני רוצה מרחב גמישות. לי יש עניין לאפשר למי שעכשיו רוצה לנסות ולהתחרות במתחרים החזקים יותר, עם כל היתרונות שלהם, מקסימום גמישות.

אמרתם: לא יכול להיות שלא תתנו מהנתח הזה איזשהו רף מינימלי של השקעות חדשות ביצירה הישראלית. אמרנו: בסדר גמור, ניתן. החלטנו שיהיה מנגנון שייקבע ששלושה ערוצים מתוכם יתנו בין 8% ל-12% מתקציבם להפקה ישראלית מקורית.
עכשיו, לצמצם את מרחב הגמישות של כמה ערוצים בודדים שמי שיתמודד שם, וגם תגידו לו בתוך איזה ערוץ זה יהיה ומה יהיו המאפיינים האחרים של הערוץ וכל זה יהיה בחקיקה ראשית? אני לא מוכן לזה.

אני חושב שזה יטיל ספק רב על ההצלחה של מכרז. אני לא יודע להגיד שזה - - -

<גילה גמליאל:>
הוויכוח פה הוא לא על - - -

<שר התקשורת גלעד ארדן:>
אני גם לא מבין מה זה עוזר לכם. אם זאת הפקה מקורית חדשה - - -
<גילה גמליאל:>
הוויכוח פה הוא אם לעגן את זה בחוק או לא. הטענה של היועצות המשפטיות שזה ממילא קיים בסמכות המועצה. זה חשוב שיירשם בפרוטוקול: הסמכות ממילא קיימת במועצה ומכיוון שכך, אין מקום להחיל את זה מחדש בחוק. אמרתי נכון? כיוון שהבנתי את זה נכון אז כדאי שבאמת זה מה שיהיה רשום בפרוטוקול ובזה בהחלט אפשר להסתפק.
<היו"ר דוד צור:>
יעל, דנה – זה מקובל? זה רוח הדברים? אני רוצה לשמוע פה תגובה אחרונה ולעבור להצבעה.
<דנה נויפלד:>
השאלה היא מה רוצים לעשות - - -

<שר התקשורת גלעד ארדן:>
מי רוצה? כל אחד רוצה משהו אחר. אני אומר לך מה אני רוצה. לא רוצים שום דבר – מה שסוכם זה מה שיהיה. מה שיש בחוק.

<קריאה:>
יש פה עניין ערכי – האם אנחנו רוצים לרוץ - - -

<היו"ר דוד צור:>
אני לא מוכן לפתוח את הסיפור הזה אחרי ששלוש שעות ישבו פה בצהריים וסיכמו מה שסיכמו. אי אפשר לפתוח עכשיו דברים מחדש.

אני רוצה לעבור להצבעה. את מוכנה לקרוא את הסעיף, דנה? תקריאי בבקשה.

<דנה נויפלד:>
זה תיקון: כרגע יש סמכות לקבוע בין 8% ל-12%. באופן כללי הענקנו סמכות למועצה לחרוג מהשיעורים האלה למעט שלושה ערוצים, ועל זה חברת הכנסת גמליאל הגיעה איתם לפשרה שאומרת: שהמועצה רשאית לחרוג מהשיעורים ובלבד שהשיעורים הקבועים בסעיף, כלומר אותם 8% עד 12% יחולו על שלושה מתוך תשעת הערוצים הנושאיים הראשונים ששידוריהם יופצו באמצעות תחנות השידור הספרתיות.
<היו"ר דוד צור:>
מי בעד הסעיף הזה כפי שהוא מוגדר כך? מי נגד?
הצבעה

בעד הצעת חברת הכנסת גילה גמליאל – פה אחד
הצעת חברת הכנסת גילה גמליאל נתקבלה.

<היו"ר דוד צור:>
אושר פה אחד.

<דנה נויפלד:>
הדבר הנוסף שצריך להצביע עליו זה להחריג - - -
<אתי בנדלר:>
מתוך תשעת הראשונים – את זה קראת.

<דנה נויפלד:>
את זה קראתי. אבל אני רוצה לתקן עוד משהו: אנחנו גם מבקשים פה שהוועדה תצביע על המחיקה של הסעיפים שמר קובנסיאנו אמר, סעיף 6ה1(א) – להחריג אותו.

<היו"ר דוד צור:>
מי בעד?

<אתי בנדלר:>
ובשינויים האלה בסעיף 6ה1 לחוק התקשורת, למעט סעיף קטן (א) שבו – זה כל מה שצריכים להוסיף.

<דנה נויפלד:>
בסדר גמור.

<היו"ר דוד צור:>
מי בעד המחיקה שלו? מי בעד מחיקת הסעיף?

<נחמן שי:>
אני רוצה לשאול שאלה.

<היו"ר דוד צור:>
כן, חבר הכנסת שי.

<נחמן שי:>
מהו ערוץ ישראלי לפי הגדרה? אני יכול לקבל הגדרה?

<אתי בנדלר:>
לא מדובר על ערוץ ישראלי.

<שר התקשורת גלעד ארדן:>
אין רלוונטיות בהקשר הזה.

<דנה נויפלד:>
אין הגדרה לערוץ ישראלי.

<שר התקשורת גלעד ארדן:>
יכול להיות שיש, אבל לא בהקשר של החוק הזה.

<אתי בנדלר:>
לא מחייבים את הערוץ להיות ערוץ ישראלי – הוא יכול להיות ישראלי ויכול להיות לא ישראלי. הוא יהיה ערוץ נושאי שיחויב בהפקות בין 8% ל-12%.
<שר התקשורת גלעד ארדן:>
אני אתן דוגמה: אחד מהשלושה שזכו בהם, נניח שזכו בהם לפי ערוץ היסטוריה. אותו זוכה מביא גם הפקות על היסטוריה עולמית ומביא את זה מהעולם. עדיין בין 8% ל-12% מתקציבו יצטרך להשקיע בישראל בהפקות על היסטוריה כאן.
<דנה נויפלד:>
מההכנסות. זה כסף, זאת השקעה. לא מתקציבו – מהכנסותיו.

<היו"ר דוד צור:>
נחמן, נחה דעתך?

<נחמן שי:>
לא יודע. אני חושש להפקות הישראליות - - -
<היו"ר דוד צור:>
אין פה שינוי ממה שממילא קיים במועצת הכבלים והלוויין ובערוצים המסחריים.
נא להמשיך לסעיף הבא.

<אתי בנדלר:>
פסקה (2) צריך להצביע גם כן על תיקון בסעיף קטן - - - אלו כולם סעיפים שהוקראו. אני שמה את הדגש רק לגבי סעיפים שהיו בהם בעיות ואז אני מסבירה אותם.

<גילה גמליאל:>
אז אפשר להצביע?

<אתי בנדלר:>
כן. לדעתי כן. זאת אומרת, כל סעיף קטן (ו) אושר.

<היו"ר דוד צור:>
מי בעד? מי נגד?

הצבעה
בעד פסקה (2) – פה אחד

פסקה (2) נתקבלה.

<היו"ר דוד צור:>
אושר, אין נגד.

<אתי בנדלר:>
פסקה (12) נמחקה.

<היו"ר דוד צור:>
אפשר להצביע על זה?

<אתי בנדלר:>
כן. יש עכשיו עוד שלוש פסקאות: (12), (13) ו-(14), שהוסדרו וכל מה שצריך לעשות זה להצביע עליהן כי לא היו הערות לגביהן.
<היו"ר דוד צור:>
מי בעד? מי נגד?
הצבעה
בעד פסקאות (12), (13) ו-(14) – פה אחד

פסקאות (12), (13) ו-(14) נתקבלו.

<גילה גמליאל:>
עכשיו יש את הסעיף של יריב לוין.

<היו"ר דוד צור:>
כן. חבר הכנסת לוין ביקש להעביר סעיף.

<גילה גמליאל:>
כדאי שתקשיבו – הוא מעלה נושא חדש.

<יריב לוין:>
אנחנו ניסינו לעשות כאן הסדרים שירחיבו את ההפצה וייצרו תחרות. אני חושב שאנחנו צריכים לנסות גם הסדר שצופה פני עתיד מבחינת הטכנולוגיות שייכנסו על מנת שלא נימצא במצב שגורם נוסף שרוצה להיכנס לשוק הזה, בסופו של דבר לא יוכל להיכנס ולהתחרות משום שאנחנו לא מכירים את הטכנולוגיה ואת מה שהוא מתכוון לעשות ולכן הוא לא נכנס כאן לתוך ההגדרות האלה.

אני רוצה להציע סעיף שיהיה סעיף כללי יותר בעניין ההפצה המשנית שייקבע את האפשרות של אותם גורמים להפיץ את הערוצים הפתוחים – ערוץ 2, 10, 1 – מבלי שהם יהיו כמובן כפופים בעניין הזה לתשלומים בגין חוק זכויות מבצעים ומשדרים, ובדרך הזאת לתת פתרון שיאפשר הרחבת תחרות גם מעבר למה שעשינו עד עכשיו.

<נחמן שי:>
על מה אתה מדבר? על האינטרנט?
<אתי בנדלר:>
אני רוצה לומר לאדוני: כל מי שיכול להגיב לנושא – בעצם אדוני אומר שבשידור משני, לא תהיה כפיפות חוק זכויות יוצרים ומבצעים שלא יחול. אני לא יודעת מה המשמעות של זה. הגורמים שיש להם זכויות יוצרים בנושא הזה לא הוזמנו. אני לא רואה כיצד - - -
<שר התקשורת גלעד ארדן:>
לא, לא, רגע - - -

<גילה גמליאל:>
נראה לי שהבנתם אותו לא נכון.

<אתי בנדלר:>
אני לא הבנתי כך.

<יריב לוין:>
אני מדבר על הפצה של ערוצים - -

<שר התקשורת גלעד ארדן:>
אלו שמופצים ממילא - - -

<יריב לוין:>
- - על ידי מפיץ משנה שיוכל לבצע את ההפצה הזאת על פלטפורמות שאנחנו לא מכירים אותן היום ויכול להיות שתהיינה מחר בבוקר, ושהוא יוכל לבצע את ההפצה הזאת באופן דומה לעידן פלוס, להוט וליס, מבלי שהוא ימצא את עצמו במצב שבו יגידו לו, למשל: אתה רוצה להפיץ את ערוץ 2? תשלם לנו. וכך הוא יעמוד מראש בעמדה נחותה וימנע את הכנסה שלו לשוק. אני חושב זה דבר הגיוני.
<אתי בנדלר:>
אז מה ההצעה של אדוני?

<יריב לוין:>
אני יכול להקריא את ההצעה.

<גילה גמליאל:>
אני מציעה שהוא יקריא את הסעיף ונראה שהבנו נכון.

<יריב לוין:>
אני מציע להוסיף סעיף שיאמר ככה: על אף האמור בסעיף 4א(1)(א) לחוק זכויות מפיצים ומשדרים, התשמ"ד-1984, ניתן להפיץ שידורים כאמור בסעיף 6א(1) עד (4) המופצים באמצעות תחנות שידור ספרתיות בהפצה באמצעות גורם נוסף שאינו הגורם המפעיל, כאשר מדובר בהפצה מלאה בזמן אמתי ללא קטיעה וללא עריכה ובלבד שהגורם הנוסף כאמור לא ייגבה תשלום בעד קליטת השידורים. בסעיף זה, לצורך העניין, מפיץ משנה.

מפיץ משנה לא יהיה רשאי לשמור או לאגור אצלו או בחזקתו באמצעות אחר שידורים שהופצו כאמור בסעיף קטן (א) במלואם או בחלקם וכמובן שמפיץ משנה כזה לא יפיץ שידורים כאמור בסעיף קטן (א) מחוץ לישראל.

זאת ההצעה, נדמה לי שהיא ברורה לגמרי, פשוטה וברורה ונדמה לי כמעט מתחייבת מתוך המסגרת הנוכחית.

<אתי בנדלר:>
זה נושא חדש.

<היו"ר דוד צור:>
נשמע את תגובת משרד המשפטים ואחרי זה חברי כנסת.

<שר התקשורת גלעד ארדן:>
אני יכול להסביר לפני שמשרד המשפטים יגיב? השאלה היא אם מסתכלים על האינטרס של הצרכן הישראלי או מסתכלים על אינטרסים אחרים, ואני רוצה להסביר בבקשה: הכנסת, הממשלות, החליטו שיש ערוצים מסוימים שהם מחייבים אותם להיות מופצים לכלל הציבור במדינת ישראל.
זה קורה על הפלטפורמה של הכבלים והלוויין וזה קורה על הפלטפורמה של עידן פלוס. כל אזרח במדינת ישראל יכול היום לרכוש מקלט של עידן פלוס ולקלוט את ערוץ 2, 10 וכולי, מבלי שהוא או המשווק של עידן פלוס או מישהו צריך לשלם בשביל זה משהו לערוץ 2 ו-10 כי יש פה אינטרסים הדדיים – הציבור רוצה לצפות בהם, המדינה נתנה להם זיכיון והם מרוויחים מזה שכמה שיותר אנשים רואים אותם הפרסומות שלהם שוות יותר.

היום אנחנו יודעים שאנחנו לא יודעים לצפות באילו עוד טכנולוגיות אפשר יהיה להפיץ את השידורים הללו ולכן יריב מציע שבדיוק מה שחל לגבי עידן פלוס כשהוא מפיץ את אותם ערוצים שמחויבים להיות מופצים עליו, אם זה יהיה בהפצת משנה שנלקחת מאותם מערכים של העידן פלוס, לאו דווקא על ידי אותו מקלט אלא על ידי טכנולוגיה אחרת – לא פה, דווקא בגלל שקולטים מעידן פלוס שלא על ידי המקלט אלא על ידי מכשיר מסוג אחר, יבואו ערוץ 2 או 10 ויגידו: לא, עכשיו תשלם לנו על זה כי יש לך מעט לקוחות או אתה חלש.

<אסף אמיר:>
- - - זכויות יוצרים - - -

<שר התקשורת גלעד ארדן:>
איזה זכויות יוצרים מקבלים היום מעידן פלוס? לכן אמר יריב: ובלבד שמי שמפיץ את זה הפצת משנה, לא שומר אצלו שום דבר, אין לו זכויות בשום דבר, הוא לא יכול עם זה שום דבר – הוא יכול רק להפיץ את זה.

<אסף אמיר:>
הוא משדר את זה בחי - - -

<היו"ר דוד צור:>
רבותי, אני מבין את הסערה, אבל נשמע אחד-אחד.

<אסף אמיר:>
 - - - מהפכה מוחלטת - - -

<היו"ר דוד צור:>
אתה לא בזכות דיבור. חבר הכנסת נחמן שי, זכות הדיבור שלך.

<נחמן שי:>
אנחנו עוסקים פה בעתידנות – יימצאו טכנולוגיות חדשות בדרכים שלא ידועות עכשיו, אז נדון בהן בבוא הזמן. מה פתאום עכשיו נעשה איסור טוטלי לזה?

דבר שני, זכויות יוצרים זה נכס שצריך להגן עליו. אנשים עבדו, הפיקו, זה רכושם וצריך לשמור עליו. אני מציע באמת - - -

<שר התקשורת גלעד ארדן:>
על איזה זכויות יוצרים אתה מדבר כאן?

<יריב לוין:>
אתה לא פוגע בשום זכות יוצרים.

<נחמן שי:>
אתה בעצמך מבקש לפתור אותם מתשלום עבור - - -

<יריב לוין:>
לא. זה כמו שתיקח את שידורי ערוץ 2 ויבוא גורם ויגיד: אני שם לך איזה נתב בבית ואתה יכול לקלוט אותו דרכם ולא עולה לך שום דבר. איזה היגיון יש לבוא לאותו גורם ולהגיד לו: אתה נמצא בנחיתות מול יס, הוט או כל גורם אחר שמשדר ולא יכול להיכנס לשוק בגלל שהם לא מחויבים לספק לך את התוכן הזה ושנית, יכולים לגבות ממך תשלום עליו.
זה לא הגיוני. זה ברור שמדובר רק בשידור רציף, קבוע, של כל התחנה כל הזמן. לא בלקיחת מקטעים, לא בעריכה שלהם ולא בכלום. הדבר הזה נותן לך אפשרות להרחיב את ההפצה, להוזיל אותה, להרחיב את החשיפה של אותם ערוצים ולקיים בדיוק את כל העקרונות של החוק הזה.

<אסף אמיר:>
סליחה, מה זה? יש תמלוגים. זו שערורייה הדבר הזה. בשעה 01:00 בלילה אתם באים עם זה? מה עם הזכויות שלנו? מה עם הפנסיה שלנו?

<היו"ר דוד צור:>
סליחה, סדרן, תוציא אותו החוצה, בבקשה.

<יריב לוין:>
נחמן, אתה אמרת כאן לפני שעתיים שברור לגמרי שהדברים יוזלו כי מהר מאוד תכנסנה טכנולוגיות חדשות. אתה עצמך אמרת את זה כאן לפני שעתיים. ומה שנכון בצד הטכני שאתה דיברת עליו הוא נכון בכל המגרשים, הוא נכון גם במגרש הזה.
הרי לייצר מנגנון שנועד לטכנולוגיה מסוימת - - - אנחנו מדברים על העיקרון. העיקרון הוא שאנחנו רוצים הרבה - - - 

<שר התקשורת גלעד ארדן:>
דנה, מדובר על מה שמשודר על העידן פלוס, קולטים את זה משם. מה שעל עידן פלוס פטור מזכויות יוצרים.

<אתי בנדלר:>
למה?

<דנה נויפלד:>
זכויות משדרים - - -

<שר התקשורת גלעד ארדן:>
- - - כל אזרח יכול לקנות ב-200 שקל מקלט של עידן פלוס ולראות את ערוצים 2 ו-10 ואף אחד לא משלם על זה זכויות יוצרים ל-2 ו-10 – זכויות משדרים. אני לא רוצה לקלקל לו את הצרחות, הוא כבר החליט שזה זכויות יוצרים.

<אתי בנדלר:>
אני רוצה לומר אדוני שאני לא יודעת אם זה זכויות יוצרים, אני לא יודעת אם יש כאן זכויות של משדרי משנה. אני לא מכירה את הסוגיה ואין לי שום דרך לבדוק את המשמעות שלה בשעה הזו.

<היו"ר דוד צור:>
אני רוצה לשמוע את היועצת המשפטית של משרד המשפטים ואני לא אעשה סבב.

<דפנה גלוק:>
אני רוצה לחדד כמה נקודות שעלו. קודם כל, צריך להבחין בין ההפצה בעידן פלוס, שהיא ההפצה העיקרית, לבין ההפצה המשנית. הפצה בכבלים ולוויין היא הפצה משנית. גם ההפצה שאנחנו מדברים עליה היא הפצה משנית.
ככלל, כשמדובר בהפצה משנית, דיני הקניין הרוחני אומרים שלבעל זכויות יוצרים או לבעל זכות מבצעים או לבעל זכות משדרים, יש זכויות שנוגעות להפצה משנית – האם תהיה הפצה משנית כזו? האם יקבל תמלוגים על זה וכולי.

<שר התקשורת גלעד ארדן:>
ואיך זה מוסדר מול הכבלים והלוויין?

<דפנה גלוק:>
לכבלים וללוויין יש לנו הוראה מפורשת שבה נאמר שהם חייבים להפיץ את זה ללא תשלום והם גם לא חייבים בתשלום למבצעים. 

<שר התקשורת גלעד ארדן:>
יפה. אנחנו היום רוצים להקים מתחרים לכבלים וללוויין.
<דפנה גלוק:>
בברור הקצר שעשיתי היום, ההוראה שבחוק התקשורת שבעצם פוטרת את הכבלים והלוויין מתשלום עבור זכויות יוצרים היא הוראה שככל הנראה היא בעייתית ברמת המחויבויות הבינלאומיות של מדינת ישראל, שנובעות מאמנת ברן וכנראה גם מאמנת הטריפס שהיא חלק מהסכמי הסחר הבינלאומיים של מדינת ישראל.
מעבר לזה, להבדיל מהכבלים והלוויין, הסיטואציה של הפצה דרך האינטרנט בפלטפורמות הלא-ידועות, בעצם אנחנו מדברים על גורמים שאנחנו לא יודעים מיהם, האם זה חל כולם? לא כולם זה גולן טלקום או פרטנר שיציעו חבילה – יש לי אולי אתר, כמו שקיימים כיום, ושכנראה פועלים ללא הסכמה של אותם מבצעים, שמעבירים שידורים דרך האינטרנט. אני לא יודעת מה ההשפעה של זה.

<שר התקשורת גלעד ארדן:>
גם אצל הוט ויס זה ללא הסכמה – המחוקק חייב אותם להיות מופצים גם בהוט ויס.

<דפנה גלוק:>
אין ויכוח על זה. אני אומרת שלהבדיל מהוט ויס, שאני ידעתי מי הם מראש, כי הם גורמים מורשים – פה אני לא יודעת מי הם הגורמים האלה, זאת אומרת אני פותחת את זה רחב.

<שר התקשורת גלעד ארדן:>
אז אפשר לקבוע שהשר יאשר בתקנות גורמים נוספים ככל שיהיו, בהתאם לקריטריונים - - -

<דפנה גלוק:>
דבר שלישי שמטריד אותנו, וזה דבר שאין לנו יכולת לברר: למיטב ידיעתנו, בהסכמים שיש לגופים המשדרים עם בעלי זכויות יוצרים או עם בעלי זכויות שידור אחרים, יש אבחנה בין הפצה טלוויזיונית שהיא הפצה טריסטריאלית או הפצה מהאוויר או הפצה בכבלים ולוויין לבין הפצה באינטרנט. בחלק מהמקרים כנראה שאין זכות להפצת אינטרנט.

ברגע שאני אקבע בחוק איזושהי חובה, וכמובן חובה שהיא פטורה מתשלום, אני לא לחלוטין יודעת מה תהיה ההשפעה על ההסכמים. אני לא חושבת שבהכרח הם יהיו מפרי הסכם, אבל יכול להיות שזה ייצור איזושהי תביעה כספית כלפיהם שאני לא יודעת כרגע לאמוד אותה.

בגדול, אני מנסה לומר שההסדר הזה, גם אם יש לו היגיון וגם אם הוא יכול להיות הסדר טוב – מבחינה משפטית אני עוד לא יודעת לנסח אותו כמו שצריך ואני עוד לא יודעת מה יהיו ההשפעות שלו.

<שר התקשורת גלעד ארדן:>
אתה תיטען נושא חדש?

<נחמן שי:>
כן.

<שר התקשורת גלעד ארדן:>
טוב, אנחנו יורדים מזה. אנחנו נקדם את זה כחקיקה נפרדת.

<אתי בנדלר:>
בסדר גמור.

<אורי רוזנווקס:>
אבל שאירגוני המבצעים יהיו פה.

<היו"ר דוד צור:>
אני רוצה קודם כל להודות בראש ובראשונה - - -

<גילה גמליאל:>
החוק עבר בשעה טובה.

<היו"ר דוד צור:>
אני רוצה להודות לאנשי המשרד. אני חושב שבוועדת הכלכלה אני לא יודע איך נסתדר שבוע שלם בלי לראות את השר ארדן עם צוותו כאן – התרגלנו כבר שהם חלק מהוועדה.

<גילה גמליאל:>
ייאמר לזכותו שהוא השר החרוץ ביותר.

<היו"ר דוד צור:>
אני לא ראיתי דבר כזה, אני מודה, שהיה פה שבוע שלם, מכבד מאוד את הוועדה, את העניין עצמו ובכלל את הבית הזה. אז בראש ובראשונה לאנשי המשרד, כמובן לחברי הכנסת ולכל הגורמים האחרים שפה באו והציגו עמדה. אני חושב שהיינו במה פתוחה לשמוע את כולם.

אני חושב שהחוק הזה הוא חוק טוב, הוא מקדם רפורמה חשובה ושמר על האיזונים הנדרשים בין כלל השחקנים במגרש הזה.

כמובן תודה ליושב-ראש שלא נמצא פה ולמנהלת הוועדה לאה וליועצת המשפטית אתי. תודה רבה לכולם.

<הישיבה ננעלה בשעה 00:45.>
